תקנות הטיס (כלי רחיפה), תשע"ד- 2014

דברי הסבר

**חלק א' – כללי**

כלי רחיפה – תמונת מצב

"כלי רחיפה" מוגדר בסעיף 1 בחוק הטיס, התשע"א – 2011 (להלן "**החוק**" או "**חוק הטיס**") ככולל את 6 הפריטים הבאים: (1) גילשון אוויר, (2) גילשון אוויר עם מנוע עזר, (3) מצנח רחף, (4) מצנח רחף עם מנוע עזר, (5) מצנח ממונע ו- (6) טיסן ממונע נהוג רדיו. כמו כן, כוללת ההגדרה הוראה שיורית (בפסקה (7)) על פיה רשאי שר התחבורה להוסיף בצו סוגי כלים נוספים שיימנו במונח "כלי רחיפה". הוראה זו באה לקדם שינויים טכנולוגיים, שיכול ויחייבו הוספת סוגים נוספים של כלי רחיפה בעתיד, מבלי שהדבר יצריך את שינוי החוק.

כיום ישנם במדינת ישראל כ- 1245 כלי רחיפה, בחלוקה הבאה: כ- 280 מצנחים ממונעים; כ- 800 מצנחי רחף; כ- 80 מצנחי רחף עם מנוע עזר; כ- 80 גילשוני אוויר; כ- 5 גילשוני- אוויר עם מנוע עזר.

ההסדרים החלים על הפעלתם של כלי רחיפה מוסדרים כיום בתקנות הטיס (רישיונות לעובדי טיס), התשמ"א – 1981 (להלן – "**תקנות הרישיונות**"), ותקנות הטיס (הפעלת כלי טיס וכללי טיסה), התשמ"ב – 1981 (להלן – "**תקנות ההפעלה**") ועיקרם כי מי שרוצה להפעיל כלי רחיפה מסוג מצנח ממונע או גילשון אוויר חייב ברישיון הפעלה מבצעית מאת מנהל רשות התעופה האזרחית (להלן- "**רת"א**"), או לחלופין עליו לפעול במסגרת רישיון הפעלה מבצעית שניתן לאחר, בפיקוחו ותחת אחריותו של בעל הרישיון ובהתאם לתנאי הרישיון. רישיון הפעלה מבצעית הוא רישיון הבוחן את ההתאמה הארגונית להפעיל את כלי הרחיפה – ובכלל זה ספר עזר למבצעים, בעלי תפקידים וכיו"ב.[[1]](#footnote-1) [[2]](#footnote-2)

רת"א העניקה בעבר רישיונות הפעלה מבצעית ל- 3 אגודות ספורט שהיוו מסגרת ארגונית להפעלת כלי רחיפה למפעילים פרטיים, בסיווג לפי סוג הכלי: אגודת המצנחים הממונעים הגלגליים (הממ"גים), אגודת גילשוני - האוויר, ואגודת מצנחי רחף. אדם שביקש להפעיל כלי רחיפה ב"הפעלה כללית" (לשימוש עצמי, כתחביב בשעות הפנאי וללא תמורה) הצטרף לאגודה כחבר, לאחר שעמד בתנאים לחברות באגודה. הסדר דומה חל על מפעילים מסחריים ומדריכים, אשר קיבלו את רישיונם מהאגודות, בהתאם לסוג הכלי.

אגודת מצנחי הרחיפה החזירה את רישיון ההפעלה המבצעי שלה והתפרקה בשנת 2005 ומפעילי מצנחי רחף המשיכו לפעול שלא במסגרת אגודה וללא רישיון הפעלה מבצעית מרת"א (אשר ספק אם היו חייבים בו לנוכח "לאקונה" בתקנות ההפעלה לעניין זה, כפי שיוסבר להלן); אגודת המצנחים הממונעים החזירה את רישיון ההפעלה המבצעי שלה בספטמבר 2012 ומי שהיה בעבר חבר באגודה זו פועל כיום ללא רישיון הפעלה מבצעית. אגודת גילשוני האוויר הינה בעלת רישיון הפעלה מבצעית בתוקף וחבריה פועלים כדין.

בנוסף, מי שביקש להפעיל כלי רחיפה בהפעלה מסחרית או לצרכי הדרכה נדרש בעבר לרישיון מסחרי, מאת שר התחבורה, לפי הוראות חוק רישוי שירותי התעופה, התשכ"ג- 1963[[3]](#footnote-3) (להלן- **"חוק רישוי שירותי תעופה")**.

כיום פעילים שישה בעלי רישיונות מסחריים ורישיונות הפעלה מבצעיים בתחום כלי הרחיפה בארץ: ארבעה בתחום המצנחים הממונעים ושני בעלי רישיון בתחום גילשוני האוויר. חלקם פועלים כבתי ספר להדרכת הרחיפה, חלקם במסגרת הפעלה מסחרית ואחד - כאגודה פעילה (היא אגודת גילשוני האוויר).

על פי התקנות המוצעות, גופים אלה לא יידרשו עוד לרישיון הפעלה מבצעית מאת המנהל או רישיון מסחרי מאת השר. הרגולציה המוצעת בתקנות אלה תתמקד **ברישוי האישי** של המדריכים והמפעילים המסחריים, לצד כללי הפעלה בטוחה של כלי רחיפה, וקביעת מרחבי אוויר להפעלת כלי רחיפה.

הפרק החמישי לחוק הטיס:

חוק הטיס יוצר הפרדה בין המשטר החל לגבי כלי טיס לבין זה החל לגבי כלי רחיפה. זאת שכן הכלים המנויים בהגדרת המונח "כלי רחיפה" הינם כלים פשוטים יחסית, הן מבחינה טכנולוגית והן מבחינת אופן ההפעלה ואדם שעבר הדרכה עיונית ומעשית קצרה יחסית, יכול לתפעל בנקל. החלת כל הוראות חוק הטיס וחקיקת המשנה מכוחו באופן גורף עליהם איננה נדרשת ואינה ישימה, מטעמים מקצועיים, בטיחותיים ומשפטיים, הן בהיבט המקומי והן בהיבט הבין-לאומי.

עם כניסתו לתוקף של חוק הטיס באפריל 2011, "כלי רחיפה" אינם נחשבים עוד בגדר "כלי טיס", וההסדרים הראשיים החלים על כלי הטיס לפי חוק הטיס ותקנותיו- אינם חלים עוד על כלי רחיפה.

"כלי טיס" מוגדר בסעיף 1 (סעיף ההגדרות) בחוק הטיס, כך: "כלי או מיתקן שביכולתו להיתמך באטמוספרה מתגובות האוויר שאינן תגובות האוויר במגעו עם פני כדור הארץ, למעט כלי רחיפה, ולמעט כלי או מתקן אחר, שקבע השר לפי סעיף 168(א)(8)".

בפרק ה' לחוק הטיס נקבעו ההסדרים היסודיים להפעלתם של כלי רחיפה. פרק ה' יצר מדרגת רגולציה מופחתת לגבי הפעלת כלי רחיפה לעומת כלי טיס.

במישור כשירות כלי הרחיפה, נקבע בסעיף 86 לחוק העיקרון לפיו הכשירות האווירית של כלי הרחיפה היא באחריות מפעיל כלי הרחיפה ולפי הוראות היצרן. החוק אינו קובע מנגנונים מקבילים לאלה של אישור תכן סוג, רישוי היצרן, תעודת כושר טיסה ורישוי מכון בדק או גורמי אחזקה מוסמכים, לשם הבטחת הכשירות האווירית הראשונית והנמשכת של כלי הרחיפה, אלא מעביר את הנושא לאחריותו הבלעדית, האישית, של מפעיל כלי הרחיפה.

גם במישור הרישוי האישי מעגן פרק ה' דה-רגולציה משמעותית – רישוי אישי מכוח החוק נדרש אך ורק למפעיל כלי רחיפה למטרה מסחרית או למטרות הדרכה. בניגוד להפעלת כלי טיס, הפעלת כלי רחיפה למטרת "הפעלה כללית" אינה טעונה רישוי אישי של מפעיל כלי הרחיפה. ההסדרים לעניין הרישוי האישי אף הם מצומצמים יותר לעומת אלה החלים על עובדי טיס. למשל, הם אינם כוללים דרישות התאמה ביטחונית או דרישות לעניין עבר פלילי. החוק אף אינו קובע הסדרים לעניין "בתי ספר למפעילי כלי רחיפה" (המקבילים לאלה שנקבעו בסימן ב' לפרק ב' לחוק לעניין עובדי טיס).

השינוי המהותי שמביא עמו הסדר זה לעומת המצב המשפטי הקיים הינו כי מפעיל כלי הרחיפה אשר פועל באופן "כללי", קרי: לצרכיו האישיים, הפרטיים, כתחביב בשעות הפנאי ולא נוטל כל תמורה בעד הרחיפה, אינו נדרש לרישוי כלשהו מהמדינה, אלא יידרש לקבל אישור בכתב מבעל רישיון רחפן עם הגדר הדרכה על פיו המפעיל הכללי (הפרטי) כשיר להפעיל כלי רחיפה מאותו סוג הנקוב ברישיונו של המדריך. אישור זה יאפשר לו לפעול באופן עצמאי. (מוצע הסדר מעבר בעניין זה לפיו מי שמחזיק ברישיון שניתן לו ערב תחילת התקנות על ידי אגודה, שהיא כשלעצמה בעלת רישיון הפעלה מבצעית מרת"א לפי הוראת תקנה 163(ב) לתקנות ההפעלה, רישיון מהאגודה כאמור - דינו כדין אישור מאדם בעל רישיון רחפן עם הגדר הדרכה, והוא פטור מקבלת אישור ממדריך). כמו כן, המפעיל הכללי יידרש לעמוד בכללי הפעלה בטוחה של כלי רחיפה (חלק מן הכללים בלבד, שכן החלק המחמיר יותר יחול רק על בעל רישיון רחפן בעת הפעלה מסחרית או בעת הדרכה ) וכן יידרש להפעיל את כלי הרחיפה בהתאם לאמור בהוראות פרק ג' להצעת התקנות שעניינו מרחבי האוויר בהם מורשים כלי הרחיפה לפעול.

באשר למפעיל המסחרי והמדריך, על פי סעיף 87 לחוק וההסדר החדש המוצע בתקנות אלה – שני אלה יידרשו רק לרישוי אישי, ולא לרישיון "ארגוני" כדוגמת רישיון ההפעלה המבצעית מאגודות, הנהוג כיום.

לבסוף, גם במישור ההפעלה קובע חוק הטיס דה-רגולציה לעניין הפעלת כלי רחיפה לעומת הפעלת כלי טיס. זאת בכך שהוא אינו מחיל את ההסדר של רישיון הפעלה אווירית (AOC) שלפי סימן ג' לפרק ב' לחוק הטיס על הפעלה מסחרית של כלי רחיפה – משמע החוק אינו מחיל חובות לעניין "הארגון" של מפעיל כלי רחיפה בהפעלה מסחרית. עוד נציין כי מן הדיכוטומיה שיוצר חוק הטיס בין "כלי טיס" לבין "כלי רחיפה", נובע כי חוק רישוי שירותי התעופה אינו חל עוד על הפעלת כלי רחיפה, ומי שמפעיל כלי רחיפה בהפעלה מסחרית לא נדרש לרישיון מסחרי מאת השר החל ממועד כניסתו לתוקף של חוק הטיס.

התקנות המוצעות

התקנות המוצעות מותקנות מכוחו של פרק ה' לחוק הטיס ותכליתן לרכז את כלל חקיקת המשנה הרלבנטית לכלי רחיפה, בכל ההיבטים הרלבנטיים להפעלת כלי רחיפה, לרבות רישוי, מרחבי האוויר וכללי הפעלה בטוחה, למעט לעניין טיסן נהוג רדיו[[4]](#footnote-4).

במקביל, מוצע לבצע תיקונים, שינויים או תוספות בתקנות הטיס הרלבנטיות - בתקנות הרישיונות ובתקנות ההפעלה, שתכליתם ביטול ההסדרים הקיימים הנוגעים לכלי הרחיפה בתקנות אלה, למעט לגבי טיסן נהוג רדיו.

כמו כן, מוצע תיקון לתקנות הטיס (אגרות רישום, רישוי ותיעוד), התש"ע - 2009 (להלן- "**תקנות האגרות**"), לעניין גביית אגרות ממבקשי רישיונות אישיים מרשות הרישוי , בהיותם מפעילים של כלי רחיפה הפועלים למטרה מסחרית או כמדריכים.

נושאים שאינם נכללים במסגרת תקנות אלה – דרישות רישוי נוספות וחובת ביטוח:

שני סעיפים בפרק ה' לחוק הטיס המסמיכים את שר התחבורה להתקין תקנות מכוחם אשר לא נעשה בהם שימוש במסגרת תקנות מוצעות אלה וההסדרים האפשריים על – פיהם לא נכללו במסגרת תקנות אלה, הם: סעיפים 88 ו- 91 לחוק הטיס, הדנים בדרישות רישוי נוספות ובחובת ביטוח, בהתאמה. אי הכללתם בקובץ זה היא מהטעמים הבאים:

**סעיף 88 לחוק**- הסעיף מאפשר לשר להחליט כי חובות הרישוי יחולו בכל זאת גם על מפעיל כלי רחיפה באופן פרטי, בסוג מסוים של כלי רחיפה או בנסיבות מסוימות. זאת כחריג לכלל הקבוע בהוראת סעיף 87 לחוק הטיס. בהיעדר החלטת השר כאמור – סעיף זה ריק מתוכן. הוראת השר בהקשר זה מצריכה את אישורה של הכנסת ונדרשת להתפרסם ברשומות. גורמי המקצוע ברת"א אינם סבורים כי יש סוגי כלי רחיפה מסוימים, סוגי הפעלה מסוימים, או נסיבות מסוימות אשר מצריכים שימוש בהוראת חוק זו ועל כן לא נעשה בה שימוש לעניין תקנות אלה.

**סעיף 91 לחוק**- מתיר לשר להתקין תקנות לעניין חובתו של מפעיל כלי רחיפה לבטח את אחריותו לנזקי גוף ורכוש של צד שלישי, העלולים להיגרם כתוצאה מהפעלת כלי רחיפה. עם זאת, מאחר והעיקרון היסודי בהסדר של פרק ה' לחוק הוא עיקרון בדבר היעדר רגולציה למפעיל הפרטי, עד כמה שניתן, ורגולציה מצומצמת למפעיל המסחרי ולמדריך, סברנו כי אין מקום להידרש להסדרים בנושא ביטוח בחקיקת המשנה. ביטוח אינו חלק מהוראות בטיחות ואינו חלק מדרישות הכשירות למתן רישיון על ידי הרשות המנהלית. ביטוח הינו עניין עסקי וכלכלי גרידא של מפעיל כלי רחיפה המבקש להגן על נכסיו במקרה של תאונה או נזק. אנו סבורים כי זהו עניין כספי שעל השוק החופשי לווסתו. מפעילים של כלי רחיפה, המבקשים להגן על עצמם באמצעות ביטוח חיים וצד ג' ובכך להגן על שאריהם וקרובי משפחתם, על "העסק" המהווה מקום עבודתם ומקור פרנסתם וכן על הונם, יהיו מעוניינים, באופן כללי וכל שכן כאשר לעיסוק נלווה סיכון כמו בכלי רחיפה, לבטח עצמם מפני תאונה או נזק, הן לעצמם והן לצד ג' המהווה נוסע נלווה, לקוח או חניך. קל וחומר מפעיל מסחרי או מדריך החשוף יותר מהמפעיל הפרטי למקרים של תאונות ונזקים כלפי צד ג'- לקוח או חניך. חברות הביטוח, מקום שיהיה ביקוש, עתידות ככל הנראה ליצור היצע מתאים לסוגים שונים של פוליסות ביטוח המיועדות למקרים אלה וכך השוק יווסת עצמו עם הזמן ויווצר "שוק" של פוליסות ביטוח שונות, למפעילים של כלי רחיפה, המתאימות לסוגי ההפעלה השונים, לסוגי הכלים השונים, ולפרמטרים שונים נוספים (לגבי המפעיל – גילו, כושרו הבריאותי, ניסיונו ומיומנותו בתחום, מספר תאונות בעבר, היקף שעות הרחיפה שמבצע בממוצע, היקף נכסיו, ועוד). המדינה סבורה כי לא יהיה זה נכון וראוי מבחינתה להתערב בנושא זה, שהינו עניין כספי- אישי- עסקי של המפעיל, וודאי שאין מקום לדידה של המדינה לקבוע בתקנות את סוגי הפוליסות והיקפן. קיים אף החשש כי התערבות המדינה בתחום תיצור כשל שוק בשל הביטוח הכפוי, בהיקף גבוה או נמוך מדי מהרצוי. אשר על כן, לא הותקנה תקנה בתקנות כלי הרחיפה, בהקשר של חובת ביטוח.

מועד תחילת תוקפן של ההוראות:

סעיף 195 לחוק הטיס קובע כי תחילתו של סעיף 87 לחוק הטיס, הקובע את חובת הרישיון האישי למפעיל כלי רחיפה לצורך מסחרי או לצרכי הדרכה, היא שנתיים מיום התחילה של חוק הטיס, וזאת – בתנאי שתושלם התקנת תקנות לעניין זה, עד למועד הנקוב.

חוק הטיס נכנס לתוקפו ביום 13/4/2011. קרי: הוראת סעיף 87 לחוק הטיס העוסקת בחובת הרישוי למבקש רישיון להפעלת כלי רחיפה אמורה הייתה להיכנס לתוקפה ביום 13/4/2013, ואולם, התקנת התקנות המוצעות לא הושלמה עד למועד זה ולפיכך שר התחבורה האריך, בצווים אשר פורסמו ברשומות, לאחר קבלת אישורה של ועדת הכלכלה של הכנסת, את מועד התחילה של סעיף 87 לחוק הטיס בחצי שנה, עד ליום 13/10/2013 [[5]](#footnote-5), לאחר מכן בחצי שנה נוספת, עד ליום 13/4/2014 [[6]](#footnote-6) ולאחר מכן שוב בחצי שנה, עד ליום 13/10/14[[7]](#footnote-7).

ההסדרים הקיימים בתקנות הטיס לגבי כלי הרחיפה:

בחקיקת המשנה מכוחו של חוק הטיס קיימות הוראות לגבי כלי רחיפה בתקנות ההפעלה, בתקנות הרישיונות ובתקנות האגרות, כלהלן:

בתקנות הרישיונות:

בתקנה 1 (הגדרות) לתקנות הרישיונות הוגדרו המונחים "מצנח ממונע", "מצנח רחף" ו -"רחפן".

בתקנה 7(2)(א)(6) לתקנות הרישיונות, הוסמכה רשות הרישוי ליתן הגדר מצנח ממונע ברישיון טיס או הדרכה. רשות הרישוי לא הוסמכה לתת הגדר לסוגי כלי הרחיפה האחרים המנויים בחוק.

תקנה 8(ב) לתקנות הרישיונות קובעת כי המבקש להפעיל מצנח (מצנח רחף, מצנח רחף עם מנוע עזר ומצנח ממונע), יגיש בקשה לבעל רישיון הפעלה מבצעית לפי תקנות ההפעלה. בהקשר של כלי רחיפה, תקנה 163(ב) לתקנות ההפעלה אוסרת על הפעלת גילשון אוויר או מצנח ממונע, אלא ברישיון הפעלה מבצעית מרת"א או במסגרת רישיון הפעלה מבצעית שניתן לאחר, בפיקוחו ואחריותו של אותו בעל רישיון. תקנה 163(ב) לתקנות ההפעלה אינה קובעת דבר לעניין הפעלת מצנח רחף (עם או בלי מנוע עזר) כך שישנה אי התאמה בין תקנות הרישיונות לתקנות ההפעלה בהקשר זה.

בתוספת הראשונה לתקנות הרישיונות, בפריט 1.1(ב)(3), וכן בטבלה בפריט 11.1, נקבע הסדר לתעודה רפואית תקפה (תעודה רפואית מסוג 2) שצריך להמציא מי שמבקש רישיון מרשות הרישוי כטייס פרטי על מצנח ממונע.

קיימים מספר קשיים בהסדר הקיים כיום בתקנות הרישיונות, כדלהלן:

ראשית, אין התייחסות בתקנות אלה לגילשון- אוויר ולגילשון- אוויר עם מנוע עזר, בכלל; בנוסף, ההסדרים החלים על מצנח רחף ומצנח ממונע שונים, בלא הצדקה לשוני כאמור.

שנית, דרישת הרישוי הקיימת בהן (להפעלת מצנחים) חלה בכל סוגי ההפעלות - הן לגבי הפעלה מסחרית ולצרכי הדרכה והן לגבי הפעלה כללית. הדבר עומד בסתירה לעקרונות הדה-רגולציה שנקבעו בסעיף 87 לחוק הטיס, לפיו נדרש רישוי אישי למפעילים מסחריים ולצרכי הדרכה בלבד.

מעבר לכך, בשל ההפרדה היסודית שעורך חוק הטיס בין כלי רחיפה לכלי טיס, יש מקום "לחלץ" את ההסדרים הנוגעים לחובת רישוי אישי בקשר להפעלת כלי רחיפה, ולקבעם בנפרד מההסדרים העוסקים ברישוי האישי של מפעילי כלי טיס.

פרק ב' לתקנות המוצעות יסדיר את נושא הרישוי האישי הקבוע כיום בתקנות הרישיונות, ויחליף את ההסדרים דלעיל בתקנות הרישיונות.

בתקנות ההפעלה:

בפרק השני לתקנות ההפעלה קיימות הוראות לעניין חובות ציוד של גלשונים אוויר ומצנחים ממונעים.

הפרק התשיעי לתקנות ההפעלה מסדיר את הפעלתם של כלי רחיפה מסוג גילשון אוויר ומצנח ממונע. תקנה 163(ב) לתקנות ההפעלה קובעת חובת רישוי למפעיל כלי רחיפה מסוג גילשון אוויר ומצנח ממונע, בכל סוג של הפעלה, באמצעות רישיון הפעלה מבצעית מרת"א, או לחלופין מתנה את הפעלת כלי הרחיפה במסגרת גוף שהוא בעל רישיון הפעלה מבצעית, בפיקוחו ואחריותו. תקנה 164 לתקנות ההפעלה קובעת איסור הפעלת גילשון אוויר ומצנח ממונע באזור אסור, מסוכן או מוגבל. תקנה 165 לתקנות ההפעלה קובעת איסור הפעלת כלי רחיפה אלה באופן שיהווה סכנה לרכוש או לחיי אדם. סימנים ה' ו-ט' לפרק התשיעי בתקנות ההפעלה קובעים כללי הפעלה לגילשון אוויר ולמצנח ממונע, בהתאמה.

קיימים מספר קשיים בהסדר הקיים כיום בתקנות ההפעלה, כדלהלן:

ראשית, תקנות ההפעלה אינן מסדירות דבר לעניין הפעלתם של מצנחי רחף - הן עם מנוע עזר והן ללא מנוע עזר (במובן זה הן אף סותרות את תקנות הרישיונות כמוסבר למעלה מכאן).

שנית, ההסדר לפיו נדרש רישיון הפעלה מבצעית לכל סוג של הפעלה, לרבות הפעלה כללית – למטרה "פרטית" לשימוש "עצמי", לשם תחביב וללא תמורה, אינה עולה בקנה אחד עם עקרון הדה- רגולציה שנקבעו בסעיף 87 לחוק הטיס.

שלישית, ההסדרים בנוגע לאזורי רחיפה מותרים או אסורים הם חלקיים לא רק לעניין כלי הרחיפה עליהם הם חלים, אלא גם מבחינת מהותם. כך, תקנה 164 לתקנות ההפעלה הדנה באזורים המותרים להפעלת כלי רחיפה קובעת רק איסור להיכנס לאזור מוגבל, אסור או מסוכן. בפועל ישנן הגבלות רבות יותר להפעלת כלי רחיפה, שתכליתן יצירת הפרדה מתאימה בהיבט של תעבורה אווירית בין כלי רחיפה לכלי טיס.

לבסוף, התקנות לוקות בחסרים וכן בחוסר אחידות בכל הנוגע לכללי הפעלה בטוחה.

פרקים ג' ו-ד' לתקנות המוצעות יסדירו את הנושאים הקבועים כיום בתקנות ההפעלה, במקום ההסדרים דלעיל בתקנות ההפעלה. ההסדר המוצע הוא מקיף יותר, ומחיל משטר דומה על הפעלת כלי רחיפה.

בתקנות האגרות:

לפי תקנה 26(א)(8) לתקנות האגרות, מבקש רישיון הפעלה מבצעית לשם הפעלת גילשון אוויר או מצנח ממונע נדרש לשלם כיום אגרת בקשה לרת"א. לפי תקנה 26(ב)(8) נדרש אותו גוף, בעל רישיון הפעלה מבצעית, לשלם לרת"א מדי שנה אגרה שנתית בגין חידוש הרישיון.

אין בתקנות האגרות התייחסות לאגרה בגין בקשה לרישיון אישי.

מאחר וע"פ ההסדר המוצע חובת רישיון ההפעלה המבצעית עתידה להתבטל בנוגע להפעלת כלי רחיפה וחובת הרישוי תחול רק על מי שמפעיל כלי רחיפה לצרכים מסחריים או כמדריך, באופן אישי, הרי שמוצע תיקון מקביל לתקנות האגרות, המבטל את הוראות תקנות 26(א)(8) ו- 26(ב)(8) בתקנות הקיימות, ומקים הסדר חלופי לעניין אגרות בגין תהליך הרישוי האישי לרחפן (בדומה לאגרות בגין רישוי עובדי טיס) ובכלל זה: אגרת הגשת הבקשה, אגרת מבחן עיוני, אגרת מבחן מעשי, אגרה בגין תוספת הגדר ברישיון, ועוד.

עיקרי ההסדר המוצע בתקנות אלה- קובץ תקנות הטיס (כלי רחיפה):

מוצע לחלק את התקנות המוצעות ל- 5 פרקים: א'- הגדרות; ב' – רישוי; ג'- המרחב האווירי המותר לביצוע רחיפה; ד'- כללי הפעלה בטוחה, המחולק ל- 2 סימנים: סימן א'- חל על כלי רחיפה המופעלים בכל סוגי ההפעלה, לרבות בהפעלה כללית; סימן ב'- חל על כלי רחיפה המופעלים לצורך מסחרי או בעת הדרכה בלבד, על ידי מפעיל בעל רישיון רחפן; סימן ה'- הוראות כלליות (חובות מדריך וחניך, הוראת מעבר ותחילה).

התקנות המוצעות כוללות הסדרה מקיפה של כל הסוגיות הנוגעות להפעלת כלי רחיפה בישראל (למעט טיסן נהוג רדיו) ומביאות לידי ביטוי את העקרונות שהותוו בפרק ה' לחוק הטיס, ואת מדיניות מנהל רת"א כלהלן:

(א) בקשר לחובת הרישיון - בפרק ב' להצעת התקנות מפורט הסדר משפטי שתכליתו רישוי אישי למפעיל מסחרי של כלי רחיפה ולעוסק בהדרכה על כלי רחיפה בלבד (מבקש רישיון "רחפן"), לגבי כל סוגי כלי הרחיפה המנויים בחוק הטיס, ולמעט טיסן נהוג רדיו. לא יידרש עוד רישיון הפעלה מבצעית לשם הפעלת כלי רחיפה (למעט טיסן נהוג רדיו). לפיכך, מפעיל כללי (פרטי) של כלי הרחיפה לא יידרש עוד לקבל רישיון הפעלה מבצעית מרת"א או לפעול במסגרת גוף אחר, שהוא כשלעצמו בעל רישיון הפעלה מבצעית, בפיקוחו ובאחריותו, ואולם יחולו עליו הכללים לעניין מרחבי האוויר בהן מותר לו להפעיל את כלי הרחיפה (הקבועים בפרק ג' המוצע) וכן חלק מן הכללים להפעלה בטוחה של כלי רחיפה (הקבועים בסימן א' של פרק ד' המוצע). במסגרת הפרק שעניינו כללים להפעלה בטוחה ועל מנת לשמור בקרב קהילת המפעילים של כלי רחיפה על רמת בטיחות סבירה ישנה גם דרישה לאישור כתוב ממדריך מוסמך, בעל רישיון רחפן מרת"א עם הגדר הדרכה, למפעיל כללי, המאשר למפעיל הכללי לפעול באופן עצמאי בהפעלה כללית על כלי רחיפה מסוג מסוים (סוג זהה נדרש להיות נקוב ברישיונו של המדריך), בתום הדרכה או לכל הפחות בדיקה או בחינה, שכפועל יוצא שלה יסבור המדריך כי המפעיל אכן כשיר לפעול עצמאית בבטחה בהפעלה כללית. ואולם, מפעיל כללי של כלי רחיפה המחזיק ברישיון מאגודה שהיתה או הינה בעלת רישיון הפעלה מבצעית תקף מרת"א (אגודת גילשוני האוויר, אגודת מצנחי הרחף או אגודת הממג"ים) - ייחשב כפטור מדרישה זו, בהתאם לאמור בהוראת המעבר בתקנה 36 המוצעת.

בפרק ב' מפורטות דרישות הכשירות ממבקש רישיון רחפן מרשות הרישוי, הן בהיבטים הפרוצדורליים (אופן הגשת הבקשה), והן בהיבטים המהותיים (מגבלת גיל, כושר רפואי, הכשרה, ניסיון, ידע מקצועי, מיומנות מקצועית, וכיו"ב), כאשר ישנם הבדלים מסוימים בין מבקש רישיון רחפן עם הגדר מסחרי למבקש רישיון רחפן עם הגדר הדרכה. על מבקש רישיון רחפן כמדריך חלות מספר דרישות כשירות נוספות, ביחס למפעיל המסחרי.

(ב) בקשר לאזורים המותרים לרחיפה – בפרק ג' להצעת התקנות מפורטים הסדרים אחידים, מקיפים ורחבים, ביחס לכל סוגי כלי הרחיפה הכלולים בהצעת התקנות ובכל סוגי ההפעלות, לרבות בהפעלה כללית של כלי רחיפה. הפרק כולל בחובו 2 תקנות עיקריות: האחת, תקנה שעניינה כלי רחיפה לא- ממונעים או עם מנוע עזר קטן, שעיקרה "מפה הפוכה" (מותר לרחף בכל מקום שלא נאסר במפורש, וגם לכך ישנם חריגים); השנייה, תקנה שעניינה כלי רחיפה מסוג מצנח ממונע גלגלי (ממ"ג), הדומה באופיו במעט לאווירון זעיר משקל, כבד ובעל מנוע, ובכך שונה תכלית שינוי מהכלים הלא – ממונעים או עם מנוע עזר קטן. משכך, יוחדה לו תקנה נפרדת שעניינה "מרחבי אוויר ייעודיים" עבורו (מותר לו לרחף רק במקומות שיועדו והותרו לו במפורש בהתאם למפות שיתפרסמו בפמ"ת וגם לכך יש חריגים).

(ג) בקשר לכללי הפעלה בטוחה של כלי רחיפה - בפרק ד' להצעת התקנות פורטו הסדרים לעניין כללי הפעלה בטוחה בעת רחיפה בכלי רחיפה המנויים בהצעת התקנות. בסימן א' רוכזו הכללים לגבי מפעיל כלי רחיפה הפועל בהפעלה כללית. כללים אלה נועדו למזער נזק לצדדים שלישיים על הקרקע, ולמזער השפעות שליליות על התעבורה האווירית ונזקים לכלי טיס אחרים כתוצאה משימוש במרחבי אוויר משותפים. בסימן ב' רוכזו כללים לגבי מפעיל כלי רחיפה הפועל לצורך מסחרי או בעת הדרכה. אלה כללים מחמירים יותר, שנועדו להבטיח גם את בטיחותו של הנוסע המשלם והחניך. יוער, כי כללים אלה יחליפו את כללי ההפעלה הבטוחה הקיימים כיום בתקנות ההפעלה, אשר מבוקש לבטלם במקביל, בהיות ההסדר החלופי מקיף מפורט וברור יותר מההסדר הקיים כיום בתקנות ההפעלה ביחס לכלי רחיפה.

תהליכי התייעצות נדרשים מכוח החוק המסמיך:

1. לפי הוראת סעיף 87 לחוק הטיס, פרק ב' לתקנות המוצעות, שעניינו רישוי מפעילים של כלי רחיפה הפועלים באופן מסחרי או כמדריכים, מצריך את אישורה של וועדת הכלכלה של הכנסת.

(2) לפי הוראת סעיף 92(ג) לחוק הטיס, פרק ג' לתקנות המוצעות, העוסק באזורים (מרחבי האוויר בהם מורשים מפעילים של כלי רחיפה לרחף), מצריך את קבלת הסכמתו של שר הביטחון.

(3) לפי הוראת סעיף 93 לחוק הטיס, פרק ד' לתקנות המוצעות, העוסק בכללי הפעלה בטוחה, מצריך היוועצות עם שר התרבות והספורט וכן את אישורה של ועדת הכלכלה של הכנסת.

(4) לפי סעיף 39ב לחוק יסודות התקציב, התשמ"ה- 1985[[8]](#footnote-8), התיקון לתקנות האגרות

מצריך את הסכמת שר האוצר ואת אישור וועדת הכלכלה של הכנסת.

**חלק ב'- הסבר מפורט לכל תקנה מהתקנות המוצעות:**

**לפרק א' (תקנה 1 - הגדרות):**

**לתקנה 1 המוצעת – הגדרות:**

בתקנה 1 לתקנות המוצעות הוגדרו המונחים המקצועיים בהם נעשה שימוש במסגרת תקנות אלה, כלהלן:

"**אתר האינטרנט**" – אתר האינטרנט של רשות התעופה האזרחית וכתובתו מצוינים בפרק ההגדרות של התקנות המוצעות, מאחר ומבוצע במונח שימוש בכמה הקשרים: ישנו שימוש רווח במונח "שירותי המידע התעופתי" בפרק ג' הדן במרחבי האוויר המותרים לשימוש לכלי רחיפה, והפמ"ת, המהווה את חלקו הארי של "שירותי המידע התעופתי" - מתפרסם באתר האינטרנט של הרשות; כמו כן, בתקנה 2(1) נאמר שבקשה בכתב לרשות הרישוי לשם קבלת רישיון רחפן תוגש על גבי טופס שיפורסם באתר האינטרנט של הרשות; בתקנה 7(א) נאמר שרשות הרישוי תקיים מבחניים עיוניים להוכחת בקיאות בידע מקצועי באופן ובמועדים שתורה עליהם. הוראות והנחיות אלה – יתפרסמו באתר הרשות; בתקנה 7(ב) נאמר שציוני המעבר המזעריים במבחנים העיוניים הם כפי שיפורסמו בפרסומי רשות הרישוי- גם פרסומים אלה יהיו על גבי אתר האינטרנט של הרשות; בתקנה 7(ה) נאמר שאדם רשאי לעיין במבחן עיוני שעבר לפי נוהל ובמועדים שהורתה עליהם רשות הרישוי – אשר יפורסמו באתר האינטרנט ; בתקנה 7(ו) נאמר שמי שנכשל במבחן עיוני יהיה רשאי להשיג על תוצאותיו לפי נוהל ובמועדים שהורתה עליהם רשות הרישוי – אשר יפורסמו באתר האינטרנט; תקנה 7(ח) קובעת במפורש כי הנהלים לפי תקנות משנה (ה) ו- (ו) יפורסמו גם כן באתר האינטרנט. בתקנה 10(א) נאמר שרשות הרישוי תקיים מבחנים מעשיים להוכחת מיומנות מקצועית בהפעלת כלי רחיפה בהתאם למועדים שתורה עליהם. גם הוראות והנחיות אלה יתפרסמו באתר האינטרנט; בתקנה 10(ב) נאמר שקורס שהכירה בו רשות הרישוי לעניין תרגול מצבי חירום בכלי רחיפה שנערך בחוץ לארץ- שם הגורם/ הגוף/ האגודה והמדינה בה נערך הקורס כאמור יפורסמו באתר האינטרנט; כמו כן, אישור של בעל רישיון רחפן עם הגדר הדרכה למפעיל הכללי כי הוא רשאי לרחף באופן עצמאי בבטחה, בהתאם לאמור בתקנה 24(א)- יהיה על גבי טופס סטנדרטי שיפורסם באתר; בהתאם לאמור בתקנה 24(ג) אם טופס ובו אישור מדריך למפעיל כללי אינו ניתן לאיתור או אבד- נוהל בעניין זה מטעם רשות הרישוי יתפרסם גם כן באתר האינטרנט. אפשר שיהיו פרסומים נוספים באתר האינטרנט של הרשות הרלבנטיים להסדרים, תנאים, מועדים, מבחנים וציונים של מבקשי רישיון רחפן או בעלי רישיון רחפן, בהתנהלותם אל מול רשות הרישוי.

"**ביצועי אנוש**" (Human Performanceׂ(- יכולות ומגבלות אנושיות שלהן השפעה על הבטיחות והיעילות הכרוכות בהפעלת כלי רחיפה. כך למשל: בריאות והתאמה גופנית של מפעיל הכלי משליכה על הבטיחות והיעילות בהפעלת הכלי; יכולת הביצוע המיומנות והניסיון הצבור של מפעיל הכלי משליכה על הבטיחות והיעילות בהפעלת הכלי; גורמים שונים שיכולים לגרום ל"טעות אנוש"- הכרתם, זיהוים ואופן ההתמודדות עימם במצבי חירום יכולים גם הם כמובן לגרום לבטיחות וליעילות בהפעלת הכלי; כמו כן, תקשורת ותיאום טובים בין החניך למדריך במהלך הדרכה יתרמו כמובן להפעלה בטוחה ויעילה יותר של הכלי מבוצע שימוש במונח בתקנה 6(2)(ג), המפרטת את רשימת הנושאים הדרושים לשם הוכחת ידע מקצועי למבקש רישיון רחפן עם הגדר הדרכה**.**

**"גילשון אוויר**" – הגדרת המונח הינה באמצעות הפנייה לפסקה (1) להגדרת המונח: "כלי רחיפה", בסעיף 1, הוא סעיף ההגדרות, בחוק הטיס. שם מוגדר המונח כך: "גילשון אוויר (hang gliderׂ (- מיתקן לא ממונע הכולל כנף הנתונה במסגרת קשיחה או העוטפת מסגרת קשיחה, שהמראתו יכולה להתבצע בלא כוח נוסף על כוחו של המפעיל ואשר המפעיל רתום אליו באמצעות ריתמה". מאחר שהתקנות מתייחסות לא רק אל "כלי רחיפה" בכלל, אלא קובעות הוראות ייחודיות גם בהקשר של סוגי כלי הרחיפה הספציפיים (ראו למשל בפרק ג) יש חשיבות להגדרה של כל סוג כלי הרחיפה בנפרד.

"**גילשון אוויר עם מנוע עזר**"- הגדרת המונח הינה באמצעות הפנייה לפסקה (2) להגדרת המונח: "כלי רחיפה", בסעיף 1, הוא סעיף ההגדרות, בחוק הטיס. שם מוגדר המונח כך: "גילשון אוויר עם מנוע עזר" (powered hang glider)- גילשון אוויר שמחובר אליו מנוע עזר או שמפעילו נושא על גופו מנוע עזר ואשר טיסתו אינה תלויה באופן בלעדי במנוע". שוב, מאחר שהתקנות מתייחסות לא רק אל "כלי רחיפה" בכלל, אלא קובעות הוראות ייחודיות גם בהקשר של סוגי כלי הרחיפה הספציפיים (ראו למשל בפרק ג) יש חשיבות להגדרה של כל סוג כלי הרחיפה בנפרד.

"**הדרכה**"- הכוונה להדרכה עיונית (תיאורטית) או מעשית (בפועל) להפעלת כלי רחיפה, אשר רשאי אדם בעל רישיון רחפן עם הגדר הדרכה והגדר סוג הכלי המתאים, להעביר לחניך, המבקש ללמוד להפעיל כלי רחיפה מהסוג המצוין למדריך ברישיונו. הגדרה זו נדרשת שכן בקובץ התקנות המוצע נעשה שימוש רב במונח "הגדר הדרכה": בתקנה 4(א), שעניינה סוגי ההגדרים שרשאית רשות הרישוי להעניק; בתקנה 4(ב) נאמר שאדם בעל רישיון רחפן עם הגדר הדרכה זכאי ממילא גם להגדר מסחרי; בתקנה 6(2) מפורטים הנושאים הנדרשים במבחן עיוני מאדם המבקש רישיון רחפן עם הגדר הדרכה; בתקנה 9 מפורטים הנושאים הנדרשים במבחן מעשי מאדם המבקש רישיון רחפן עם הגדר הדרכה; בתקנה 12 מפורטות ההשלמות הנדרשות מאדם בעל רישיון רחפן עם הגדר מסחרי המבקש תוספת הגדר ברישיונו להדרכה; בתקנה 13 מפורטות זכויות המדריך; תקנה 15 דנה, בין היתר, בתוקף רישיון רחפן עם הגדר הדרכה וחידושו; בתקנה 24 יש הסדר לפיו אדם בעל רישיון רחפן עם הגדר הדרכה מוסמך ליתן למפעיל הכללי אישור לפעול באופן עצמאי; כמו כן, סימן ג' (מרחבי האוויר המותרים לרחיפה), סימן א' לפרק ד' (כללי הפעלה בטוחה בכל סוגי ההפעלה) וכן סימן ב' לפרק ד' (כללי הפעלה בטוחה החלים על בעל רישיון רחפן הפועל במסגרת רחיפה מסחרית או כמדריך) – חלים על מפעיל כלי רחיפה שהוא בעל רישיון רחפן עם הגדר הדרכה. תקנה 35 בפרק ה', ובו ההוראות הכלליות, דנה בחובות המדריך כלפי החניך.

"**הדרכה מעשית מן הקרקע**" - הכוונה לשלב מתקדם בהדרכה המעשית שבה החניך יוצא לרחיפת "סולו", באופן עצמאי, כאשר המדריך משוחח אתו באמצעות מכשיר קשר, ומדריך אותו בזמן שהמדריך על הקרקע ואילו החניך לבדו באוויר. הדרכת רחיפה מעשית מן הקרקע בד"כ מתבצעת באמצעות מכשיר קשר: המדריך מסביר כיצד לתפעל את כלי הרחיפה באוויר, משיב לשאלות החניך ומתקן את שגיאותיו בזמן אמת. במונח זה מבוצע שימוש במהלך התקנות הן בתקנה 15(ב)(2)(ב) לתקנות המוצעות, שעניינה שמירת הכשירות של בעל רישיון רחפן עם הגדר הדרכה (במסגרתה מובהר כי הדרכה מעשית מהקרקע היא בגדר "הדרכה"), והן בתקנה 35(ב) שעניינה חובות המדריך והחניך – ומגדירה את חלוקת האחריות ביניהם בשלב בהדרכה המעשית מהקרקע, שבו החניך למעשה מפעיל את כלי הרחיפה באופן עצמאי ואישי.

"**הפעלה כללית"**- הכוונה להפעלת כלי רחיפה באופן פרטי ואישי, לצרכי תחביב ופנאי בלבד, שלא במסגרת מסחרית (לא נושא עמו בכלי הרחיפה אדם נוסף בתמורה, ולא מפעיל את כלי הרחיפה לצרכי פרסום או צילום מן האוויר או כל פעילות אחרת בתמורה), ולא לצרכי הדרכה שכן אינו מדריך חניכים. מונח זה מופיע בתקנות 21(ג) (בהקשר של רחיפה מעל מים) ו- 24 (חובת הדרכה ואישור מדריך), וכן נכלל בהגדרת המונח "סוג הפעלה" – מונח שנעשה בו שימוש בתקנה 16 (יומן רחיפות אישי בו נדרש לפרט את סוג ההפעלה) ובכותרת לסימן א' לפרק ד'.

**"הפעלה מסחרית"**- מוצע להגדיר על דרך ההפניה לסעיף 85 לחוק הטיס ובו ההגדרה: ""הפעלה מסחרית, לעניין כלי רחיפה" – "הובלת נוסעים או מתן שירות באמצעות כלי רחיפה בתמורה, למעט הדרכה להפעלת כלי רחיפה". הכוונה להפעלת כלי הרחיפה שבה נישא נוסע בתמורה (רחיפה זוגית המכונה "טנדם"), או שבה מפעיל כלי הרחיפה נותן שירות בתמורה, באמצעות כלי הרחיפה כגון פעילות של פרסום או צילום מן האוויר.

מונח זה מופיע הן כשלעצמו – בתקנה 13 (בהגדרת זכויות רחפן בעל הגדר מסחרי), ובסימן ב' לפרק ד', המסדיר (בתקנות 29 עד 34) כללי הפעלה בטוחה נוספים החלים בהפעלה מסחרית ובהפעלה במסגרת הדרכה. כמו כן המונח משמש ב- 3 הגדרות "הפעלה כללית", "סוג הפעלה" ו-"רישיון רחפן". בנוסף, בתקנה 4(א)(1)(א), שעניינה סוגי ההגדרים שרשאית רשות הרישוי להעניק נקבע הגדר סוג הפעלה – הגדר מסחרי שהוא הגדר המעניק זכות להפעלה מסחרית; במונח "הגדר מסחרי" נעשה שימוש לאורך פרק ב' של התקנות - בתקנה 6(1), שעניינה הידע המקצועי שעל מבקש רישיון רחפן עם הגדר מסחרי להוכיח לרשות הרישוי; בתקנה 9, בפיסקאות (1) עד (7), שעניינן דרישות המיומנות המקצועית שנדרש מבקש רישיון רחפן עם הגדר מסחרי להוכיח לרשות הרישוי; בתקנה 13(א), שעניינן פירוט זכויותיו של בעל רישיון רחפן עם הגדר מסחרי ובתקנה 15 הדנה במקרה בו פוקע רישיונו של רחפן עם הגדר מסחרי.

**"חניך"** – הכוונה לאדם המקבל הדרכה מעשית, להפעלת כלי רחיפה, ממדריך בעל רישיון רחפן עם הגדר הדרכה מרשות הרישוי, המוסמך להדריך אנשים על כלי רחיפה מהסוג המסוים, אותו מבקש החניך ללמוד להפעיל. הגדרה זו נדרשת שכן מבוצע שימוש במונח מספר פעמים בתקנות המוצעות: בתקנה 6(2)(ב)- ישנו חיוב למבקש רישיון רחפן עם הגדר הדרכה להוכיח, בין היתר, ידע מקצועי בסוגיה של שגיאות החניך ודרכי תיקונן; בתקנה 13(ב)- בהגדרת זכויות בעל רישיון רחפן עם הגדר הדרכה נקבע כי הוא זכאי להדריך חניך. בתקנה זו גם מוסדר גילו המזערי המותר של החניך (16 שנים) וכן הדרישה לאישור הורה או אפוטרופוס לחניך שהוא קטין; בתקנה 15(ב)(2)(ב) ישנו שימוש במונח בהקשר של שמירת כשירות להגדר ההדרכה; בתקנה 16(א) ישנה דרישה מבעל רישיון רחפן עם הגדר הדרכה לרישום ביומן הרחיפות האישי את שם החניך בכל רחיפה המבוצעת במסגרת הדרכה; בתקנה 24(ב) נעשה שימוש במונח בהקשר של הענקת שיקול דעת למדריך להסתמך על רישיון שניתן ממדינה זרה, בהקשר של אישור כשירות חניך; בתקנה 33(ב) נעשה שימוש במונח בהקשר של חובת המדריך לוודא ביחס לחניך, בעת הדרכה, את התקיימות הדרישות בדבר ציוד מגן מסוג קסדה ורתמה או חגורת כתף; בתקנה 35 ישנה אסדרה של חובות המדריך והחניך, בעת ביצוע הדרכה; בתקנה 36(ג) נעשה שימוש במונח בהקשר של הוראת מעבר המאפשרת למדריך לאשר כשירות אדם לביצוע הפעלה כללית ללא הדרכה לחניך שצבר ידע ומיומנות לפני תחילת התקנות.

"**כלי רחיפה**" - מוצע כי המונח "כלי רחיפה" בתקנות אלה יכלול חמישה מתוך שישה הכלים שמפורטים בהגדרת "כלי רחיפה" בחוק הטיס, כלהלן: גילשון אוויר, גילשון אוויר עם מנוע עזר, מצנח רחף, מצנח רחף עם מנוע עזר, ומצנח ממונע. חוק הטיס כולל בסעיף 1 שבו, סעיף ההגדרות, בהגדרת המונח "כלי רחיפה" את 5 הכלים הנזכרים לעיל וכן כלי נוסף: טיסן נהוג רדיו. הטיסן לא נכלל כאמור בהוראות תקנות מוצעות אלה משום שאופי הפעלתו שונה תכלית שינוי שכן אינו מאויש, להבדיל מחמשת הכלים האחרים אשר הצעת התקנות חלה עליהם והם כולם- מאוישים.

**"מדריך**"- אדם בעל רישיון רחפן ובו הגדר הדרכה. הגדרת המונח נחוצה משום שנעשה בו שימוש בתקנות המוצעות מספר פעמים. כך, בהתאם לתקנה 5, מדריך הוא היחידי המורשה להדריך אדם אחר המבקש ללמוד להפעיל כלי רחיפה (חניך), על כלי הרחיפה, במסגרת קורס הכשרה, ובלבד שברישיונו מצוין כלי רחיפה מאותו סוג. כמו כן, בהתאם לתקנה 24, למדריך בלבד ישנה הרשות והסמכות ליתן אישור לאדם המבקש להפעיל כלי רחיפה בהפעלה כללית, להפעילו באופן עצמאי כאמור, לאחר שאישר בכתובים כי האדם עבר הדרכה נאותה ומספקת. בצד חובה זו יש עליו החובה לשמור את הרישומים 3 שנים לפחות ולהציגם לביקורת רשות הרישוי או מפקח רת"א. כך גם יוחדה הוראה נפרדת, בתקנה 35 המוצעת, לעניין אסדרת חובותיו של המדריך אל מול החניך, בעת הדרכה. כמו כן, בתקנה 36(ג) נזכר המדריך בקשר להוראת המעבר.

"**מפקח**"- מפקח לפי תקנות מוצעות אלה הינו מי שמונה למפקח רת"א על ידי מנהל רת"א לפי הוראת סעיף 94 לחוק הטיס. המפקח הינו עובד מדינה (עובד רשות התעופה האזרחית), והוא אמון על פיקוח על ביצוע הוראות חוק הטיס ותקנותיו. הוא נדרש לתנאי כשירות כמפורט בסעיף 94(ד) לחוק ומינויו טעון פרסום ברשומות בהתאם להוראת סעיף 94(ד) לחוק. שימוש במונח מבוצע בתקנות מספר פעמים: בתקנה 16(ג) - בקשר לחובת בעל רישיון רחפן להציג את יומן הרחיפות האישי לביקורת רשות הרישוי או מפקח רת"א; בתקנה 24(ג) - בקשר לחובתו של מפעיל כללי להציג את אישור הרחיפה שניתן לו על ידי מדריך לביקורת רשות הרישוי או מפקח רת"א; בתקנה 24(ד)- בקשר לחובת מדריך לנהל רישום של פרטי חניכים שאישר את כשירותם להפעלה כללית ולהציג את הרישום כאמור לביקורת של רשות הרישוי או מפקח רת"א.

"**מצנח ממונע**"- מוגדר כאמור בפסקה (5) להגדרת המונח "כלי רחיפה" בסעיף 1, הוא סעיף ההגדרות, בחוק הטיס, שם ההגדרה היא כך: "מצנח ממונע (powered parachute) – מתקן הכולל מנוע, כן נסע ומושב לכל מרחף, שמחוברת אליו כנף גמישה וטיסתו תלויה באופן בלעדי במנוע". משום שתקנות אלו מתייחסות לא רק אל "כלי הרחיפה" בכלל, אלא קובעות הוראות ייחודיות גם בהקשר של סוגי כלי הרחיפה הספציפיים (ראו למשל בפרק ג'), יש חשיבות להגדרה של כל סוג כלי הרחיפה בנפרד.

"**מצנח רחף**"- מוגדר כאמור בפסקה (3) להגדרת המונח "כלי רחיפה" בסעיף 1, הוא סעיף ההגדרות, בחוק הטיס, שם ההגדרה היא כך: "מצנח רחף (paraglider) – מיתקן לא ממונע הכולל כנף גמישה שצורתה נקבעת באמצעות לחץ אוויר הנכנס דרך פתחים מיוחדים בקדמת הכנף, שהמראתו יכולה להתבצע בלא כוח נוסף על כוחו של המפעיל, המפעיל רתום אליו באמצעות רתמה והמיתקן נשלט באמצעות מיתרי ניהוג". מאחר שתקנות אלו מתייחסות לא רק אל "כלי הרחיפה" בכלל, אלא קובעות הוראות ייחודיות גם בהקשר של סוגי כלי הרחיפה הספציפיים (ראו למשל בפרק ג') יש חשיבות להגדרה של כל סוג כלי הרחיפה בנפרד.

**"מצנח רחף עם מנוע עזר" –** מוגדר כאמור בפסקה (4) להגדרת המונח "כלי רחיפה" בסעיף 1, הוא סעיף ההגדרות, בחוק הטיס, שם ההגדרה היא כך: "מצנח רחף עם מנוע עזר (powered paraglider) – מצנח רחף שמחובר אליו מתקן עם מנוע עזר או שמפעילו נושא על גופו מנוע עזר ואשר טיסתו אינה תלויה באופן בלעדי במנוע". ישנה חשיבות להפנייה להגדרת המונח בחוק לשם התאימות והקוהרנטיות בהגדרת המונחים ומשמעם בחוק המסמיך ובתקנות אלה.

"**נוסע**"- מי שנישא בכלי הרחיפה ואינו חניך. הכוונה למי שמשלם עבור נשיאתו בכלי רחיפה. נוסע אינו חניך שכן אין ברצונו ללמוד להפעיל את כלי הרחיפה בעצמו, אלא מצטרף לשם החוויה בלבד. הגדרה זו נדרשת שכן מבוצע במונח שימוש בתקנות המוצעות, פעמיים: בתקנה 13(א) נקבע, שבעל רישיון רחפן עם הגדר מסחרי רשאי לשאת עמו נוסע, ואם הנוסע קטין – יש צורך באישור מהורה או אפוטרופוס; בנוסף, בתקנה 33(ב) נקבע שעל בעל רישיון רחפן עם הגדר מסחרי חובה לוודא ביחס לנוסע שהוא נושא עמו את התקיימות הדרישות בדבר ציוד מגן מסוג: קסדה ורתמה או חגורת כתף.

**"סוג", לעניין כלי רחיפה**  – כל אחד מאלה: (1) גילשון אוויר; (2) גילשון אוויר עם מנוע עזר; (2) מצנח רחף; (4) מצנח רחף עם מנוע עזר; ו- (5) מצנח ממונע. הגדרה זו נדרשת שכן מבוצע שימוש רב במילה "סוג" בתקנות מוצעות אלה. כך, תקנה 4עניינה הסמכות של רשות הרישוי ליתן רישיון רחפן עם סוגי הגדרים שונים, בין היתר לפי סוג הכלים; בתקנות 5-10 דרישות הכשירות בדבר קורס הכשרה, ידע מקצועי, מיומנות מקצועית וניסיון – צריכות להתקיים ביחס לכל סוג כלי רחיפה בנפרד, בהתאם לסוג הכלי המבוקש ברישיון; תקנה 12 עניינה בבקשה של בעל רישיון רחפן לתוספת הגדר ברישיון, לגבי סוגי כלים נוספים; בתקנה 13, שעניינה זכויות בעל רישיון רחפן, ובתקנה 15, שעניינה שמירת כשירות הרישיון, ישנה התייחסות לסוג הכלי; בתקנה 16, שעניינה יומן הרחיפות האישי, יש דרישה לרישום שעות רחיפה, בהתאם לסוג הכלי; בפרק ג', שעניינו מרחבי האוויר בהם מורשים מפעילים של כלי רחיפה לרחף, ישנה חלוקה בין מצנח ממונע המורשה לרחף באזורים מסוימים (בתקנה 21) לעומת יתר 4 סוגי הכלים המורשים לרחף באזורים אחרים (בתקנה 19) כאשר האבחנה המרכזית בין מרחבי האוויר בהם יורשו מפעילים של כלי רחיפה לרחף היא ע"פ סוג הכלי כאמור; בתקנה 24, שעניינה חובת הדרכה למפעיל הכללי, בהתייחס הן לכשירות המדריך (שצריך להיות בעל רישיון רחפן עם הגדר הדרכה ביחס לסוג כלי הרחיפה הרלבנטי), והן לאישור הניתן על ידו לכשירות החניך (אשר ניתן לסוג כלי הרחיפה הרלבנטי שאותו למד החניך להפעיל).

**"סוג הפעלה"** - הכוונה להפעלה למטרה מסחרית, להפעלה במסגרת הדרכה, או להפעלה כללית, כמשמעם של מונחים אלה לעיל. הגדרה זו נדרשת שכן מבוצע שימוש רב בתכליתו של המונח בתקנות המוצעות. כך למשל, בתקנה 4(א) נאמר שרשות הרישוי רשאית ליתן רישיון רחפן, עם הגדר הפעלה מסחרי או הדרכה. כמו כן, חלק מהפרקים בתקנות אלה חל על מי שמפעיל כלי רחיפה בהפעלה כללית (פרק ג' הדן במרחבי האוויר וסימן א' לפרק ד' שעניינו כללי הפעלה בטוחה בכל סוגי ההפעלה כאמור) ואילו חלק מהפרקים בתקנות אלה חל רק על מי שמפעיל כלי רחיפה בהפעלה מסחרית או במסגרת הדרכה (פרק ב' שעניינו רישוי, וסימן ב' לפרק ד' העוסק בכללי הפעלה בטוחה חמורים יותר מהכללים הרגילים החלים על בעל רישיון רחפן הפועל בהפעלה מסחרית או כמדריך בלבד). על כן, יש צורך להגדיר את המונח "סוג הפעלה" לשם שימוש נרחב בתכלית ובמהות שלו בקובץ התקנות המוצע .

"**רופא מוסמך**"- הגדרת המונח מפנה להוראת סעיף 6(א)(1) לחוק הטיס. סעיף 6(א)(1) לחוק הטיס קובע כי "רופא מוסמך" הינו "רופא הרשות או רופא בעל הכשרה ברפואה תעופתית שהוסמך לעניין סעיף זה בידי המנהל, בהמלצת רופא הרשות". הכוונה לרופא שהוא בעל רישיון ממשרד הבריאות לעסוק ברפואה, ובנוסף הוא עבר בהצלחה תכנית השתלמות של רפואה תעופתית, לפי תכנית לימודים שאישר המנהל לאחר התייעצות עם רופא הרשות. השימוש במונח זה נדרש שכן מבוצע בו שימוש לצורך התקנה הדנה בכשירות הרפואית של מבקש ובעל רישיון רחפן בתקנה 11 המוצעת.

"**רחיפה אווירובטית**" – מוגדרת כתמרון המבוצע מרצונו של מפעיל כלי רחיפה הקשור בשינוי פתאומי במצבו של הכלי וכן מצבי רחיפה ותאוצה בלתי רגילים שאינם דרושים ברחיפה רגילה. השימוש במונח מבוצע פעמיים במסמך: הן בתקנה 27, שעניינה רחיפה אווירובטית ומגבלות שונות ביחס אליה בכל סוגי ההפעלה (כללית, מסחרית ובעת הדרכה) והן בתקנה 31, שעניינה רחיפה אווירובטית ומגבלות שונות ביחס אליה בהקשר לכללי הפעלה בטוחה, בעת הפעלה מסחרית או בעת הדרכה בלבד. ההגדרה דומה להגדרת טיסה אווירובטית המוגדרת בתקנה 71 לתקנות ההפעלה, בשינויים המחויבים לעניין רחיפה.

"**רישיון רחפן**"- מוצע להגדיר מונח זה כך שייוחד למי שמבקש להפעיל כלי רחיפה לצורך מסחרי או כמדריך. ההפעלות המוגדרות בסעיף 87 לחוק הטיס כטעונות רישוי אישי הן הפעלה לשם מטרה מסחרית או במסגרת הדרכה בלבד. מבוצע שימוש במונח בפרק ב' לתקנות המוצעות המסדיר את הנושא הרישוי האישי. כמו כן, הסימן השני בפרק ד' קובע כללי הפעלה בטוחה מחמירים יותר לאדם בעל רישיון רחפן מאשר ביחס למפעיל כללי של כלי רחיפה.

**"רשות הרישוי**" – מוצע לקבוע את מנהל אגף רישוי עובדי הטיס ברשות התעופה האזרחית, או מי שהוסמך מטעמו, כ"רשות הרישוי" לעניין תקנות אלה. זאת שכן הליכי הרישוי האישי למבקשי רישיון רחפן, לרבות בדיקת ההכשרה והניסיון הנדרשים, עריכת המבחנים העיוניים והמעשיים הנדרשים, ועוד - ינוהלו על ידי אגף רישוי עובדי טיס ברת"א. לטעמנו, הגדרה זו בתקנות מקבעת "רשות מוסמכת" בתוך רת"א לביצוע תפקיד זה, אך אינה גורעת מסמכויות מנהל רת"א, שכן בחוק הטיס עצמו סמכות הרישוי האישי לרחפנים מסורה למנהל רת"א.

"**שירותי המידע התעופתי**"- כמשמעם בסעיף 84 לחוק הטיס. שירותי המידע התעופתי כוללים מספר אופני פרסום ובין היתר פרסומי המידע התעופתי (הפמ"ת), המתפרסם באתר האינטרנט של רשות התעופה האזרחית, ומתעדכן בדרך- כלל פעמיים או שלוש פעמים בשנה, ובו תיאור מרחבי האוויר המותרים לשימוש, לרבות פרקי מלל המפרטים את אופן השימוש במרחב האווירי האזרחי של מדינת ישראל, מפות, דפיות וכדומה, וכן "נוטאם" - הודעות דחופות לאנשי אוויר (NOTAM), אשר בסמכותו של מנהל רשות התעופה האזרחית להורות ולפרסם לפי הוראת סעיף 84 לחוק הטיס. האזורים בהם מותר או אסור למפעילים של כלי רחיפה לרחף, כמפורט בפרק ג' להצעת התקנות - יפורסמו במפות שתתפרסמנה בפרסומי המידע התעופתי.

**"תקנות האגרות**"- ניתן כשם קיצור וכינוי, לשם הנוחות, לתקנות הטיס (אגרות רישום רישוי ותיעוד), התש"ע- 2009; בתקנה 2(2) לתקנות המוצעות קיימת הפניה לתקנות האגרות, כאשר תשלום אגרה בהתאם לתעריפים שנקבעו בתקנות האגרות, על ידי מבקש רישיון רחפן, הוא תנאי מקדמי לקבלת רישיון רחפן.

**"תקנות ההפעלה**" - ניתן כשם קיצור וכינוי, לשם הנוחות, לתקנות הטיס (הפעלת כלי טיס וכללי טיסה), התשמ"א – 1981; בפרק ג' (אזורים מותרים להפעלת כלי רחיפה) מרבית ההגדרות למונחים השונים שנעשה בהם שימוש בפרק זה – מוגדרות בתקנות ההפעלה תוך הפנייה לתקנות אלה; כמו כן, בפרק ד' (כללי הפעלה בטוחה של כלי רחיפה) ישנן הפניות רבות להסדרים בתקנות ההפעלה. כך למשל, תקנה 26(ב) המוצעת מפנה לכללי זכות קדימה המעוגנים בתקנה 68 לתקנות ההפעלה; תקנה 28 המוצעת מפנה להסדרים בנושא יירוט המעוגנים בתקנה 121 לתקנות ההפעלה.

"**תקנות המנחתים**"- ניתן כשם קיצור וכינוי, לשם הנוחות, לתקנות הטיס (מנחתים), התשל"ה- 1975; בתקנה 22 ישנה הפניה להוראת תקנה 29(ג) בתקנות המנחתים, בשינויים המחויבים, בקשר להפעלת כלי רחיפה באזור מנחת.

"**תקנות הרישיונות**"- ניתן כשם קיצור וכינוי, לשם הנוחות, לתקנות הטיס (רישיונות לעובדי טיס), התשמ"א- 1981; בתקנה 11 המוצעת, שעניינה תעודה רפואית למבקש רישיון רחפן, ישנה הפנייה לשורה של תקנות בתקנות הרישיונות העוסקות בסוגיית התעודה הרפואית, בשינויים המחויבים.

**לפרק ב' (תקנות 2-17): רישוי אישי למפעיל כלי רחיפה לצורך מסחרי או כמדריך- "רישיון רחפן":**

כללי

סעיף 87 לחוק הטיס קובע:

"(א) לא יעסוק אדם בהדרכה עיונית או מעשית להפעלת כלי רחיפה, אלא אם כן בידו רישיון לכך שניתן מאת המנהל לפי סעיף זה, ובהתאם לתנאי הרישיון ולהוראות לפי חוק זה.

(ב) לא יפעיל אדם כלי רחיפה בהפעלה מסחרית, אלא אם כן בידו רישיון לכך שניתן מאת המנהל לפי סעיף זה, ובהתאם לתנאי הרישיון ולהוראות לפי חוק זה.

(ג) על הגבלת רישיון שניתן לפי סעיף קטן (א) או (ב), התלייתו, ביטולו וסירוב לחדשו, יחולו הוראות סעיף 38, בשינויים המחויבים.

(ד) השר, באישור הוועדה, רשאי לקבוע הוראות לעניין –

(1) רישיונות הניתנים לפי סעיפים קטנים (א) ו-(ב) ולעניין בעלי רישיונות כאמור, ובין השאר לעניין ההכשרה, המיומנות, הידע והניסיון המקצועי המתאימים הנדרשים לקבלת רישיון, ההליכים לקבלת רישיון או חידושו, תקופת תוקפו והפרטים שייכללו בו, וכן לעניין חובות, הגבלות ותנאים שיחולו על בעלי רישיונות כאמור;

(2) סוגי כלי רחיפה שהוראות סעיף זה לא יחולו עליהם".

פרק ב' המוצע נועד ליישם את הוראת סעיף 87, ולקבוע את כלל ההסדרים הנוגעים לרישוי האישי של מפעיל כלי רחיפה בהפעלה מסחרית או לשם הדרכה.

**לתקנה 2 המוצעת (בקשה לרישיון רחפן או לתוספת הגדר):**

**לפסקת משנה (1):**

מוצע כי המבקש רישיון רחפן, וכן אדם בעל רישיון רחפן, המבקש להוסיף תוספת הגדר לרישיונו (אם לעניין סוג ההפעלה או לעניין סוג הכלי), יגיש בקשה לרשות הרישוי, בכתב. טופס הבקשה יכלול את פרטיו האישיים של המבקש, פרטים אודות הכשרה, ידע ניסיון ומיומנות מקצועית שצבר התומכים בבקשה, וכל פרט אחר הנחוץ להוכחת העמידה בדרישות פרק ב' לתקנות אלה- דרישות הכשירות לשם קבלת רישיון רחפן או לשם קבלת תוספת הגדר ברישיון. טופס הבקשה יפורסם באתר האינטרנט, לנוחות מבקשי הרישיונות.

**לפסקת משנה (2):**

מוצע כי אדם המבקש רישיון רחפן או המבקש תוספת הגדר ברישיון רחפן ימציא לרשות הרישוי קבלה על תשלום אגרה מתאימה בהתאם לסכום אשר נקבע בתקנות האגרות.

**לתקנה 3 המוצעת (כשירות לקבלת רישיון רחפן):**

מוצע לרכז בתקנה זו את דרישות הכשירות הנדרשות מאדם המבקש רישיון רחפן מרשות הרישוי, הן הפרוצדורליות והן המהותיות, כלהלן:

**לתקנת משנה (א):**

רישה התקנה קובעת כי רשות הרישוי תתן רישיון רחפן לאדם שנתקיימו בו כל הדרישות המפורטות להלן אם שוכנעה כי הוא מסוגל לבצע את הפעלת כלי הרחיפה בבטחה. הכוונה לכך שרשות הרישוי תידרש לא רק לקבוע כי האדם עומד בכל דרישות הכשירות הפורמאליות בדבר הכשרה, ידע מקצועי, מיומנות מעשית וניסיון צבור מתאים בהתאם להוראות תקנות אלה, על מנת להחליט בבקשתו, אלא שרשות הרישוי תהיה בעלת שיקול דעת רחב, ולא רק בעלת סמכות שבחובה, להחליט בבקשות לקבלת רישיון רחפן. רשות הרישוי תוכל לשקול שיקולים רחבים המשליכים על בטיחות ההפעלה, שאינם באים לידי ביטוי בהכרח בעמידה בדרישות הכשירות. כך למשל, אם התקבל מידע המצביע על מסוכנות של מבקש רישיון, הרי שתהיה לה הזכות ואף החובה לשקול זאת בין שיקוליה. כמובן, רשות הרישוי, ככל רשות מינהלית, חייבת להפעיל את שיקול דעתה לפי כללי המשפט המנהלי – בענייניות, בסבירות, ובמידתיות, כאשר סירוב מצריך חובת הנמקה, וכיו"ב.

כך למשל, לעיתים נודע לרשות המנהלית אודות "מסוכנותו" של אדם, בהיבטים פליליים, בריאותיים או משמעתיים וקיים ביחס אליו מידע אשר יכול להשליך על הפעלת כלי הרחיפה באופן שאינו בטוח הן עבורו והן עבור הסביבה. בנסיבות אלה, רשאית ואף חייבת רשות הרישוי לשקול שיקולים שהם מעבר לדרישות הכשירות האמורות בתקנות ולהפעיל שיקול דעת רחב ביחס לשאלה האם האדם זכאי לקבל רישיון רחפן, אם לאו. המשך התקנה קובע את דרישות הכשירות הפורמאליות, כלהלן:

**לפסקה (1)-** מוצע כי הגיל המזערי למבקש רישיון רחפן יהיה 21 שנים לפחות, מאחר והמדובר באדם המבקש לשאת עמו נוסע (בהפעלה מסחרית) או להדריך אנשים להפעלת כלי רחיפה. צריכות להיות לו בגרות, אחריות ומשמעת עצמית מספקות לביצוע נושאים אלה בבטחה. לפיכך, נדרש שהוא יהיה בגיר. לנוכח דרישת הניסיון המזערי (של 250 שעות) ניסיון החיים המקצועי בתחום זה מלמד כי אותו אדם לא יוכל להיות בן פחות מ- 21 שנים ומוצע לקבוע גיל זה כמגבלת גיל מזערי. בנוסף, בכך תיווצר זהות בין הגיל המזערי הדרוש למפעיל כלי רחיפה הפועל באופן מסחרי או כמדריך לבין הגיל המזערי של מדריך טיס ראשי, בהתאם להוראת תקנה 5(א)(1) לתקנות רישוי שירותי התעופה (בתי ספר להוראת טיס), התשל"א- 1971[[9]](#footnote-9) - מדריך טיס ראשי לפי תקנה זו נדרש להיות בן 21 שנים לפחות;

**לפסקה (2) -** מוצע כי המבקש יחזיק בתעודה רפואית תקפה ומתאימה (המקבילה לתעודה רפואית ב"דרגת בריאות מסוג 2", כמשמעה בתקנות הרישיונות). תעודה רפואית ניתנת על סמך בדיקות רפואיות המעידות על כושר גופני תקין, בכלל, ובהקשר של יכולות ראייה ושמיעה תקינות, בפרט. הסבר מפורט לגבי ההסדר המוצע בעניין זה מצוי בדברי ההסבר לתקנה 11 המוצעת (דרישות רפואיות).

**לפסקה (3)** - על מבקש רישיון רחפן להוכיח מעבר קורס הכשרה, ידע מקצועי, ניסיון, ומיומנות מקצועית כנדרש בתקנות אלה. דרישות ההכשרה, הידע המקצועי, הניסיון, והמיומנות המקצועית מפורטות בתקנות 5, 6, 8 ו- 9 לתקנות המוצעות.

**לתקנה 4 המוצעת (סוגי הגדרים ברישיון):**

רישיונות רבים בעולם התעופה מורכבים מרישיון, המהווה את המסגרת הכללית לפעילות המרושיינת וכן מהגדרים: הרשאות ספציפיות לסוגי כלי הטיס או הציוד שלגביו מורשה בעל הרישיון להפעיל את זכויותיו. מוצע לעשות שימוש בתפיסה זו גם בעולם כלי הרחיפה. בתקנה 4 מוצע לקבוע הסדרי מסגרת ביחס לסמכותה של רשות הרישוי ליתן רישיון רחפן כלהלן:

**לתקנת משנה (א):**

אלה סוגי ההגדרים שרשאית רשות הרישוי ליתן לאדם המבקש רישיון רחפן:

**לפיסקת משנה (1)-** **הגדר הפעלה**: לעניין זה יכולים להיות 2 סוגי הגדרים: הגדר **מסחרי** - קרי מקום שאדם מבקש לקחת עימו אדם אחר ברחיפה זוגית (טנדם) בתמורה או לבצע עבודות מן האוויר (צילום, פרסום) באמצעות כלי רחיפה כאמור, בתמורה; או הגדר **הדרכה**- מקום שאדם מבקש להדריך אחרים וללמדם להפעיל כלי רחיפה ולעניין זה אין חשיבות לשאלת התמורה ויחסי חניך- מדריך יחולו כל מקום שתהיה פעילות של הדרכה ולימוד.

**לפיסקת משנה (2)**- **הגדר סוג כלי רחיפה**: ניתן ביחס לכל אחד משני ההגדרים דלעיל, המתארים את סוג ההפעלה המבוקש, להיות בעל הגדר לכלי אחד או יותר מבין החמישה המנויים בהגדרת המונח כלי רחיפה (גילשון אוויר ומצנח רחף עם וללא מנוע עזר, ומצנח ממונע) ולכל היותר ביחס לחמישה כלים כאמור.

**לתקנת משנה (ב) –** מוצע כי המבקש רישיון רחפן, אשר נמצא כשיר לקבלת הגדר הדרכה, יהיה זכאי, באופן אוטומטי, גם להגדר מסחרי, שכן התנאים המפורטים בדרישות הכשירות (תקנות 5-10 בתקנות המוצעות) לשם קבלת רישיון רחפן עם הגדר הדרכה, כוללים בחובם את כל התנאים הנדרשים לשם קבלת רישיון עם הגדר מסחרי, והגדר הדרכה מוסיף על תנאים אלה מספר תנאים נוספים.

**לתקנה 5 המוצעת (קורס הכשרה):**

מוצע לקבוע את חובתו של מבקש רישיון רחפן לעבור קורס הכשרה, שיכשיר אותו לקבלת רישיון רחפן, בהתאם להגדר המבוקש. כלומר, אם מדובר בהגדר מסחרי - רמת מיומנותו מספקת לביצוע כל הפעולות להן נדרש רחפן מסחרי (הסעת נוסעים בתמורה, פרסום ו/או צילום מן האוויר, ועוד). לחלופין- אם ההגדר הנדרש הוא הדרכה, הרי רמת מיומנותו מספקת לביצוע כל הפעולות הנדרשות מרחפן בעל הגדר מסחרי, ובנוסף – הוא נדרש להוכיח כי הוא עומד בכמה תנאים נוספים, בהתאם לפירוט בדרישות הכשירות בתקנות מוצעות אלה, על מנת לשמש מדריך.

במסגרת המבחנים העיוניים והמעשיים לא ניתן לעבור על כל היקף החומר העיוני שהנבחן צריך להכיר ולשלוט בו, ולא ניתן לבחון את כל המיומנות שצריך להוכיח. לכן, נדרש כי מבקש הרישיון ילמד במסגרת קורס הכשרה מקיף, סדור, שיטתי, שתכניו אושרו מראש ע"י רשות הרישוי והועבר על ידי מדריך מוסמך. באופן זה יובטח שלמבקש הרישיון יוקנו הידע והמיומנות הנדרשים בהיקף הראוי, בצורה סדורה ומובנית. המבחנים שעורכת רשות הרישוי בתום ההכשרה מהווים בדיקה מדגמית בלבד של הידע והמיומנות שנלמדו בקורס הכשרה כאמור.

קורס ההכשרה נדרש להיות מותאם מבחינת תכנית הלימודים לסוג כלי הרחיפה המבוקש.

**לפסקת משנה (1) –** נדרש כי תכנית הלימודים של הקורס תאושר על ידי רשות הרישוי. הכוונה לאישור מראש שיינתן על ידי רשות הרישוי לכל קורס הכשרה להכשרת רחפנים, בכל סוגי ההגדרים הקיימים (הן לפי סוג ההפעלה, הן לפי סוג כלי הרחיפה). רשות הרישוי תבדוק את תכנית הלימודים ותוודא כי תכני הקורס אכן יביאו לרכישת הידע המקצועי הנדרש.

**לפסקת משנה (2)-** נדרש כי הקורס יועבר על ידי בעל רישיון רחפן, עם הגדר הדרכה (מדריך) וכן בעל הגדר מתאים ברישיונו ביחס לסוג הכלי המבוקש, זאת שכן הדרכה היא זכות השמורה אך ורק לבעל רישיון רחפן עם הגדר מדריך, אשר הדרישות ממנו במסגרת תקנות מוצעות אלה הינן מחמירות ורחבות יותר מהדרישות לגבי מי שמבקש רישיון רחפן עם הגדר מסחרי בלבד.

**לתקנה 6 המוצעת (ידע מקצועי):**

מוצע לקבוע את הנושאים בהם נדרש ידע מקצועי לשם קבלת רישיון רחפן כלהלן:

כמפורט בתקנה 7 המוצעת, ידע מקצועי יוכח באמצעות מבחנים עיוניים שרשות הרישוי עורכת. המבחנים יהיו בכתב. הפרסום אודות מועדי המבחנים יהיה באמצעות אתר האינטרנט של רשות הרישוי. הנושאים עליהם ייבחן הנבחן מפורטים להלן -

**בפסקה (1) -** מפורטים נושאי המבחנים העיוניים למבקש רישיון רחפן עם הגדר מסחרי, והם:

**לפסקת משנה (א)-** **בקיאות בדיני הטיס** **הרלבנטיים** – אלה דינים המתייחסים לזכויות ולהגבלות החלות על בעל רישיון רחפן. נושאים אלה חשובים, לצורך הכרות בסיסית עם דיני תעופה הרלבנטיים לרחפנים, לרבות: כל דרישות הכשירות בהיבט המהותי והפרוצדורלי הנדרשות ממפעיל כלי רחיפה הפועל באופן מסחרי או כמדריך והמבקש רישיון מרשות הרישוי; סוגיית האזורים – היכן מותר והיכן אסור לרחף; וכן כל הכללים בדבר הפעלה בטוחה, המפורטים בסימנים א' ו- ב' לפרק ד'. הדינים הרלבנטיים לרחפנים הם: הפרק החמישי לחוק הטיס; תקנות מוצעות אלה; ההוראות הרלבנטיות בתקנות ההפעלה (מקום שתקנות אלה מפנות להוראות בתקנות ההפעלה, למשל בסוגיה של כללי זכות קדימה וכן סוגיית היירוט); ההוראות הרלבנטיות בתקנות האגרות; וכל אלה- לאחר מיצוי הליכי החקיקה ופרסום ברשומות של תקנות מוצעות אלה ושל התיקונים הנלווים בתקנות ההפעלה והאגרות; וכן הפרסומים הרלבנטיים למפעילים של כלי רחיפה המתפרסמים במסגרת שירותי המידע התעופתי, לרבות הפמ"ת ונוטאמים.

**לפסקת משנה (ב)**- **הכרת הוראות התעבורה האווירית הרלבנטיים** - קיימת חשיבות רבה ל"חיים בצוותא" במרחב האווירי האזרחי של כלי רחיפה וכלי טיס, זה לצד זה. ההוראות לעניין זה מפורסמות כהוראות תעבורה אווירית (לפי סעיף 92 לחוק הטיס) במסגרת שירותי המידע התעופתי (לפי סעיף 84 לחוק הטיס). לפיכך, אחד הנושאים החשובים שמפעיל כלי רחיפה חייב להכיר, לדעת ולהבין על בוריו, הוא הוראות התעבורה האווירית החלות לעניין הפעלת כלי רחיפה, ובכלל זה הכרת המפות ובהן סימון האזורים המותרים והאסורים לרחיפה, הנהלים וההליכים של שירותי תעבורה אווירית, יחידות הנת"א השונות ותחומי הסמכות והאחריות שלהן (זאת שכן יחידות נת"א הוסמכו לספק מידע תעופתי, לתת הוראות תעבורה אווירית ולפרסם מידע תעופתי); כמו כן, עליו להכיר את שירותי המידע התעופתי ובפרט את הוראות הפמ"ת והנוטאמים הרלבנטיים למפעילים של כלי רחיפה, לרבות פרקי מלל, דפיות ומפות הרלבנטיות להפעלת כלי רחיפה וכן לדעת כיצד לחפש ולזהות שינויים ועדכונים בהוראות התעבורה האווירית הרלבנטיים להפעלת כלי רחיפה.

**לפסקת משנה (ג)-** **ידיעות טכניות** - מוצע לדרוש ידיעה טכנית כללית לגבי כל כלי הרחיפה המנויים בתקנות אלה, וידיעה טכנית פרטנית לגבי כלי הרחיפה שלגביו מבוקש הרישיון. המונח "**ידיעה טכנית**" מוגדר בפסקת משנה זו בצורה רחבה, לרבות: הכרת תכונות הכלי, היכולות והביצועים של הכלי, אופן תפעול הכלי, מגבלות הכלי ובכללן מגבלות משקל, כללי העמסה, אפיוני הפעלה, התנהגות הכלי במצבים שונים, השפעות שונות על הכלי, זיהוי וטיפול בתקלות בכלל, ותקלות במנוע בפרט (מקום שהכלי ממונע או בעל מנוע עזר, כמובן). הנושאים הללו חשובים, שכן על הרחפן להכיר את הכלי בו הוא מרחף בצורה יסודית, על כל היבטיו הטכניים והתפעוליים. הכרות כזו תסייע לו להפעיל את הכלי בצורה מקצועית ונכונה וכן להתגבר על תקלות בעת הצורך. הכרות טכנית כללית עם כל כלי הרחיפה, על סוגיהם השונים, לרבות אלה שאינו מרחף עליהם ואף לא מבקש רישיון לגביהם, נדרשת משום שאלה "עמיתיו לריחוף" באותם אזורים, וככאלה- חשוב שיידע כיצד הם פועלים, ומהם המגבלות העיקריות שלהם, על מנת שיידע לצפות ולפרש תנועתם של כלי הרחיפה האחרים בסביבתו.

**לפסקת משנה (ד)-** **עקרונות המטאורולוגיה**- מוצע שהרחפן יידע לקרוא, להבין ולנתח את נתוני מזג האוויר הצפוי לפרטיו ולעומק, וכפועל יוצא- יחליט החלטה מושכלת אודות מועד ביצוע הרחיפה, מקום הרחיפה וסוג הרחיפה. לשם קבלת החלטה מושכלת כאמור עליו לדעת עקרונות של מטאורולוגיה תעופתית בסיסית, ויישומים שלהם, לרבות : סוגיית גושי אוויר, מיקרו - מטאורולוגיה, גזירת רוח, ערבולים ותרמיקות בכלל, ובגובה נמוך בפרט. רוב הפעילות של כלי הרחיפה מתבצע בגבהים נמוכים בהם ישנה השפעה משמעותית של תוואי הקרקע כתוצאה מהתחממות בלתי אחידה של האוויר באזורים שונים בשל שוני בתוואי הקרקע מבחינה גיאוגרפית (כך למשל, האוויר שונה בהר, בעמק, באיזור בנוי בנייה צפופה של בניינים גבוהים כמו עיר, באיזור פתוח כמו שדה, וכיוצא בזאת, וזאת בשל שוני בתוואי הקרקע כאמור). יש חשיבות להכרה של סוגי מזג האוויר השונים במקומות השונים שכן יש לכך השפעה על יעילות ובטיחות הרחיפה. כמו כן, חשוב להכיר מזג אוויר המשתנה לאור העובדה שיש גושי אוויר מסוגים שונים (גוש אוויר יכול להיות: חם, קר, יבש, לח, וכדומה) גם בגבהים הבינוניים. יוער, כי גילשוני אוויר יכולים לטוס בגובה של 10,000 רגל ואף יותר. בנוסף, בהתקרבות של חזיתות מזג אוויר שונות (חזית מזג אוויר קרה מול חזית חמה) קיימות השפעות משמעותיות על תנאי הרחיפה (כמו למשל: רוחות חזקות, גזירות רוח, עננות, ערפל ועוד). כל אלה ועוד משליכים על יעילותה ובטיחותה של הרחיפה באמצעות כלי רחיפה ויש חשיבות רבה להכרה של נושאים אלה על ידי המפעיל, לשם שמירה על בטחון המפעיל עצמו וכן בטחונם של הנוסעים או החניכים שעמו.

**לפסקת משנה (ה)-** **עקרונות ניווט** - מוצע שהרחפן יידע לנווט עצמו, להתמצא, לרחף בנתיב שתוכנן לרחיפה מראש ולנחות בנקודה שתוכננה מראש, וזאת - ללא מכשירי ניווט וללא מכשירי עזר לניווט. עם זאת, בנוסף ולמען הידע והבטיחות, רצוי שהרחפן גם יכיר מכשירי ניווט ומכשירי עזר לניווט, ויידע לתפעל אותם בצורה נכונה, לצרכיו.

**לפסקת משנה (ו)-** **נהלי בטיחות והליכי חירום**- מצבי חירום יכולים לכלול: רחיפה במזג אויר גרוע, תקלה טכנית בכלי הרחיפה, מצבים בהם כלי הרחיפה נקלע בשוגג לאזור מסוכן, מצבים בהם המפעיל, החניך או הנוסע חשים ברע, וכיוצא בזאת מצבים נוספים, רבים ושונים, בהם יש צורך בביצוע נחיתת חירום לאלתר. מוצע כי הרחפן יידע כיצד להפעיל את כלי הרחיפה במצבי חירום ומצוקה ויידע לצאת ממצבים כגון אלה, וזאת- לשם שמירה על בטיחותו, שלמות גופו וחייו, הן שלו והן של נוסע או חניך.

**לפסקה (2)** - מפורטים נושאי המבחן העיוני למבקש רישיון רחפן עם הגדר הדרכה, כלהלן-

**לפסקת משנה (א)** - אדם המבקש הגדר הדרכה נדרש לדעת את כל הנושאים המנויים בתקנת משנה (א) כמו רחפן בעל הגדר מסחרי, מאותם טעמים המנויים בדברי ההסבר לתקנת משנה זו. בנוסף, עליו לדעת את הנושאים הרלבנטיים לסוגיית ההדרכה, כמפורט להלן -

**לפסקת משנה (ב)**  - מוצעת דרישת ידע **בעקרונות של הדרכה** בכלל, **ועקרונות הדרכת הרחיפה** בפרט, ובכלל זה: תהליכי ודרכי למידה – החל מיסודות ועד מלוא העקרונות וכללי ההפעלה של כלי רחיפה, בתחילה בתיאוריה ולאחר מכן בחיי המעשה, בדרך של לימוד תיאורטי ומעשי, תרגול, הטמעה של החומר הנלמד, ובסופו של התהליך בחינה ובדיקה כי החניך הבין את החומר הנלמד ויודע ליישמו, קרי: על המדריך לוודא שהחניך יודע לבצע שימוש מושכל בעקרונות שלמד והבין; עזרי הוראה, כגון: הוראה פרונטלית, הרצאה, מצגת, דגם, מודל, טבלה, שקף, מפות, הדגמה מעשית, אמצעים מוחשיים, סרטונים, וכיוצא בזאת עזרי הוראה לשם העמקת ההבנה של החניך את העקרונות והכללים הנלמדים; וכן שגיאות החניך ודרכי תיקונן - על המדריך לשים דגש על שגיאות החניך, להסביר לו אותם לעומק, להנחיל לחניך לימוד של ממש משגיאותיו, תיקונן והטמעת הלקח כך שהשגיאה לא תישנה על ידי החניך.

**לפסקת משנה (ג)** - "**ביצועי אנוש**" – (Human Performanceׂ(- יכולות ומגבלות אנושיות שלהן השפעה על הבטיחות והיעילות הכרוכות בהפעלת כלי רחיפה. כך למשל: בריאות והתאמה גופנית של מפעיל הכלי משליכה על הבטיחות והיעילות בהפעלת הכלי; יכולת הביצוע המיומנות והניסיון הצבור של מפעיל הכלי משליכה על הבטיחות והיעילות בהפעלת הכלי; גורמים שונים שיכולים לגרום ל"טעות אנוש"- הכרתם, זיהוים ואופן ההתמודדות עימם במצבי חירום יכולים גם הם כמובן לגרום לבטיחות וליעילות בהפעלת הכלי; כמו כן, תקשורת ותיאום טובים בין החניך למדריך במהלך הדרכה יתרמו כמובן להפעלה בטוחה ויעילה יותר של הכלי מבוצע שימוש במונח בתקנה 6(2)(ג), המפרטת את רשימת הנושאים הדרושים לשם הוכחת ידע מקצועי למבקש רישיון רחפן עם הגדר הדרכה**.**

**לתקנה 7 המוצעת (מבחנים עיוניים):**

מוצע לקבוע בתקנה 7 המוצעת תנאים, סדרים ומועדים לביצוע מבחן עיוני, אשר נדרשים לשם הוכחת הידע המקצועי המפורט בתקנה 6 המוצעת לעיל. התקנה מבוססת על ההסדרים הקיימים לגבי מבחנים עיוניים בתקנות 28 עד 33 (סימן א' לפרק השלישי) לתקנות הרישיונות, בשינויים המחויבים הנדרשים לגבי כלי הרחיפה, כלהלן:

**לתקנת משנה (א)-** מוצע לקבוע את חובת רשות הרישוי לקיים מבחנים עיוניים; אופן ביצוע המבחנים העיוניים (מבחן "אמריקאי" ובו מספר תשובות מוצעות אשר אחת מהן בלבד נכונה, או שאלות "פתוחות", כאשר הנבחן נדרש להשיב בכתב ידו), היקף המבחן (מספר השאלות), חלוקת המשקלות לעניין הציון (משקלה של כל שאלה או של כל קבוצת שאלות המקימה נושא או פרק מבחינת קביעת הציון הכולל), וכן מועדי הבחינה ותדירותה, ייקבעו על ידי רשות הרישוי, והיא שתפרסם זאת למבקשי הרישיונות, באתר האינטרנט של רת"א, כפי שהוגדר בתקנה 1 לתקנות מוצעות אלה. בהקשרים אלה לעניין אופן עריכת המבחן והמועדים תיתכן שונות רבה, ואין לקבוע מסמרות בעניינים אלה בתקנות. על כן מוצע להותיר זאת לשיקול דעתה של רשות הרישוי מזמן לזמן.

**לתקנת משנה (ב)** – מוצע כי ציוני המעבר המזעריים במבחנים העיוניים ייקבעו בפרסומי רשות הרישוי, באתר האינטרנט של רת"א, או על גבי טופס המבחן. הוראת תקנה זו דומה להוראת תקנה 30(ב) לתקנות הרישיונות, הקובעת אף היא ביחס למבחנים העיוניים שנדרשים מבקשי רישיון כעובדי - טיס לעבור, כי ציון המעבר המזערי במבחן העיוני הוא כפי שייקבע בתקנות הרישיונות, בפרסומי הרשות או בטופס המבחן. מנגנון זה של פרסום הציון המזערי בפרסומי רשות הרישוי או על גבי טופס המבחן עצמו ידוע ומקובל בהסדרים המשפטיים הקיימים כיום לגבי מבקשי רישיון כעובדי טיס, ואומץ בחלקו, בשינויים המחויבים, לגבי המבחנים העיוניים שיידרשו לעבור מבקשי רישיון רחפן. כמו כן, רשאית רשות הרישוי לקבוע ציון מזערי שונה במבחן עיוני למדריך ולמפעיל מסחרי. בדרך כלל מדריך יידרש לציוני סף גבוהים יותר, שכן תפקידו כרוך באחריות רבה יותר (להדריך חניכים על כלי רחיפה). בעולם כלי הרחיפה חניך נדרש לבצע רחיפת "סולו" (רחיפה עצמאית) באופן יחסית מוקדם של הקורס ומכאן אחריותו הרבה יותר של מדריך כלי הרחיפה. מדריך נדרש להיות בקיא ומיומן בתיאוריה כמו גם בחיי המעשה, על מנת למנוע הדרכה ברמה מקצועית בלתי מספקת.

**לתקנת משנה (ג) -** מוצע לקבוע שאדם אינו זכאי לגשת למבחן עיוני אם לא עבר לפני כן בהצלחה קורס הכשרה, כמוצע בתקנה 5. תכנית הלימודים של קורס ההכשרה מאושרת על ידי רשות הרישוי מראש, והיא תואמת את הנושאים המפורטים במבחן העיוני. מדובר בהדרכה סדורה, מאורגנת ומרוכזת, שתספק תמונה שלמה ומקיפה הנדרשת למבקש רישיון רחפן – הן בצד התיאורטי של הידע, והן בצד המעשי, של הפעלת כלי הרחיפה בפועל. תהליך ההכשרה המוצע הוא קודם מעבר בהצלחה של קורס הכשרה, ורק לאחר מכן עמידה בהצלחה במבחן עיוני. יוער, כי במסגרת המבחנים העיוניים והמעשיים יש קושי לעבור על כל היקף החומר שהנבחן נדרש לדעת, ולא ניתן לבחון את כל המיומנות הנדרשת במלואה. לכן יש צורך שמבקש הרישיון יעבור קורס הכשרה סדור, מובנה, מקיף ושיטתי, אשר תכנית הלימודים שלו תאושר מראש על ידי רשות הרישוי. כך ניתן להבטיח כי החניך אכן רכש בקיאות מלאה בכל הנושאים הנדרשים לשם קבלת רישיון רחפן.

**לתקנת משנה (ד)-** מוצע לקבוע את חובתה של רשות הרישוי להודיע לנבחן את תוצאת המבחן (הציון) בתוך 30 (שלושים) ימים ממועד הבחינה. תקנה זו נועדה לקצוב מועדים לרשות הרישוי אשר נדרשת להודיע לאזרח בתוך פרק זמן קצוב וסביר את ציונו ומצבו. פועל יוצא שלה הוא קציבת תוקפו של מבחן עיוני – לשנתיים בלבד. האישור תקף לשנתיים בלבד כאמור משום שיש לתחום את תהליך הרישוי במסגרת פרק זמן קצוב. זאת שכן, אם תוקפו של מבחן עיוני לא יוגבל בזמן, ידע שהוכח בו עלול "להתיישן", אם משום שינויים בדינים, בטכנולוגיות, בנהלי התעבורה האווירית וכיו"ב, שמבקש הרישיון לא יכיר, ואם משום חלוף הזמן שבו ידע תיאורטי אינו מיושם הלכה למעשה, וטבעו שהוא נשכח ואובד.

**לתקנת משנה (ה)-** התקנה המוצעת קובעת שאדם רשאי לעיין בבחינה העיונית שביצע, על מנת שיוכל ללמוד משגיאותיו, ואף לבקר את הציון שניתן לו, במידת הצורך. הדבר במיוחד חשוב לאזרח מקום שהציון גבולי או מקום שנכשל, שכן במקרה כזה ירצה ללמוד משגיאותיו או לערור על הציון. עיון במבחן יהיה בהתאם למועדים והמקומות שתורה עליהם רשות הרישוי.

**לתקנת משנה (ו)-** התקנה המוצעת קובעת כי אדם שנכשל במבחן העיוני רשאי להגיש בקשה למבחן עיוני חוזר בתוך 30 ימים מהמועד בו נכשל. על אף האמור, אדם יהיה רשאי להגיש בקשה למבחן עיוני חוזר בתוך פחות מ- 30 ימים מהמועד בו נכשל, אם הוכיח באמצעות אישור כתוב מאדם בעל רישיון רחפן עם הגדר הדרכה המתאים לסוג הכלי המבוקש, כי עבר הדרכה משלימה ונוספת. הרציונל של 30 ימים מהמועד בו נכשל אדם במבחן עיוני ועד שיוכל לגשת בדרך כלל למבחן חוזר הוא על מנת שלנבחן יהיה "זמן כפוי", בו יוכל להעמיק בהבנת שגיאותיו ולימוד לקחיו טרם ייגש למבחן החוזר. כאמור, לכלל זה נקבע חריג.

**לתקנת משנה (ז)-** התקנה המוצעת קובעת כי אם אדם נתפס על ידי מי מטעם רשות הרישוי כמבצע אחד מהבאים: מעתיק, מתחזה, מאפשר לאדם אחר להעתיק ממנו, או עושה מעשה מרמה אחר במהלך מבחן עיוני שעניינו פגיעה בעיקרון "טוהר הבחינות" - רשאית רשות הרישוי לפסול את הבחינה של אותו אדם, וכן לפסלו מלגשת למבחן חוזר לפרק זמן מסוים, כפי שתחליט, עד לתקופה של שנתיים מיום ביצוע המעשה, בהתאם לשיקול דעתה. כמו כן, רשאית להתלות או לבטל את רישיון הרחפם שהוצא לו אם מבצע מעשה מרמה כאמור במבחן שנועד ליתן לו הגדר אחר או נוסף ברישיונו. על התלייה או ביטול של רישיון קיים תחול הוראת סעיף 87(ג) לחוק הטיס, המחילה על בעלי רישיון רחפן את ההוראות בסעיף 38 לחוק הטיס, שעניינו הליכי שימוע לבעל רישיון טרם התלייתו או ביטולו. הדבר גם נגזר מהעקרונות הכלליים של המשפט המנהלי. יוער לעניין זה כי עיקרון "טוהר הבחינות" הינו חשוב בכלל, ובפרט מקום שמבקשי רישיון רחפן עתידים להוביל "נוסעים משלמים" או להדריך חניכים על כלי הרחיפה. על כן, מוצע להותיר לרשות הרישוי שיקול דעת רחב, ולאפשר לה להפעיל מדיניות נוקשה כלפי מי שנתפס מבצע מעשה מרמה במהלך ובקשר לבחינה עיונית שנועדה לבחון את הידע והבקיאות שלו בהפעלת כלי רחיפה.

**לתקנת משנה (ח)** – התקנה המוצעת קובעת כי רשות הרישוי תפרסם את הנהלים והמועדים שקבעה לעניין אופן הביצוע של ההוראות בתקנות משנה (ה) ו- (ו) (עיון בבחינה לאחר קבלת הודעה על כישלון בבחינה, ובקשה למבחן חוזר, בהתאמה), באתר האינטרנט של רת"א.

**לתקנה 8 המוצעת (ניסיון):**

בתקנה זו מוצע לקבוע הסדרים לעניין הניסיון המזערי הדרוש לשם קבלת רישיון רחפן.

**לתקנת משנה (א)-** מוצע לקבוע כי יש צורך ב- 250 שעות רחיפה, כניסיון המזערי הדרוש לשם הגשת בקשה לרישיון לרשות הרישוי במהלך תקופה של 5 שנים שקדמו להגשת הבקשה לקבלת רישיון רחפן. כלי הרחיפה הינם כלים קטנים יחסית וקלי משקל שהשפעת התנאים הסביבתיים עליהם היא גדולה (מזג אוויר לרבות רוח, משבים וכיו"ב). בנוסף, חשופים מפעילי הכלים כמו גם נוסעים נלווים לפגיעה פיזית במקרה של תאונה. לפיכך, ולמיטב הניסיון המקצועי של העוסקים בתחום, הוחלט שזה מספר שעות הרחיפה המזערי שיש בצדו ניסיון מספק ברחיפה, על מנת לשאת עם המפעיל נוסע נלווה בתמורה (בהגדר הפעלה מסחרית) או להדריך אדם אחר על הכלי (בהגדר הדרכה). המגבלה של צבירת השעות על פני מספר שנים שקדמו לבקשה (חמש) נועדה למנוע מצב בו אדם צבר את מספר השעות הדרוש לפני שנים רבות ולאחר שנים בהן לא ביצע הפעלה של כלי רחיפה והידע המעשי נשכח ממנו. סיטואציה כאמור עלולה להיות מסוכנת לרחפן עצמו ולסביבתו.

**לתקנת משנה (ב)-** מוצע כי הוכחת דרישת הניסיון המזערי שהינה חלק מדרישות הכשירות לשם קבלת רישיון רחפן, תהיה באמצעות הגשת "יומן רחיפות אישי" שבו יהיה ציון של ביצוע הרחיפה, לרבות: תאריך ושעות ביצוע הרחיפה, וכן מקום הרחיפה (מקום המראה ונחיתה). אדם שרוצה, ברבות הימים, להיות מדריך להפעלת כלי רחיפה או להפעילו בצורה מסחרית, יצטרך לנהל "יומן רחיפות אישי", בדומה ל"יומן טיסות אישי" המנוהל ע"י טייסים, לשם הוכחת ניסיון בביצוע טיסות בפועל לרשות הרישוי, בדומה להוראת תקנה 39 לתקנות הרישיונות.

**לתקנה 9 המוצעת (מיומנות מקצועית):**

בתקנה זו מוצע לפרט את הנושאים בהם נדרשת הוכחת מיומנותו המקצועית של מבקש רישיון רחפן. כמוסבר בתקנה 10, הוכחת מיומנות זו תבוצע על ידי מבחן מעשי שיידרש לבצע מבקש הרישיון, בפני בוחן שמונה על ידי רשות הרישוי. להלן רשימת הנושאים שבהם ייבחן מבקש רישיון רחפן במהלך מבחן מעשי ע"י בוחן רת"א -

**לפסקה (1) -** **הליכים, תרגילים ותמרונים** **ברחיפה רגילה וברחיפה במצבי חירום**, המתאימים לסוג כלי הרחיפה בו מבוצע המבחן, ביצועיו ומגבלותיו. על רשות הרישוי לוודא כי הנבחן שולט בכלי הרחיפה, הן בשגרה והן במצבי חירום וכי הוא מסוגל להשתחרר ממצבי חירום ולהתגבר על תקלות.

**לפסקה (2)-** רחיפה **ביום בלבד, תוך הימנעות מכניסה לעננים**, כאשר הרחפן שומר על **קשר עין עם הקרקע** לכל אורך הרחיפה, במידת האפשר. מדובר בהוכחת מיומנות בסיסית ביותר בהפעלת כלי רחיפה. מיומנות זו חשובה על מנת להוכיח לרשות הרישוי כי הרחפן שולט בכלי הרחיפה, מסוגל לשמור אותו בגבולות מרחבי האוויר המותרים להפעלה של כלי רחיפה, מתמצא בסביבת הרחיפה ופועל לפי כללי רחיפה המובאים בתקנה זו, קרי: ביום בלבד, תוך הימנעות מכניסה לעננים ושמירה על קשר עין עם הקרקע במהלכה של הרחיפה, כולה או ברובה, לשם שמירה על בטיחותו של הרחפן וסביבתו הקרובה ולשם ביצוע רחיפה נכונה ובטוחה.

**לפסקה (3)-** **שימוש בשירותי ניהול תעבורה אווירית (להלן- נת"א)**. יחידת הנת"א השולטת על המרחב האווירי בו מרחף הרחפן, נדרשת לעיתים למסור או לקבל מידע לרחפן, להודיע הודעות חירום, להסיט רחפן מנתיבו ולהפנותו למקום אחר. יכולת לעשות שימוש בשירותי תעבורה אווירית, באמצעות יחידות הנת"א וכן בפרסומי המידע התעופתי, הכרחיים לרחפן ולפיכך על הרחפן להוכיח מיומנותו המעשית גם בביצוע שימוש מושכל בשירותי התעבורה האווירית, לרבות ביחידות הנת"א השונות, ובפרסומי המידע התעופתי, מראש ובמהלכה של הרחיפה, או בסיומה, ככל שנדרש.

**לפסקה (4)**- **רחיפה מדויקת וחלקה**. רשות הרישוי מבקשת לוודא כי מיומנות הרחפן היא ברמה כזו שהוא מסוגל לבצע רחיפה מדויקת וחלקה, באופן בטיחותי שאינו מסכן את עצמו או נוסע או חניך שעימו.

**לפסקה (5**)- **יישום ידע הנבחן בתעופה**. מבוקש לדעת כי כל הנושאים עליהם נבחן במבחן העיוני, מיושמים על ידי מבקש רישיון הרחפן במהלך המבחן המעשי, לרבות: דיני התעופה והנהלים הרלבנטיים לרחיפה; הבנת פרסומי המידע התעופתי וקשר עם יחידות הנת"א; ידיעה טכנית כללית לגבי כלי רחיפה בכלל ולגבי הכלי שלגביו מבוקש הרישיון בפרט; עקרונות המטאורולוגיה; עקרונות ניווט וכלי עזר לניווט; נהלי בטיחות וחירום, ועוד.

**לפסקה (6)-** רשות הרישוי מבקשת להתרשם כי הרחפן **בעל יכולת קבלת החלטות באופן מהיר** וכן מפעיל **כושר שיפוט** שקול, מידתי וסביר, הגיוני ומקצועי, שומר על קור רוח ושליטה במצבי חרום שיאפשרו לו לתפעל כראוי את הכלי ולנקוט בפעולות היחלצות מתאימות, אם הדבר יידרש. יכולת קבלת החלטות וכושר שיפוט הינם דברים חשובים לכל מפעיל של כלי רחיפה, קל וחומר אדם המבקש להדריך אדם אחר על כלי רחיפה, או לבצע הפעלה מסחרית ולהסיע עמו נוסעים נלווים בתמורה.מפעיל כלי רחיפה יכול להיקלע למצב שבו ישנה תקלה טכנית בכלי הרחיפה, או למצבי חירום ומצוקה מסוג אחר. בעל רישיון רחפן נדרש להוכיח לרשות הרישוי כי הינו בעל כושר שיפוט סביר ומקצועי, מסוגל לקבל החלטות באוויר בזמן אמת, המשרתות את בטיחותו שלו ואת בטיחות הסובבים אותו, בכלל, ואם הוא מדריך או מפעיל מסחרי - אזי גם את בטיחותם של החניך או הנוסע הנלווה, בפרט. עליו לתפקד במצבי מצוקה תוך הפעלה כאמור של כושר שיפוט הגיוני, ולהביא את מצב החירום לכדי סיום מהיר ובטוח, אם באמצעות נחיתת חירום ואם באמצעים אחרים.

**לפסקה (7)-** **נתיב מתוכנן מראש** - במצנח ממונע, בגילשון – אוויר עם מנוע עזר, או במצנח- רחף עם מנוע- עזר, קרי: בכלים הממונעים או בכלים עם מנוע – עזר (להבדיל מגילשון – אוויר ומצנח- רחף ללא מנוע עזר), ניתן לשלוט על כלי הרחיפה כך שירחף מנקודה אחת לנקודה אחרת, כאשר שתי הנקודות (הן של ההמראה והן של הנחיתה) והנתיב כולו נקבעו מראש. רשות הרישוי מבקשת להתרשם כי המרחף יידע בכלים אלו לתכנן נתיב נכון מראש, בהתחשב במגבלות אזורים, מזג אוויר, טופוגרפיה וכיו"ב; בכלים לא ממונעים ניתן לווסת ולשלוט באזורי הרחיפה ובעיקר לשלוט ולהימנע מכניסה לאזורים אסורים או מסוכנים. רשות הרישוי מבקשת להתרשם באמצעות בוחניה בעת מבחן מעשי כי מבקש הרישיון יודע כיצד לבצע רחיפה בנתיב מתוכנן כאמור.

**לפסקה (8) -** מוצע כי המבקש רישיון רחפן עם הגדר הדרכה יוכיח, בנוסף לדרישות המוטלות על מבקש רישיון רחפן עם הגדר מסחרי, יכולת הדרכה ראויה, קרי: להוכיח את מיומנותו באשר לאופן ההדרכה שלו את חניכיו; להפגין כי הוא מסוגל לבצע הדרכה ברמה מקצועית טובה; להוכיח כי הוא מבין את תהליכי הלמידה ומבצע שימוש נכון ומידתי בעזרי הוראה; להוכיח כי הוא מסוגל להנחיל לחניכיו את עקרונות הרחיפה הן ברמת התיאוריה והן ברמת המעשה; להוכיח כי הוא יודע לוודא שהחניכים הפנימו את העקרונות הנלמדים וכן להיות מסוגל להנחיל לחניכים תרבות של תחקור עצמי ולימוד לקחים משגיאות וטעויות.

**לתקנה 10 המוצעת (מבחנים מעשיים):**

מוצע להסדיר בתקנה זו את התנאים, הסדרים והמועדים לביצוע המבחן המעשי.

התקנה מבוססת על ההסדרים הקיימים **בתקנות 34 עד 36 (סימן ב' לפרק השלישי) בתקנות הרישיונות,** בשינויים המחויבים לגבי מבקשי רישיון רחפן, כלהלן:

**לתקנת משנה (א)-** מוצע לקבוע את חובתה וסמכותה של רשות הרישוי לקיים מבחנים מעשיים להוכחת מיומנותו המקצועית של מבקש רישיון רחפן. מוצע להותיר בידי רשות הרישוי את שיקול הדעת להורות על מועדי המבחנים המעשיים. יש קושי לקבוע בתקנות מועדים מוגדרים מראש למבחן מעשי שכן הדבר כרוך בתיאום פרטני בין הבוחן לנבחן, וכן במספר מבקשי המבחן אל מול זמינותם של בוחנים מטעם רת"א. על כן, להבנתנו, נכון יותר להותיר גמישות בעניין זה.

**לתקנת משנה (ב) –** מוצע לקבוע כי המבחן המעשי יבוצע בפני בוחן מוסמך המתמנה על ידי רשות הרישוי. מבחן מעשי הינו בגדר הפעלת סמכות שלטונית, ולפיכך מוצע לקבוע מפורשות כי הוא ייערך בפני בוחן מטעם רשות הרישוי. יחד עם זאת, לעניין הפגנת מיומנות בהפעלת כלי רחיפה במצבי חירום, כנדרש בהתאם לתקנה 9(1) לתקנות אלה, מוצע לאפשר למבקש הרישיון לעבור קורס מצבי חירום גם בחוץ לארץ, בכפוף לאישורה של רשות הרישוי לקורס כאמור, אשר יימצא ראוי מבחינת תכניו היקפו והמדריכים המעבירים אותו; זאת שכן גורמי המקצוע ברת"א מודעים למגבלה הקיימת במדינת ישראל להעברת קורס כזה, בשל הקושי והמורכבות של ביצוע קורס מצבי חירום במדינת ישראל. רשימת הקורסים שהוכרו בחוץ לארץ לעניין תרגול מצבי חירום בכלי רחיפה תפורסם על ידי רשות הרישוי באתר האינטרנט של רת"א ותעודכן מזמן לזמן, לנוחות ציבור מבקשי הרישיונות.

יוער כי הקושי המרכזי בביצוע קורסים לשם תרגול מצבי חירום רלבנטי לכלי רחיפה מסוג מצנח רחף. זאת משום שיש לתרגל מעל מים ואין בארץ די אתרים מעל מים שבהם מתאפשר התרגול כאמור. קורס מצבי חירום למצנחי רחף כרוך בד"כ בהמראה, תחילת ביצוע תרגילי החירום בגובה רב (כ - 1500 מטרים), מעל מים (ים, ימה, או אגם). ביצוע תרגול מעל מים מאפשר במקרה של שיבוש המהלכים פתיחת מצנח חירום או "התרסקות מבוקרת" לתוך המים באופן הממזער את הנזק למפעיל ובעיקר – לסביבתו, קרי: ללא נחיתה על משטח קשה, התקהלות בני אדם, בניינים בשטח עירוני, חוטי חשמל ותשתיות אחרות.בכך מובטח שהמפעיל ינחת לתוך המים בבטחה. לעיתים, במצנחי הרחף, במהלך הקורס מבוצע תרגול של פתיחת מצנח החרום ונחיתה אל המים. עוד יוער, כי במים בדרך כלל ממתינה סירה שמטרתה איסוף המפעיל מהמים לאחר נחיתה מסוג זה. על הסירה גם שוהה המדריך.

**לתקנת משנה (ג) –** מוצע לקבוע כיתנאי מקדמי לכך שאדם יוכל לגשת למבחן מעשי יהיה כי הוא עמד בכל שאר דרישות הכשירות: עבר בהצלחה קורס הכשרה ומבחן עיוני, וצבר את מלוא הניסיון המזערי הדרוש, בהתאם להוראות תקנות 5, 6, 7 ו- 8 לתקנות המוצעות לעיל, בהתאמה. זאת שכן המבחן המעשי הוא השלב האחרון והמסכם של תהליך הרישוי האישי, ובו באה לידי ביטוי רמתו המקצועית המעשית של מבקש הרישיון וכן יכולתו ליישם את התאוריה והניסיון לכדי רמת מיומנות גבוהה בהפעלת כלי הרחיפה. לאחר מעבר בהצלחה של המבחן המעשי מבקש הרישיון זכאי לקבל את הרישיון.

**לתקנת משנה (ד) -** מוצע לקבוע מגבלה לפיה אדם שנכשל במבחן מעשי לא יוכל לגשת למבחן מעשי נוסף אלא בתום 30 ימים מהמועד בו נכשל. זאת שכן על הנבחן לבדוק עצמו, לברר מדוע נכשל, ולהתאמן על נקודות החולשה והתורפה שנתגלו בעת הבחינה המעשית שביצע ובה כשל, ולהגיע למבחן הבא עם רמת מיומנות גבוהה יותר.

**לתקנת משנה (ה)-** לשם הסר ספק, מוצע לקבוע כי הנבחן ידאג לכל הסידורים הארגוניים והכספיים הכרוכים בביצוע המבחן המעשי, לרבות: רכישה או שכירה של כלי הרחיפה עצמו, ציוד, ציוד מגן, לבוש מגן, ביטוח ועוד. הוצאות אלה יושתו על הנבחן ולא על כספי הקופה הציבורית.

**לתקנת משנה (ו)-** מוצע לקבוע נסיבות המהוות "כישלון מן הדין" במבחן מעשי: אי יכולתו של הנבחן לעמוד בדרישות המהותיות לעניין המבחן המעשי הדרוש המפורטות בתקנה 9 לעיל, היעדר משמעת או התנהגות בלתי הולמת של הנבחן בעת מבחן מעשי. במקרים כאלה הנבחן נכשל, והדבר אינו מסור לשיקול דעתו. נציין כי בהפעלת כלי רחיפה, בדומה למקצועות הטיס, יש חשיבות רבה מאוד למשמעת העצמית של הפועלים בתחום. הקשיים האינהרנטיים באכיפת הסדרים באוויר, מחייבים כי הפועלים בתחום יפעלו מתוך משמעת עצמית והפנמה אמיתית של כללי הבטיחות שנועדו להגן עליהם, על נוסעיהם וחניכיהם, על כלי רחיפה וכלי טיס אחרים ועל הציבור שעל הקרקע. עוד מוצע לקבוע כי במקרה של כישלון הבוחן מטעם רת"א רשאי להפסיק את המבחן לאלתר ואין חובה להמשיכו ולהודיע לנבחן על הכישלון רק בתום הרחיפה.

**לתקנה 11 המוצעת (תעודה רפואית):**

**לתקנת משנה (א)-** מוצע לקבוע כי על המבקש רישיון רחפן להוכיח לרשות הרישוי, כי יש בידו תעודה רפואית תקפה ומתאימה מסוג 2 כמפורט בתוספת ה- 1 לתקנות הרישיונות.

הדרישות הקבועות בתוספת ה – 1 לתקנות הרישיונות בדבר כושר גופני כללי, בריאות תקינה בכלל, ובפרט בהקשר של דרישות כשירות לעניין חוש הראייה והשמיעה, הן אלה הרלבנטיות ל - "תעודה רפואית מסוג 2" או "דרגת בריאות מסוג 2". דרגת בריאות זו עניינה הוכחה שאין למבקש הרישיון ליקוי או מחלה גופנית או בריאותית כזו או אחרת, בכלל, וביחס לחוש הראייה והשמיעה שלו בפרט, שלא יאפשרו לו להפעיל כלי רחיפה (כאמור למטרה מסחרית או לצרכי הדרכה בלבד). עם זאת, דרישות הכשירות נמוכות מאלה של מבקשי רישיון טיס כטייסים מסחריים, הנדרשים לדרגת בריאות 1, שהיא גבוהה יותר בדרישותיה מדרגת בריאות 2, הן מבחינת המהות של הדרישות הרפואיות, והן לעניין התדירות של הבדיקות החוזרות מזמן לזמן לצורך חידושה של התעודה הרפואית.

נעיר, כי דרישת הכשירות ל"דרגת בריאות 2" היא הדרישה הקיימת כיום לגבי מבקשי רישיון להפעלת מצנח ממונע, בהתאם לפריט 1.1.(ב)(3) בתוספת ה- 1 לתקנות הרישיונות, והסדר זה אומץ בתקנות המוצעות, אך הורחב בהסדר המוצע ביחס למבקשי רישיון רחפן גם לגבי סוגי הכלים האחרים המנויים בתקנות אלה (קרי: גם ביחס לגילשון- אוויר ומצנח- רחף, עם ובלי מנוע -עזר). בכך אין שינוי מהותי מהמצב המשפטי השורר לעניין זה כיום אך כאמור הדרישה הורחבה למפעילים של כל סוגי כלי הרחיפה ולא רק למפעיל מצנח ממונע.

הדרישות הרפואיות כשלעצמן, המקימות את "דרגת בריאות מסוג 2" - מפורטות כאמור בתוספת ה – 1 בתקנות הרישיונות.

**לתקנת משנה (ב)-** מוצע כי על הבדיקות הרפואיות הנדרשות ממבקש רישיון רחפן, או בעל רישיון רחפן, על מתן התעודה הרפואית, ועל תוקפה של התעודה, יחולו הוראות הפרק ה- 8 לחלק א' בתקנות הרישיונות. המשמעות הינה כי כל הפרוצדורות והדרישות המהותיות החלות כיום על טייסים פרטיים לעניין דרישות הכשירות הרפואיות, הוצאת תעודות רפואיות מהאינסטנציות הרפואיות המוסמכות, חידוש התעודה הרפואית מזמן לזמן, וכדומה - כל זה יחול באופן זהה לחלוטין על מבקשי או בעלי רישיון רחפן, בין עם הגדר מסחרי ובין עם הגדר הדרכה.

**לתקנת משנה (ג)-** התקנה קובעת כי מבקש רישיון רחפן הרואה עצמו נפגע מהחלטה של רופא הרשות או רופא מוסמך, רשאי לערור או להשיג על ההחלטה, בהתאם להוראות סעיף 7 לחוק הטיס.

סעיף 7 לחוק הטיס קובע מנגנון של **השגה וערר בעניינים רפואיים**, כלהלן-

**בסעיף 7(א) לחוק** – נקבע, כי הרואה עצמו נפגע מהחלטת רופא מוסמך רשאי להשיג עליה בפני רופא הרשות. המשמעות הינה שלעניין מתן תעודה רפואית תקופתית או לאחר ביקורת, אם פנה בעל רישיון רחפן לרופא מוסמך, והלה סירב ליתן לו תעודה רפואית מחודשת - רשאי לפנות לרופא הרשות ולבקש להשיג על ההחלטה של הרופא המוסמך, בפני רופא הרשות כאמור.

**בסעיף 7(ב) לחוק**- נקבע, כי הרואה עצמו נפגע מהחלטה של רופא הרשות רשאי לערור עליה לוועדת הערר הרפואית. יש לציין כי רופא הרשות הינו בעל סמכויות רבות, בעיקר בהתאם לאמור בהוראות תקנות 61, 68 ו- 69 לתקנות הרישיונות. כך למשל, רשאי רופא הרשות להורות על בדיקות ביחס לכל אחת מהתעודות הרפואיות הניתנות לרחפן (ראשונית, תקופתית וביקורת), וביחס לתעודה הראשונית – רק הוא וועדה רפואית נחשבים כאינסטנציה המוסמכת ליתן תעודה זו לרחפן; רופא הרשות רשאי לאשר מסמך השקול לתעודה רפואית לפי תקנה 68 לתקנות הרישיונות; רשאי להורות על בדיקות רפואיות; רשאי ליתן הנחיות לרופאים המוסמכים לגבי כושרם הרפואי של הרחפנים; בודק ושוקל ממצאים ותוצאות של בדיקות רפואיות; רשאי להמליץ לרשות הרישוי שלא ליתן רישיון או לבטל, להתלות או להתנות רישיון לרחפן; וכיוצא בזאת סמכויות רבות נוספות. ביחס לכל אחת מהחלטותיו לגבי מבקש רישיון או בעל רישיון רחפן, בהיבט של כושרו הרפואי והבריאותי, רשאי בעל הרישיון לערור על החלטתו של רופא הרשות לאינסטנציה המוגדרת בחוק הטיס "כוועדת ערר רפואית".

**בסעיף 7(ג) לחוק**- נקבע, כי וועדת הערר הרפואית תמונה על ידי שר התחבורה, ובראשה יישב רופא בעל הכשרה וניסיון כרופא תעופתי, ורופא בעל כשירות דומה כממלא מקומו. בנוסף תגובש רשימה של רופאים העונים לדרישות הכשירות של "רופא מוסמך" כמשמעו בסעיף 6(א) לחוק הטיס (כאמור רופא בעל רישיון ממשרד הבריאות שעבר השתלמות ברפואה תעופתית, כאשר את תכנית הלימודים של השתלמות זו אישר מנהל רת"א לאחר היוועצות ברופא הרשות), וכן רופאים שהם כשלעצמם בעלי רישיון כעובדי טיס, על מנת שניתן יהיה לבקש את אחד הרופאים ששמם נקוב ברשימה זו לשמש כחברים בוועדת הערר. בפסקה (2) נאמר שהשר יתקין תקנות לעניין דרישות הכשירות מחברי וועדת הערר וכן סדרי הדין בוועדת הערר הרפואית.

**בסעיף 7(ד) לחוק-** בפסקה (1) נקבע כי וועדת הערר הרפואית תדון בערר במותב של שלושה: יושב ראש הוועדה או ממלא מקומו, ושני חברים נוספים שימנה ראש המותב, בעלי מומחיות לעניין הנדון, מתוך רשימת החברים היכולים לשמש בוועדה, כפי שפורט לעיל; בפסקה (2) נקבע כי וועדת הערר הרפואית רשאית לאשר את החלטת הרשות, לבטלה או לשנותה וכן להורות על עריכת בדיקות רפואיות נוספות, ככל שתמצא לנכון.

**בסעיף 7(ה) לחוק -** נקבע כי החלטתה של וועדת הערר סופית בהיבטים העובדתיים והמקצועיים (רפואיים), אך ניתן לערער בזכות על החלטתה, לבימ"ש המחוזי בשבתו כבימ"ש לעניינים מנהליים, בשאלות משפטיות בלבד.

מוצע כי כל הוראות אלה יחולו ללא יוצא מן הכלל על מבקש רישיון או בעל רישיון רחפן, בשינויים המחויבים.

אין הבדל מהותי בהוראות הנקובות בסעיף 7 לחוק והן יכולות לחול כמות שהן גם על מנגנון של השגה וערר של מבקש או בעל רישיון רחפן.

**לתקנה 12 המוצעת (השלמות נדרשות לתוספת הגדר):**

מוצע להסדיר בתקנה זו את ההשלמות הנדרשות, ממי שמבקש תוספת הגדר ברישיונו, בין לעניין סוג ההפעלה (קרי: אדם בעל רישיון רחפן עם הגדר מסחרי המבקש גם תוספת הגדר הדרכה), ובין לעניין סוג כלי הרחיפה (כאמור ישנם 5 סוגים שונים של כלי רחיפה המנויים בהגדרת המונח בחוק ובתקנות אלה, וביחס לכל אחד מהם על מבקש רישיון רחפן להוכיח לרשות הרישוי את עמידתו בתנאי הכשירות לגבי סוג הכלי הספציפי שמבקש לציין ברישיונו).

**לתקנת משנה (א)- תוספת הגדר סוג הפעלה:**  לנוכח הוראת תקנה 4(ב), הקובעת שבעל רישיון רחפן עם הגדר הדרכה הינו בעל זכויות כבעל רישיון רחפן עם הגדר מסחרי, שכן דרישות הכשירות לרחפן עם הגדר הדרכה כוללות בחובן את דרישות הכשירות להגדר מסחרי, ומוסיפות עליהן. משכך, הנושא בתקנה זו רלבנטי רק לבעל רישיון רחפן עם הגדר מסחרי, המבקש תוספת הגדר להדרכה. הוא יידרש לבצע השלמות כלהלן: אם קורס ההכשרה שעבר תואם מפעיל מסחרי ולא מדריך – יידרש לעבור קורס שעניינו הדרכה, את כולו או חלקו, בהתאם לתקנה 5 ולשיקול דעתה של רשות הרישוי; במסגרת המבחן העיוני שעורכת רשות הרישוי למבקש הרישיון, יידרש לבצע השלמות של בחינות בנושאים הבאים: עקרונות ההדרכה בכלל, והדרכת הרחיפה בפרט, ובכלל זה: תהליכי למידה; עזרי הוראה; תיקון שגיאות החניך וכן "ביצועי אנוש". את המבחנים העיוניים הרלבנטיים להגדר מדריך ברישיון יידרש המבקש לעבור בציונים מזעריים הנדרשים לפי פרסומי רשות הרישוי, ולכן ייתכן ויידרש לחזור על חלק מהבחינות העיוניות שעבר בהצלחה לצורך הגדר מסחרי, אם הציון אינו מספק לצורך הגדר כמדריך.

כמו כן, יידרש לעבור השלמה לעניין מיומנותו המקצועית ע"פ פירוט הנושאים הנקובים בתקנה 9(8) לתקנות המוצעות, במסגרת המבחן המעשי שנדרש לעבור מבקש הרישיון בפני בוחן מטעם רשות הרישוי. יידרש להוכיח ידע בהדרכה מקצועית על כלי הרחיפה המבוקש, בנוסף לכל הדרישות הנקובות לגבי מפעיל מסחרי, באופן מעשי.

**לתקנת משנה (ב)- תוספת הגדר סוג כלי רחיפה:**  בעל רישיון רחפן שכלי רחיפה מסוג מסוים נקוב ברישיונו, המבקש תוספת הגדר ברישיון לכלי רחיפה מסוג אחר, יידרש להשלמות, בהתאם להחלטתה של רשות הרישוי. כללית, יידרש לתוספת בחינה עיונית או מעשית על הכלי המבוקש, ידרשו ממנו שעות ניסיון בהיקף זהה לתקנה הדנה בניסיון המזערי הדרוש (250 שעות במהלך 5 השנים שקדמו למועד הגשת הבקשה) על הכלי הנוסף המבוקש, ואף יידרש מחדש לקורס ההכשרה, כולו או מקצתו, אם רשות הרישוי סברה כי הקורס שעבר ביחס לכלי רחיפה מסוג מסוים אינו מאפשר לו את שינוי הרישיון והוספת כלי רחיפה מסוג אחר. שיקול דעתה של רשות הרישוי יהיה בהתאם לנסיבות המקרה, בהתאם לניסיונו, הכשרתו, והמבחנים שעבר מבקש הרישיון בעבר, וכן בהתאם להגדר סוג כלי הרחיפה שמבוקש להוסיפו לעומת הגדר סוגי כלי הרחיפה הקיימים ברישיונו.

**לתקנה 13 המוצעת (זכויות בעל רישיון רחפן):**

מוצע להסדיר בתקנה זו את זכויותיו של בעל רישיון רחפן, לאחר שקיבל את רישיונו מרשות הרישוי.

**לתקנת משנה (א)-** **זכויות בעל רישיון רחפן עם הגדר מסחרי** - מוצע לקבוע כי בעל רישיון רחפן עם הגדר מסחרי יהיה רשאי לבצע בכלי הרחיפה המצוין ברישיונו רחיפה בתמורה (לרבות: הטסת נוסעים, פרסום מן האוויר, צילום מן האוויר, ופעולות נוספות). מפעיל מסחרי יכול לשאת עמו נוסע נלווה, כאשר אין מגבלת גיל לגבי הנוסע הנלווה, כמקובל כיום בענף. עם זאת ישנה מגבלה, המקובלת גם היא בענף כיום, ועולה בקנה אחד גם עם הוראות חוק הכשרות המשפטית והאפוטרופסות, התשכ"ב- 1962 [[10]](#footnote-10) (להלן- **חוק הכשרות המשפטית**) על פיה מקום שהנוסע הנלווה הינו קטין (אדם עד גיל 18 נחשב קטין), אין לבצע הרחיפה אלא באישור בכתב ומראש מההורים או מהאפוטרופוס של הקטין, לעצם ביצוע הרחיפה.

**לתקנת משנה (ב)-** **זכויות בעל רישיון רחפן עם הגדר מדריך** - מוצע לקבוע כי בעל רישיון רחפן עם הגדר הדרכה רשאי להדריך אדם אחר להפעלת כלי הרחיפה הנקוב ברישיונו. מוצעת מגבלה, על פיה גיל החניך לא יפחת מ- 16 שנים, שכן להפעלה של כלי רחיפה נדרשת בגרות נפשית, כאשר חלק מההדרכה מלווה בהפעלה עצמאית ("סולו") של כלי רחיפה. בנסיבות כאלה החניך מוכרח להיות בעל בגרות נפשית מספקת, המסוגל להישמע להוראות המדריך ולבצע נהלים הקשורים בתפעול הכלי בדיוק נמרץ, בכלל, ונוהלי חירום ומצוקה, בפרט. בנסיבות אלה סבורים גורמי המקצוע ברת"א, כי גיל 16, בהקבלה לגיל בו בדרך כלל נערים ונערות מתחילים בלימודי נהיגה על רכב, הינו גיל ראוי להתחלת לימוד על כלי רחיפה. אם החניך הוא קטין, קרי: נער או נערה בין הגילאים 16 - 18 - יידרש אישור מראש ובכתב של הורה או אפוטרופוס, בהלימה למה שמקובל כיום בענף וכן בהלימה להוראות חוק הכשרות המשפטית.

**לתקנה 14 המוצעת (רישיון רחפן ממדינה זרה):**

מוצע כי ביחס לאדם המבקש מרשות הרישוי רישיון רחפן או המבקש תוספת הגדר ברישיון רחפן קיים, שהוא בעל רישיון מקביל שניתן מאת מדינה זרה (שאינה ישראל) רשאית רשות הרישוי לפטור אותו מדרישות הכשירות שלפי התקנות המוצעות, כולן או חלקן, והן: הכשרה, הוכחת ידע מקצועי, ניסיון והוכחת מיומנות מקצועית, אם הוכיח כי הוא בעל יכולת שוות- ערך לדרישות הכשירות הנקובות בתקנות מוצעות אלה.

הרציונל לתקנה זו נובע מכך שההסדרים בעולם בהקשר זה שונים ורבים, ויש קושי לקבוע מסמרות, ועל כן הותרנו את שיקול הדעת המנהלי בעניין זה לרשות הרישוי, אשר תבחן בכל מקרה לגופו את הדרישות והסטנדרטים לקבלת רישיון רחפן ממדינה זרה אל מול הדרישות והסטנדרטים המקומיים. ככל שיש מקום להשלמות, תדרוש מהאדם שהוא בעל רישיון רחפן ממדינה זרה את ביצוען, וככל שאין מקום להשלמות, תהא רשאית להעניק לו רישיון ישראלי אף ללא דרישה לביצוע השלמות , בהתאם לשיקול דעתה. נעיר, כי מאחר ולארגון התעופה הבינלאומי ה- ICAO אין רגולציה בסוגייה של כלי רחיפה לא קיימת הגבלה למדינה זרה למדינה החברה בארגון התעופה הבינ"ל או מדינה חברה שהיא צד לאמנת שיקגו דווקא, אלא הכוונה לכל מדינה זרה בעולם, שאיננה ישראל.

**לתקנה 15 המוצעת (תוקף רישיון רחפן וחידוש רישיון):**

**לתקנת משנה (א)-** תוקפו של רישיון רחפן יהיה לפרק זמן של 24 חודשים. בתקנות הרישיונות מרבית עובדי הטיס נדרשים לחדש את רישיונם מזמן לזמן. החידוש מאפשר לרשות הרישוי לבקר ולבדוק מי עוסק בתחום ומי עומד בדרישות הרפואיות והמקצועיות הנדרשות לשם שמירה על כשירות. מי שאינו עומד בדרישות כאמור ולא חידש במועד את רישיונו- הרי שרישיונו, הלכה למעשה, פקע, ואין לו תוקף. בהיעדר תוקף לרישיון אסור יהיה לו לעסוק בעיסוק של הפעלת כלי רחיפה באופן מסחרי או כמדריך.

**לתקנת משנה (ב)** - מוצע לקבוע כי לאחר שנתיים ממועד הנפקת הרישיון לראשונה, רשות הרישוי תחדש לרחפן את הרישיון כולל ההגדרים שבו לתקופה נוספת של 24 חודשים אם מצאה כי בעל הרישיון מסוגל להפעיל את כלי הרחיפה בבטחה. פיסקה זו משמעה כי שיקול הדעת של רשות הרישוי רחב יותר מהאמור בדרישות הפורמאליות הקבועות בתקנה, והיא רשאית להתחשב במידע שהגיע אליה אשר יכול להעיד על "מסוכנותו" של בעל הרישיון, במובן זה שהיה מעורב בתאונות טיס ו/או רחיפה רבות, במקרים שיש להם נפקות פלילית או משמעתית, ולהתחשב בכך מקום שהיא נדרשת לחדש רישיון. כמו כן, עליה לוודא קיומם של דרישות מקצועיות פורמאליות, בהתאם לאמור בתקנה, כלהלן:

**לפסקת משנה (ב)(1) -** לעניין הגדר סוג הכלי שחידושו מבוקש- על המבקש להוכיח כי ביצע 10 שעות רחיפה לפחות במהלך 12 החודשים שקדמו להגשת הבקשה; גורמי המקצוע ברת"א סבורים כי 10 שעות רחיפה במהלך 12 חודשים מהווים היקף מספק לשם שמירה על כשירות על סוג מסוים של כלי רחיפה או לשם הפעלה מסחרית. רשות הרישוי לא תחדש את רישיונו של המבקש אם בעל הרישיון לא הפעיל כלי רחיפה מאותו סוג 10 שעות לפחות, במהלך 12 חודשים. כך, אם לבעל רישיון רחפן מספר הגדרים של סוג כלי הרחיפה, אין מניעה כי תישמר כשירותו ביחס לחלק מן ההגדרים ברישיונו (חלק מסוגי כלי הרחיפה הנקובים ברישיונו, עליהם ביצע 10 שעות רחיפה לפחות ב- 12 חודשים) וחלק (סוגי כלי רחיפה הנקובים ברישיונו אשר לגביהם לא ריחף 10 שעות לפחות ב- 12 חודשים) - יפקעו.

יוער, כי הוראה דומה קיימת בתקנה 125, פיסקה (4), לתקנות הרישיונות, על פיה שמירת זכויות של טייס מסחרי ברישיונו מצריכה גם כן 10 שעות טיסה לפחות במהלך 12 חודשים רצופים, על כל אחד מההגדרים הנקובים ברישיונו של טייס מסחרי, וכן על כל אחד מהטיפוסים של הכלים המצוינים ברישיונו של טייס מסחרי.

**לפסקת משנה (ב)(2)(א) -** לעניין הגדר הדרכה שחידושו מבוקש- על המבקש להוכיח כי ביצע הדרכה מלאה (קרי- עד תום, עד שהחניך מסוגל לפעול בהפעלה כללית בכוחות עצמו, ללא ליווי המדריך, בצורה מקצועית ובטוחה), של 5 חניכים לפחות, עד להשלמת הדרכתם, במהלך תקופה של שנה (12 חודשים) שקדמה למועד הגשת הבקשה. לדעת גורמי המקצוע ברת"א אי שמירה על רצף בהדרכה להפעלת כלי רחיפה פוגעת במיומנות ההדרכה. להערכתם, 5 הדרכות מלאות בשנה – השקולות לכ- 60 – 70 שעות הדרכה בשנה בערך- הינן תנאי מזערי לשמירת הכשירות בהגדר הדרכה.

**לפסקת משנה (ב)(2)(ב)**  - לחלופין על מבקש חידוש רישיון רחפן עם הגדר הדרכה להוכיח לרשות הרישוי כי ביצע הדרכה מעשית לחניכים, ובכללה הדרכה מעשית בן הקרקע, בהיקף של 60 שעות לפחות, במהלך תקופה של שנה (12 חודשים) שקדמה למועד הגשת הבקשה; מוצע כי שעת הדרכה מעשית שבה בוצעה במקביל הדרכה למספר חניכים יחד, תיחשב כשעת הדרכה אחת. חלופה זו התווספה בעקבות הערות ציבור בעלי העניין, לתת מענה למצב דברים בו מדריך לא סיים הדרכה מלאה, עד תום, ל- 5 חניכים במהלך שנה, מסיבות שאינן תלויות בו אלא בחניכים עצמם שבחרו להפסיק את ההדרכה בעיצומה. משכך, וככל שהעניק הדרכה בהיקף מספק אע"פ שלא הצליח לסיים עד תום 5 הדרכות מלאות ל- 5 חניכים בשנה, הרי שדי בכך לשם שמירת הכשירות.

נעיר, לעניין זה כי התקנה דומה לתקנה 142 לתקנות הרישיונות, הדנה בחידוש רישיון של מדריך טיס, אשר דורשת מבחן מעשי מדי 24 חודשים, אך מאפשרת חידוש הרישיון כאמור גם בלא מבחן מעשי, אם רמת ההדרכה מספקת להנחת דעתה של רשות הרישוי; דה - פקטו, מקום שמתאפשר החריג, נוהגת רשות הרישוי בהקשר זה לדרוש ממדריך טיס את פירוט ההדרכות שהעביר ובודקת את אחוזי ההצלחה של חניכיו.

**לתקנת משנה (ג) -** מוצע כיבעל רישיון רחפן לא יבצע שימוש בזכויות שברישיונו אלא- אם- כן בידיו תעודה רפואית בתוקף. תקנה זו מקבילה להוראת תקנה 19(ב)(1) בתקנות הרישיונות, לגבי עובדי הטיס. התקנה קובעת שעובד טיס רשאי לבצע שימוש בזכויות שברישיון עובד הטיס שלו רק בהתקיימם של מספר תנאים, כאשר אחד מהם הוא החזקה בתעודה רפואית תקפה מתאימה. עם פקיעתה של התעודה הרפואית - פוקעות מאליהן הזכויות ברישיון.

**לתקנת משנה (ד) –**מבקש חידוש רישיון רחפן שלא התקיימו לגביו הוראות תקנת משנה (ב), קרי: לא עמד בדרישות הכשירות המפורטות בתקנת משנה (ב) לשם חידוש רישיונו או הגדר ברשיונו לאחר שנתיים, רשאית רשות הרישוי להקל לגביו בדרישות הנוגעות להכשרה, ידע מקצועי, ומיומנות מקצועית נדרשת, לשם חידוש הרישיון וכל הגדר שברישיון, אם מצאה כי המבקש בעל ניסיון, ידע ומיומנות המבטיחים את ההפעלה המבוקשת של כלי הרחיפה, ברמת בטיחות שוות ערך לזו המושגת בקיום הדרישות במלואן, ובשים לב לחלקיות הניסיון שצבר לפני הגשת הבקשה.

אנו מניחים כי חלק ממחזיקי רישיונות רחפן עלולים שלא לעמוד בדרישות הכשירות הקבועות בתקנת משנה (ב) או לעמוד בהם באופן חלקי בלבד בשל סיבות שונות: שירות מילואים ממושך, לימודים, עבודה, נסיעה ממושכת לחו"ל, מחלה או תאונה, וכדומה. העובדה כי אדם עומד בדרישות לשם חידוש רישיון באופן חלקי בלבד וכפועל יוצא יקבל תשובה שלילית של רשות הרישוי לגבי בקשת החידוש, איננה סבירה. משכך, יש להותיר לרשות הרישוי את שיקול הדעת המנהלי הרחב שיאפשר לה להשיב תשובות ביניים לפונים בעניין זה. יש לנסח את שיקול הדעת המנהלי של רשות הרישוי לעניין חידושי רישיונות רחפנים בצורה רחבה, זאת על שום כך שהשונות בשטח לעניין דרישות הכשירות היחסיות שיידרשו ממי שפקע רישיונו להשלים – תהיה רבה מאוד, ויש קושי לקבוע לעניין זה מסמרות; שיקולים של פרק הזמן שחלף מן ההדרכות, פרק הזמן שחלף ממועד קבלת הרישיון, רישיונות רחיפה אחרים, ניסיון רחיפה בסוגים השונים, וכיו"ב, הם שיקולים רלבנטיים בהקשר זה.

**לתקנה 16 המוצעת (יומן רחיפות אישי):**

התקנה דנה בחובתו של בעל רישיון רחפן לנהל יומן רחיפות אישי, בדומה לחובה החלה על טיס לפי תקנה 39 בתקנות הרישיונות לנהל יומן טיסות אישי.

**לתקנת משנה (א):** בעל רישיון רחפן נדרש לנהל יומן רחיפות אישי, בו עליו לרשום, ביחס לכל רחיפה, את מועדה (תאריך ושעות הרחיפה), מיקומה (מקום ההמראה ומקום הנחיתה) וכן את סוג ההפעלה (מסחרית או במסגרת הדרכה). היה וההפעלה לשם הדרכה- את פרטי החניך. חובה זו מקבילה לחובתו של טייס לנהל יומן טיסות אישי המעוגנת בתקנה 39 לתקנות הרישיונות ונועדה לשם הוכחת דרישת הכשירות הנמשכת של רישיון הרחפן הקבועה בתקנה 15 לתקנות המוצעות. אם לא יבוצע רישום מסודר של הרחיפות – יקשה על בעל רישיון רחפן להוכיח לרשות הרישוי כאשר יגש למשרדי הרשות אחת לשנתיים לשם חידוש רישיונו, כי אמנם עומד בדרישות תקנה 15.

**לתקנת משנה (ב):** התקנה קובעת כי שעות רחיפה לא ייחשבו לצורך תקנה 15, שעניינה הדרישות לשם חידוש הרישיון, אלא אם כן נרשמו ביומן הרחיפות האישי. רישום או תיעוד מסוג אחר – לא יתקבלו. התקנה תומכת בדרישת אחידות בעניין זה, במובן זה שכל בעלי רישיון רחפן המבקשים את חידושו אחת לשנתיים - יוכיחו את דרישות התקנה בדרך זהה.

**לתקנת משנה (ג):** בעל רישיון רחפן נדרש להציג את יומן הרחיפות האישי לביקורת של רשות הרישוי או של מפקח רת"א, בכל עת ומקום שיורו לו. התקנה זהה לתקנה 40 בתקנות הרישיונות ומעגנת את זכותה של רת"א באמצעות אנשי רשות הרישוי או מפקחי אגף פיקוח אווירי, לבצע ביקורות ולוודא קיומם של יומני הרחיפה האישיים, ובאמצעותם – את שמירת כשירות הרישיון של בעלי רישיונות רחפן.

**לתקנה 17 המוצעת (מידע כוזב, מרמה או מצג שווא):**

תקנה זו מקבילה להוראת תקנה 14 לתקנות הרישיונות, ועניינה בכך שרשות הרישוי תהיה רשאית לסרב לבקשה של אדם, המבקש רישיון רחפן, בכל סוגי ההגדרים מבחינת ההפעלה או סוגי הכלים, אם מצאה כי האדם מסר מידע כוזב, או טען טענה שיש בה משום מרמה או מצג שווא. "מידע" - כולל הצהרה או רישום, בכתב או בעל פה, ולעניין זה כל דבר שיגרום לרשות הרישוי להבין שהמידע שברשותה ביחס לניסיונו הצבור של מבקש הרישיון או אחת מדרישות הכשירות האחרות, שיש להוכיח באמצעות תיעוד או הצהרה, שגוי במזיד - ייתן לה את הזכות לסרב לבקשת הרישיון. יוער, שהוראת סעיף 87(ג) לחוק הטיס מפנה להוראת סעיף 38 לחוק הטיס, לעניין רישיון רחפן, במובן זה שכל ההוראות בסעיף 38 לחוק אודות התליה, ביטול, התניה, או סירוב לחידוש רישיון קיים – מעוגנות בסעיף 38 לחוק הטיס. אך הסירוב הראשוני לבקשה, טרם היות האדם בעל רישיון רחפן, נדרש להיות מעוגן בתקנה נפרדת, בקובץ המוצע, על מנת לעגן בחקיקת משנה לרשות הרישוי את הסמכות לסרב לבקשה למתן רישיון רחפן מלכתחילה ולא רק בדיעבד.

**לפרק ג' (תקנות 18- 23): אזורים מותרים להפעלת כלי רחיפה:**

כללי

ההוראה המסמיכה לעניין אסדרת סוגיית האזורים המותרים לרחיפה, המוצעת בפרק ג' לתקנות המוצעות, הינה הוראת סעיף 92 לחוק הטיס, הקובעת כך:

"(א) המנהל רשאי ליתן הוראות תעבורה אווירית לכלי רחיפה בעניינים אלה:

(1) גישה אווירית למנחתים של כלי רחיפה ממונעים, תנועתם הקרקעית במנחתים ועזיבתם את המנחתים;

(2) אזורי פעילות לכלי רחיפה ממונעים ונתיבים למעבר בין אזורי פעילות כאמור;

(3) אזורים מסוכנים, מוגבלים או אסורים להפעלת כלי רחיפה.

(ב) על מתן הוראות תעבורה אווירית לכלי רחיפה לפי סעיף קטן (א) יחולו הוראות סעיף 82(ב) עד (ו), בשינויים המחויבים.

(ג) השר, בהתייעצות עם שר הביטחון, רשאי לקבוע תנאים להפעלת כלי רחיפה ממונעים מחוץ לאזורי הפעילות שנקבעו לפי סעיף קטן (א), ואולם תקנות לפי סעיף קטן זה לעניין הגנה וזיהוי של כלי רחיפה או תקנות העשויות להשפיע על השימוש במרחב הפיקוח התעופתי של ישראל שהוקצה לתעופה הצבאית לפי סעיף 80, יותקנו בהסכמת שר הביטחון.

(ד) לא יפעיל אדם כלי רחיפה –

(1) בניגוד להוראות התעבורה האווירית כאמור בסעיפים קטנים (א) ו-(ב), או בניגוד לתנאים שקבע השר לפי סעיף קטן (ג);

(2) אלא אם כן הוא בקיא בהוראות התעבורה האווירית החלות במרחב האווירי הסמוך לאזור פעילותו של כלי הרחיפה.

(ה) על אף הוראות סעיף זה, רשאית יחידת נת"א ליתן הוראות למפעיל כלי רחיפה הנוגדות את הוראות התעבורה האווירית כאמור בסעיפים קטנים (א) ו-(ב), את התנאים שקבע השר לפי סעיף קטן (ג) ואת כללי הרחיפה שנקבעו לפי 93(א), בתחום המרחב האווירי הנתון לפיקוחה, אם מצאה כי הדבר מוצדק בנסיבות העניין; נתנה יחידת נת"א הוראות כאמור, לא יפעיל אדם כלי רחיפה בניגוד להן".

כעולה מלשון סעיף 92 לחוק, יש הבדל בין הוראות תעבורה אווירית המיועדות לכלי רחיפה ממונע (כמו מצנח ממונע), כלי שמאפייני הפעלתו דומים יותר להפעלת אווירון זעיר משקל (אז"מ), קרי: איטי ומסוגל לשמור על נתיב ועל גובה, לעומת כלי הרחיפה הבלתי ממונעים (גילשון אוויר ומצנח רחף), שתנועתם מבוססת על דאייה על גבי זרמי אוויר חמים (תרמיקות). כמו כן, אף על פי שמפעילים של כלי רחיפה לא ממונעים כאמור יכולים להחליט לסיים רחיפה ובכך לא לחרוג ממרחב אוויר שהוקצה לשימושם, הם אינם מסוגלים לכוון את הכלי באופן מדויק לנתיב ולגובה מסוימים.

ההסדר המוצע בפרק זה מבוסס על אבחנה זו:

בתקנה 18 מוצע להגדיר את המונחים הנצרכים לפרק זה;

בתקנה 19 מוצע לקבוע את האזורים המותרים להפעלתם של כלי רחיפה שהפעלתם אינה תלויה במנוע באופן מוחלט (מצנח רחף וגילשון אוויר, עם ובלי מנוע עזר), בהתאם לעיקרון "המפה ההפוכה" וכן פירוט התנאים לחריגים לכלל זה;

בתקנה 20 מוצע לקבוע את נקודות ההמראה של גילשון אוויר ומצנח רחף, עם ובלי מנוע עזר;";

בתקנה 21 מוצע לקבוע הסדר לעניין מרחבי האוויר המותרים להפעלתם של מצנחים ממונעים, אשר הפעלתם תלויה במנוע באופן מוחלט, בהתאם לעיקרון "האזורים הייעודיים" וכן פירוט התנאים לחריגים לכלל זה;

בתקנה 22 מוצע לקבוע הסדר לעניין הפעלת כלי רחיפה מכל הסוגים במרחב אווירי המתוחם סביב מנחת;

בתקנה 23 מוצע לקבוע הסדר לעניין הגובה המותר לרחיפה על ידי כלי הרחיפה מהסוגים השונים, אשר יתפרסם בפמ"ת;

**לתקנה 18 המוצעת (הגדרות לפרק ג'):**

"**אזור אימונים**"- מוגדר בתקנה 62 לתקנות ההפעלה, כמרחב אוויר מבוקר המתוחם בגובה, בשטח ובזמן בפרסומי המידע התעופתי (פמ"ת) ושבו מתבצעים אימוני טיסה. הגדרת המונח נדרשת שכן מבוצע בו שימוש בתקנה 19(א) לתקנות המוצעות העוסקת בהוראות הדנה באזורים המותרים והאסורים לביצוע רחיפה באמצעות כלי רחיפה מסוג: גילשון אוויר, גילשון אוויר עם מנוע עזר, מצנח רחף ומצנח רחף עם מנוע עזר.

"**אזור אסור לטיסה**"- מוגדר בתקנה 51 לתקנות ההפעלה כאזור המוגדר בשטח ובגובה בפמ"ת של ישראל, שהטיסה בו אסורה אלא אם ניתן אישור מיוחד מראש, מאת מי שנקבע לכך בפמ"ת. הגדרת המונח נדרשת שכן מבוצע בו שימוש בתקנה 19(א) לתקנות המוצעות העוסקת בהוראות הדנה באזורים המותרים והאסורים לביצוע רחיפה באמצעות כלי רחיפה מסוג: גילשון אוויר, גילשון אוויר עם מנוע עזר, מצנח רחף ומצנח רחף עם מנוע עזר.

"**אזור מוגבל לטיסה**"- מוגדר בתקנה 52 לתקנות ההפעלה כאזור שהטיסה בו מוגבלת בשטח, בגובה, בזמן או במגבלות אחרות, אלא אם ניתן אישור מראש מאת יחידת פת"א לחרוג ממגבלות אלה. הגדרת המונח נדרשת שכן מבוצע בו שימוש בתקנה 19(א) לתקנות המוצעות העוסקת בהוראות הדנה באזורים המותרים והאסורים לביצוע רחיפה באמצעות כלי רחיפה מסוג: גילשון אוויר, גילשון אוויר עם מנוע עזר, מצנח רחף ומצנח רחף עם מנוע עזר.

"**אסור מסוכן לטיסה**"- מוגדר בתקנה 53 לתקנות ההפעלה כאזור שבו עלולות להתקיים פעילויות או תופעות מסוכנות לטיסה. הגדרת המונח נדרשת שכן מבוצע בו שימוש בתקנה 19(א) לתקנות המוצעות העוסקת בהוראות הדנה באזורים המותרים והאסורים לביצוע רחיפה באמצעות כלי רחיפה מסוג: גילשון אוויר, גילשון אוויר עם מנוע עזר, מצנח רחף ומצנח רחף עם מנוע עזר.

**"אזור פיקוח"-** מוגדר בתקנה 57 לתקנות ההפעלה כמרחב אויר מבוקר המותחם בשטח והמשתרע מגובה שנקבע מראש מעל פני הקרקע או המים כלפי מעלה; כל טיסה באזור פיקוח חייבת בדיווח על התקדמות הטיסה ובמילוי אחר הוראות יחידת פת"א ואחר נהלי הטיסה הישימים שנקבעו בפמ"ת ובהודעות לאנשי צוות (NOTAM). הגדרת המונח נדרשת שכן מבוצע בו שימוש בתקנה 19(א) לתקנות המוצעות העוסקת בהוראות הדנה באזורים המותרים והאסורים לביצוע רחיפה באמצעות כלי רחיפה מסוג: גילשון אוויר, גילשון אוויר עם מנוע עזר, מצנח רחף ומצנח רחף עם מנוע עזר.

"**אזור פיקוח טרמינלי**" – מוגדר בתקנה 58 לתקנות ההפעלה, כאזור פיקוח, המתוחם בגובה ובשטח, הנקבע באזור בו קיים ריכוז של נתיבי טיסה בסביבת שדה תעופה אחד או שדות תעופה בהם קיימת פעילות טיסה מוגברת. הגדרה זו נדרשת שכן מבוצע שימוש במונח בתקנה 19(א) לתקנות המוצעות, שעניינה האזורים האסורים לרחיפה של גילשון אוויר ומצנח רחף, עם ובלי מנוע עזר.

**"אזור פיקוח שדה**"- מוגדר בתקנה 59 לתקנות ההפעלה, כאזור פיקוח במרחב אויר מבוקר המותחם סביב שדה תעופה מפני הקרקע עד גובה מוגדר. הגדרת המונח נדרשת שכן מבוצע בו שימוש בתקנה 19(א) לתקנות המוצעות העוסקת בהוראות הדנה באזורים המותרים והאסורים לביצוע רחיפה באמצעות כלי רחיפה מסוג: גילשון אוויר, גילשון אוויר עם מנוע עזר, מצנח רחף ומצנח רחף עם מנוע עזר.

"**אזור שדה**"- מוגדר בתקנה 60 לתקנות ההפעלה כמרחב אויר מבוקר המותחם סביב שדה תעופה ללא מגדל פיקוח, מפני הקרקע עד גובה מוגדר; כל טיסה באזור שדה תבוצע על פי נהלי הטיסה הישימים שנקבעו בפמ"ת ובהודעות לאנשי צוות. הגדרת המונח נדרשת שכן מבוצע בו שימוש בתקנה 19(א) לתקנות המוצעות העוסקת בהוראות הדנה באזורים המותרים והאסורים לביצוע רחיפה באמצעות כלי רחיפה מסוג: גילשון אוויר, גילשון אוויר עם מנוע עזר, מצנח רחף ומצנח רחף עם מנוע עזר.

"**מירשה**" – הרשאה שנתנה יחידת ניהול תעבורה אווירית (נת"א) לכלי רחיפה לפעול לפי תנאים שהגדירה. רוב כלי הרחיפה אינם יכולים להיות בקשר עם יחידות הנת"א בהיעדר מכשיר קשר בכלי הרחיפה. עם זאת, במקרים חריגים, בהם אדם המפעיל כלי רחיפה מסוג מצנח ממונע, אשר מטיבו אמור לרחף באזורים ייעודיים שנועדו לרחיפתו בלבד ("בועות"), מבקש לרחף תוך חריגה ממרחבי האוויר שיועדו לביצוע רחיפה במצנח ממונע כאמור, אזי נדרש לקבל מרשה לכך, מיחידת הנת"א המפקחת ומנהלת את התעבורה האווירית באזור המתאים, מראש. כך, בהתאם לאמור בהוראת תקנה 21(ב)(1) בתקנות המוצעות. ההגדרה תואמת את הגדרת המונח "מרשה טיסה" בתיקון האחרון שפורסם לתקנות ההפעלה, בשינויים המחויבים.

**"נתיב אוויר מוגדר מראש" -** כמשמעותו בתקנה 56 לתקנות ההפעלה הקובעת כך: "נתיב טיסה שאינו פרוזדור אוויר, שנקבע מראש בתוך אזור פיקוח כמשמעותו בתקנה 57 והמבוסס על עזרי ניווט".הגדרת המונח נצרכת מפני שמבוצע בו שימוש בתקנה 19(א) לתקנות המוצעות העוסקת בהוראות הדנה באזורים המותרים והאסורים לביצוע רחיפה באמצעות כלי רחיפה מסוג: גילשון אוויר, גילשון אוויר עם מנוע עזר, מצנח רחף ומצנח רחף עם מנוע עזר.

**לתקנה 19 המוצעת (אזורים מותרים לרחיפה לגילשון - אוויר ולמצנח רחף, עם וללא מנוע עזר):**

**לתקנת משנה (א) -** התקנה המוצעת נועדה להסדיר את הפעלתם של ארבעה סוגי כלי רחיפה: גילשון אוויר, גילשון אוויר עם מנוע עזר, מצנח רחף ומצנח רחף עם מנוע עזר.

ההוראה בהקשר זה מתבססת על **"עיקרון המפה ההפוכה".** לפיעיקרון זה 4 סוגי כלים אלו יורשו לרחף בכל המרחב האווירי האזרחי של המדינה, למעט במקומות שנאסרו עליהם במפורש במסגרת הוראת התקנה, וגם לאיסור – קיימים חריגים, בנסיבות מסוימות, אשר הוגדרו בתקנה.

נעיר, כי על פי המצב המשפטי הקיים כיום, תקנה 164 לתקנות ההפעלה חלה בעניין זה. תקנה 164 כאמור אוסרת על טיסת מצנח ממונע וגילשון אוויר "באזור אסור, באזור מסוכן, או באזור מוגבל, אלא באישור הרשות המשתמשת באותו אזור או מפקחת עליו". הוראה זו היא חלקית ביותר: ראשית, תחולתה היא על מצנח ממונע וגילשון אוויר בלבד, והיא אינה חלה על מצנח רחף (עם או בלי מנוע עזר) או על גילשון אוויר עם מנוע עזר. שנית, היא אינה משקפת את המצב דה - פקטו השורר ביחס לאזורים המותרים לרחיפה בארץ. בשירותי המידע התעופתי קיימות מגבלות רבות יותר על כלי רחיפה מאשר איסור לרחף באזורים אסורים, מסוכנים ומוגבלים, ועיקרן – מרחבי אוויר מבוקרים (בהם ניתנים שירותי בקרת תעבורה אווירית על ידי יחידות נת"א), המיועדים להפעלת כלי טיס בלבד. מגבלות אלה הן הכרחיות שכן בשל מאפייני התעבורה השונים מיסודם ובמהותם בין כלי רחיפה לכלי טיס, הפעלת כלי רחיפה באזור המיועד רק לכלי טיס טעונה הסדר מיוחד מול יחידת הנת"א, שיאפשר את "החיים בצוותא" בתנאים ותוך ידיעה והודעה מראש.

מוצע לפרט בתקנת משנה (א) את התשתיות האוויריות אשר בהן אסור להפעיל כלי רחיפה אלה, ועיקרן: **אזור אסור, מוגבל או מסוכן**, וכן מרחבי אוויר מבוקרים - כלומר שניתנים בהם שירותי בקרת תעבורה אווירית (ATC) ונועדו לשימושם של כלי טיס, בפרט בקרבתם של שדות תעופה ומנחתים, אך לא רק בהם, כלהלן: **אזור פיקוח** (מרחב אוויר מבוקר המותחם בשטח ובגובה מעל פני הקרקע או המים; טיסה באזור פיקוח חייבת בדיווח על התקדמות הטיסה ובמילוי אחר הוראות יחידת נת"א ואחר נהלי הטיסה הישימים שנקבעו בפמ"ת ובנוטאם); **אזור פיקוח טרמינלי** (אזור פיקוח שנקבע באזור בו קיים ריכוז של נתיבי טיסה בסביבת שדה תעופה או שדות תעופה שבהם קיימת פעילות טיסה מוגברת); **אזור פיקוח שדה** (אזור פיקוח במרחב אויר מבוקר המותחם סביב שדה תעופה מפני הקרקע עד גובה מוגדר; **אזור שדה** (מרחב אויר מבוקר המותחם סביב שדה תעופה ללא מגדל פיקוח, מפני הקרקע עד גובה מוגדר; טיסה באזור שדה מבוצעת על פי נהלי הטיסה הישימים שנקבעו בפמ"ת ובנוטאם**); אזור אימונים** (מרחב אוויר מבוקר המותחם בגובה, בשטח ובזמן שבו מתבצעים אימוני טיסה) ו**נתיב אויר מוגדר מראש** (נתיב טיסה שנקבע מראש בתוך אזור פיקוח והמבוסס על עזרי ניווט).

הגדרת אזורים אלה מתבססת על המשמעות הנתונה להם בפרק ג' לתקנות ההפעלה.

איסור כללי לבצע הפעלה של כלי רחיפה באזורים אלה יצור הפרדה בין מרחבי אוויר המיועדים להפעלת כלי טיס לבין מרחבי אוויר שבהם תותר הפעלת כלי רחיפה – הפרדה זאת נדרשת לשם הגנה על ציבור המשתמשים במרחב האווירי בצורה המיטבית.

**לתקנת משנה (ב)** – מוצע לקבוע בתקנת משנה זו את **החריגים לעיקרון "המפה ההפוכה**", כלומר: פירוט הנסיבות בהן מפעילים של כלי רחיפה מ- 4 הסוגים שנמנו לעיל, יורשו בכל זאת לבצע רחיפה באזורים שנקבעו כאסורים להפעלתם (מדובר בנסיבות חלופיות זו לזו ולא מצטברות זו על זו), בשלושת המקרים הבאים, באופן חלופי:

**לפסקה (1)**- אם בשירותי המידע התעופתי ישנה הוראה כתובה המאפשרת במפורש שימוש משותף של כלי רחיפה וכלי טיס באותו המרחב – אזי יוכל מפעיל של כלי רחיפה מהסוגים המנויים לעיל, לרחף באותו אזור, על אף שברישה התקנה נאמר שהשימוש באזור זה אסור. במקרים ייחודיים אלו, בעיקר באזורים המשמשים מרכזי פעילות של כלי רחיפה, הרי ששיקולי התעבורה האווירית בעת תכנון המרחב הכתיבו כי המרחב יהיה מיועד מראש לשימושם של כלי טיס וכלי רחיפה, בכפוף להפרדות והמגבלות שנקבעו בהוראות התעבורה האווירית הרלבנטיות.

**לפסקה (2) –** אם ניתן אישור מראש ובכתב של מנהל רת"א או מי מטעמו אשר הוסמך על ידו לעניין זה, ובהתאם לתנאים שיגדיר המנהל או מי שהוסמך על ידו, לשימוש משותף של כלי טיס וכלי רחיפה באזור מסוים, מבין אלה המנויים ברישה התקנה כאסורים להפעלה של כלי רחיפה (הכוונה לסוג כלי רחיפה מבין 4 הסוגים המנויים לעיל). פסקה זו משמשת למקרים חד -פעמיים. כך למשל, כאשר מתקיים אירוע תעופתי, תצוגה, טיול, וכיוצא בזאת - בהם מתבקש להפעיל כלי רחיפה במרחב אווירי שאינו משמש, דרך קבע, להפעלת כלי טיס וכלי רחיפה גם יחד. במקרים כאלה, על מפעיל כלי הרחיפה לפנות למנהל רת"א או לבעל תפקיד ברת"א אשר המנהל אצל לו את סמכותו לעניין זה, על מנת לקבל אישור לרחיפה באזור כאמור.

**לפסקה (3)**- חריג נוסף הוא במקרה שבו מפעיל מינחת אישר את הרחיפה מראש במרחב האווירי של המינחת; במקרה כזה יתאפשר שימוש משותף של כלי טיס וכלי רחיפה באזור זה, מבין אלה המנויים ברישה התקנה כאסורים להפעלה של כלי רחיפה (הכוונה לסוג כלי רחיפה מבין 4 הסוגים המנויים לעיל). יצוין כי נחיתה והמראה של כלי טיס במנחת מתבצעת בראייה – בכללי טיסת ראייה (VFR) ובתנאי טיסת ראייה (VMC). ההנחה היא כי מפעיל המנחת מכיר את נפח וסוג הפעילות במנחת, בזמנים נתונים, ויכול להתיר הפעלתם של כלי רחיפה במנחת, או לבצע תיאום של זמני פעילות הטיסה והרחיפה, כך שיוכלו לדור בכפיפה אחת.

הרציונל הטמון בחריגים שצוינו לעיל בפסקאות (2) ו - (3) הוא כדלהלן: הגורם שנתן את האישור המיוחד (המהווה חריג לכלל על פיו כלי רחיפה אינם מורשים לרחף בדרך כלל באזורים שצוינו לעיל), שקל את כל הסיכונים לתעבורה האווירית, ווידא את מזעורם והתיר באופן מיוחד את הרחיפה באותו אזור שהוא אחראי עליו. במסגרת האישור שנתן כאמור תחם הגורם המאשר את ההיתר להפעיל כלי רחיפה באזורים האסורים כאמור במרחב ובזמן ספציפיים, וקבע תנאים לאישור שבהתקיימם ניתן יהיה לבצע את הרחיפה בצד כלי הטיס, בבטחה.

**לתקנה 20 המוצעת (המראה גילשון אוויר ומצנח רחף, עם ובלי מנוע עזר):**

התקנה מבחינה בין 2 סוגי המראה של גילשון אוויר ומצנח רחף: "המראה ממונעת" - קרי המראת גילשון אוויר ומצנח רחף באמצעות מנוע העזר; ו"המראה לא ממונעת" – קרי המראה המבוצעת על ידי קפיצה ממקום גבוה והמראה באמצעות זרמי אוויר חמים (תרמיקות) אשר יכולה להיות מבוצעת בגילשון אוויר ומנח רחף בין אם הם מצוידים במנוע עזר ובין אם לאו.

**לתקנת משנה (א)** – מוצע כי במקרה של ההמראה לא ממונעת, היא תבוצע מנקודות המראה מיוחדות, אשר יסומנו במפות, שיפורסמו בפרסומי המידע התעופתי (להלן- "**הפמ"ת**"), זאת שכן אתרי ההמראה של כלי רחיפה מסומנים כיום בחלק מן המפות בפמ"ת, וחשוב לחיל האוויר, בהיבטים המקצועיים עליהם הוא אמון, לדעת מהם אתרי ההמראה סביבם יש ריכוז גבוה של כלי רחיפה (בעיקר על מנת להקל על זיהוי אובייקט ככלי רחיפה). משכך, מבוקש להגביל המראה לא ממונעת של כלי הרחיפה מאתרי המראה שיוגדרו בפמ"ת. מובן עם זאת שמתארי הרחיפה מאפשרים הימצאות כלים כאלו גם במרחקים גדולים יחסית מנקודות אתרי ההמראה.

**לתקנת משנה (ב)-** מוצע כי במקרה שלהמראה ממונעת - כלומר מפעיל כלי הרחיפה נעזר במנוע העזר על מנת להמריא, הוא יבצע זאת מתוך האזורים שיועדו למצנח הממונע על גבי המפה בפמ"ת כאמור בתקנה 21 המוצעת. זאת שכן בהמראה ממונעת יש להתייחס אל כלי הרחיפה כאל "מצנח ממונע". עם זאת, מאחר שבהמשך, רחיפתו לאחר מכן אינה תלויה באופן בלעדי במנוע והוא יכול לכבות את המנוע ולהוסיף לרחף על גבי זרמי אוויר חמים, הרי שבניגוד למצנח הממונע שלפי תקנה 21 מוגבל לביצוע הרחיפה רק באזורים שיועדו לו, הרי שגילשון האוויר ומצנח הרחף בעלי מנוע העזר רשאים לצאת מן האזורים שיועדו למצנחים הממונעים לאזורים אחרים, שבהם מותר לכלים האחרים לרחף.

**לפסקת משנה (ג) –** ההגדרות הנצרכות למונחים "המראה ממונעת" - המראה באמצעות מנוע העזר; ו"המראה לא ממונעת" - המראה באמצעות כוחו של המפעיל בלבד (בדרך כלל באמצעות קפיצה ממקום גבוה).

**לתקנה 21 המוצעת (אזורים מותרים לרחיפה למצנח ממונע):**

**לתקנת משנה (א)-**

המצנח הממונע שונה מיתר כלי הרחיפה האחרים שהתקנות המוצעות חלות עליהם, הן באופן התפעול והן באופיו של הכלי. המצנח הממונע הוא כלי גדול וכבד יחסית, מעין מרכב דו מושבי, בעל "כנף רכה" ומנוע גדול, אשר רחיפתו תלויה באופן בלעדי במנוע. לפיכך, המצנח הממונע דומה באופיו מעט יותר לכלי טיס (מטוס זעיר משקל) ופחות לכלי רחיפה (במיוחד לבלתי ממונעים). לגבי המצנח הממונע מבוקש להחיל הוראה המבוססת על **עיקרון האזורים הייעודיים,** קרי: ניתן יהיה להפעילו רק במקומות שייועדו להפעלת כלי רחיפה מסוג מצנח ממונע, בפמ"ת. הסדר זה דומה לזה הקבוע כבר היום בתקנה 180יט(4) לתקנות ההפעלה, הקובעת כי חל איסור על הפעלת מצנח ממונע "מחוץ לאזורים שנקבעו בפרסומי המידע התעופתי כאזורים ייעודיים להפעלת מצנח ממונע."

**לתקנת משנה (ב) -**

מוצע לקבוע בתקנה זו **חריג** לעיקרון האזורים הייעודיים, על פיו, מפעיל של מצנח ממונע יהיה רשאי בכל זאת לרחף באזור שלא הוגדר בפמ"ת כאזור ייעודי לרחיפה בעבורו, אם עמד בשורה של דרישות, בהתאם לתנאים המצטברים שלהלן:

**לפסקה (1)-** מפעיל המצנח הממונע הגיש "תכנית רחיפה" (המקבילה ל- "תכנית טיסה") ליחידת הנת"א האחראית על האזור טרם ביצוע הרחיפה, שכוללת פירוט של הזמן והמרחב בהם מבוקש לבצע את הרחיפה, שהינה באופן חריג מחוץ לתחום הייעודי שנקבע לרחיפת מצנחים ממונעים בפרסומי המידע התעופתי.

**לפסקה (2)-** מפעיל המצנח הממונע קיבל "מרשה" (המקביל ל- "מרשה טיסה") מיחידת הנת"א האחראית על האזור טרם ביצוע הרחיפה ויחידת הנת"א האחראית על האזור, הורתה למפעיל המצנח הממונע על דרכי ונהלי התקשורת מולה (יש לזכור שדבר זה אינו מובן מאליו כמו בכלי טיס, מאחר ולמפעיל כלי רחיפה בדרך כלל אין אמצעי קשר).

**לפסקה (3)-** מפעיל המצנח הממונע נושא עמו מפה, ועליה סימון מסלול הרחיפה המתוכנן. בכך ניתן לוודא כי מפעיל המצנח הממונע בקיא בנתיב הרחיפה ובמגבלות האזור, ככל שיש כאלה, באופן המיטבי והוא יוכל לשמור על הנתיב שתוכנן ואושר לו במרשה - הטיסה.

**לפסקה (4)-** המפעיל הודיע בטלפון ליחידת הנת"א המתאימה על ביצוע הרחיפה ועל הנתיב המתוכנן, בסמוך לפני הרחיפה ולאחריה. בכך יצר קשר עם יחידת הנת"א וקיבל הלכה למעשה את האישור הדרוש לביצוע רחיפה שהיא תוך חריגה מהאזורים הייעודיים למצנחים ממונעים במפות שבפמ"ת.

**לתקנת משנה (ג)** - אם הרחיפה, כולה או בחלקה, עומדת להתבצע במרחב אווירי מעל מקווה - מים גדול (כגון: ים, ימה, אגם, נהר, נחל, וכיו"ב), הרי שנדרש שלא תבוצע במרחק העולה על מרחק גלישה בלי מנוע, מאזור המתאים לנחיתה בטוחה. זאת שכן כלי רחיפה אינו מיועד אין לביצוע נחיתה בתוך מים מטבעו. קל וחומר, מקום שאירע כשל במנוע או בכל מקרה של תקלה מסוג אחר. על כן, נדרש שרחיפה מעל מים תבוצע רק במקומות בהם יש אפשרות סבירה לביצוע נחיתה במקום מתאים וקרוב למקווה המים, שהוא כשלעצמו – על היבשה. מוצע כי הוראה זו לא תחול בהפעלת מצנח ממונע בהפעלה כללית (להבדיל מהפעלה מסחרית או בעת הדרכה). זאת מפני שבהפעלה כללית הבחירה באיזה מרחק מהחוף ניתן להפעיל כלי רחיפה היא לשיקול דעתו של מפעיל כלי הרחיפה ועל אחריותו האישית, שכן הדבר כרוך בסיכון עצמי בלבד, רק למפעיל הכללי עצמו.

**לתקנה 22 המוצעת (הפעלת כלי רחיפה באזור מנחת):**

סעיף 75 לחוק הטיס קובע את הכלל האוסר על המראה או נחיתה של כלי טיס אלא משדה תעופה או מנחת, ובשדה תעופה או מנחת, אשר ניתן רישיון להפעלתו. עקרון זה אינו חל על כלי רחיפה, אשר ממריאים ונוחתים מנקודות מתאימות בשטח, אשר אינן בהכרח מנחת או שדה תעופה מוסדר.

מנחתים נועדו לנחיתה והמראה של כלי טיס. יחד עם זאת, מאחר שמאפייני ההמראה והנחיתה של כלי רחיפה דומים בחלקם לאלה של כלי טיס (איטיים), ניתן, בנסיבות מסוימות, בכפוף לנפח וסוג התעבורה האווירית במנחת בזמן נתון, לאשר הפעלתם במנחת.

בהתאם, מוצע לקבוע בתקנה זו כי מפעיל של כלי רחיפה יוכלו להמריא ולנחות במנחת, וכן לרחף מעל אזור שדה המתוחם סביב מנחת, אם בעל המנחת אישר זאת מראש, ואם המנחת מתאים ובטוח להפעלה של כלי רחיפה מהסוג המבקש לפעול באזור של אותו המנחת.

בנוסף, מבוקש להחיל את הוראת תקנה 29(ג) לתקנות המנחתים, בשינויים המחויבים, על כלי רחיפה.

תקנה זו קובעת כך:

".... (ג) מפעיל כלי טיס המצוי על פני הקרקע חייב למלא אחר הוראות

מפעיל המנחת בכל הנוגע לשמירת הבטיחות והסדר במנחת."

לפיכך, השינויים המחויבים הם שבכל מקום שנכתב בתקנה זו "כלי טיס" יראו כאילו נכתב "כלי רחיפה"; הרציונל הינו כי גם מפעיל כלי רחיפה יידרש למלא אחר הוראות מפעיל המנחת בכל הנוגע לשמירת הבטיחות והסדר במנחת, כמובן.

**לתקנה 23 המוצעת (הפעלת כלי רחיפה בגובה המותר):**

כלי רחיפה נדרש לרחף בגובה המרבי המותר לו, והמתאים להפעלת הכלי באופן בטיחותי, שאינו מהווה סכנה למפעיל כלי הרחיפה בעצמו או לסביבתו, קרי: למשתמשים האחרים במרחב האווירי. מאחר שכלי הרחיפה המנויים בתקנות אלה כוללים 5 סוגים שונים של כלים שונים, וביחס לכל כלי רחיפה – ישנה הרשאה אחרת לגובה אחר, בהתאם לא רק לסוג הכלי אלא גם לנסיבות נוספות: סוג האזור בו הוא מרחף, ומגבלות סביבתיות שונות, הרי שההסדר המפורט לעניין זה יבוצע במסגרת פרסומי שירותי המידע התעופתי הרלבנטיים (פמ"ת או נוטאם), שבסמכותו של המנהל לפרסם לפי סעיף 84 לחוק הטיס, המתפרסמים לציבור באתר האינטרנט של רת"א.

**לפרק ד' (תקנות 24- 34): כללי הפעלה בטוחה של כלי רחיפה:**

כללי:

בפרק ד' מוצע לקבוע כללי הפעלה בטוחה לכלי הרחיפה מכל 5 הסוגים שתקנות אלה חלות עליהם. מוצע לחלק אותו לשני סימנים: האחד (סימן א')- נועד לחול על כל סוגי ההפעלות – כללית, מסחרית ולצרכי הדרכה, ומרבית הוראותיו מותקנות מכוחה של הוראת סעיף 93 לחוק הטיס, הקובעת כי השר מוסמך לקבוע הוראות וכללים בדבר הפעלה בטוחה של כלי רחיפה. ההוראות בסימן זה נועדו למזער נזק שעלול להיגרם מהפעלת כלי הרחיפה לצדדים שלישיים על הקרקע, וכן למזער השפעות שליליות על התעבורה האווירית ונזקים לכלי טיס אחרים כתוצאה משימוש במרחבי אוויר משותפים. סימן זה אינו כולל הוראות שנועדו לשמור על בטיחותו האישית של מפעיל כלי הרחיפה בהפעלה כללית. עמדת רת"א היא כי הדבר צריך להיות נתון לשיקול דעתו של המפעיל בהפעלה כללית, העושה כן כתחביב, להנאתו האישית, וכי אין מקום שהתקנות יקבעו הסדרים כופים בנושא זה. מפעיל כלי רחיפה בהפעלה כללית אחראי על עצמו ועל בטיחותו וככל שיבקש לאמץ את הכללים המחמירים שנקבעו בסימן ב' באופן וולונטרי (ולא כחובה חוקית) יוכל לעשות כך, כמובן.

השני (סימן ב') - כולל כללים נוספים החלים רק על בעל רישיון רחפן הפועל באופן מסחרי או בעת הדרכה. כללים אלה נועדו להבטיח את בטיחותו של הנוסע המשלם והחניך.

פרק זה כולל 11 תקנות, המהוות הסדר חלופי להסדרים אלה:

* להוראת תקנה 180יז הקיימת כיום בתקנות ההפעלה, הקובעת תחולה גורפת על בעל רישיון הפעלה מבצעית למצנחים ממונעים (אף ללא ציון הדרישה ל"שינויים המחויבים") של התקנות הקיימות בפרקים הראשון עד החמישי בתקנות ההפעלה;
* לכללים בדבר הפעלה בטוחה הקבועים כיום בסימנים ה' ו- ט' לפרק התשיעי בתקנות ההפעלה, להפעלת גילשון אוויר ומצנח ממונע, בהתאמה.

מוצע לקבוע בתקנות המוצעות, בשינויים המחויבים ובהתאמות הנדרשות, חלק קטן בלבד מההסדרים הקבועים בפרקים הראשון עד החמישי בתקנות ההפעלה לעניין הפעלת כלי טיס. במרבית המקרים מוצע לקבוע הסדר מפורש בתקנות מוצעות אלה (המבוסס על ההסדר בתקנות ההפעלה, תוך ביצוע שינויים נדרשים), ורק בהקשר לכללי זכות הקדימה וסוגיית היירוט מוצע להפנות להסדרים הקיימים בתקנות ההפעלה, כמוסבר להלן.

תקנה 33 המוצעת, שעניינה ציוד המגן ולבוש המגן הנדרש בעת הפעלה של כלי רחיפה, מותקנת מכוחו של סעיף 90 לחוק הטיס.

תקנה 34 המוצעת, לעניין קביעת פרק זמן אחרי שתיית משקה משכר שבו אסור להפעיל כלי רחיפה בהפעלה מסחרית או למטרות הדרכה, מותקנת מכוחו של סעיף 89 לחוק הטיס.

להלן נפרט ביחס לכל תקנה בנפרד:

**סימן א' לפרק ד' (תקנות 24 – 28) : כללים להפעלה בטוחה של כלי רחיפה בכל סוגי ההפעלה, לרבות בהפעלה כללית:**

סימן זה יחול על כל 5 סוגי כלי הרחיפה ביחס לכל סוגי ההפעלה: הפעלה למטרה מסחרית, הפעלה כללית ובעת הדרכה.

**לתקנה 24 המוצעת (חובת הדרכה ואישור מדריך):**

**לתקנת משנה (א)** : לשם בטיחותם של ציבור המפעילים של כלי הרחיפה, בכל סוגי ההפעלה ובכל סוגי הכלים, וגם לשם בטיחותו של הציבור הרחב, המבצע שימוש בכלים אלה במסגרת פעילות מסחרית כנוסע משלם, כחניך וכן מפעילים של כלי טיס המבצעים שימוש במרחב אווירי זהה או סמוך למרחב האווירי בו מפעילים של כלי רחיפה מרחפים, הוחלט על חובת הדרכה, וקבלת אישור בכתב מאדם בעל רישיון רחפן מרת"א, עם הגדר הדרכה (ועם הגדר מתאים ברישיונו מבחינת סוג הכלי, כמובן), לשם הפעלת כלי רחיפה על ידי אדם אחר, המבקש להפעילו בהפעלה כללית בלבד, באופן עצמאי. עם זאת, התקנה אינה מגבילה את שיקול הדעת המקצועי של המדריך, והוא רשאי ליתן לאדם אישור בכתב כאמור, לאחר כל פרק זמן, ובלבד שנוכח בכך שיש לאותו אדם היכולת לרחף באופן עצמאי, בבטחה. על המדריך לוודא טרם מתן האישור כי המפעיל הכללי בקיא בכל הנושאים העיוניים המפורטים בתקנה 6(1)(ב) עד 6(1)(ו) (קרי:דיני הטיס הרלבנטיים, הכרת הוראות התעבורה האווירית הרלבנטיות, ידיעה טכנית רלבנטית, עקרונות מטאורולוגיה תעופתית, עקרונות ניווט, נהלי בטיחות והליכי חירום); וכן בקיא בכל הנושאים המעשיים המפורטים בתקנה 9(1) עד 9(7) (הליכים, תרגילים ותמרונים ברחיפה רגילה וברחיפה במצבי חירום; רחיפה ביום, הימנעות מכניסה לעננים ושמירה על קשר עין עם הקרקע; שימוש בשירותי יחידות הנת"א; רחיפה מדויקת וחלקה; יישום ידע בתעופה; יכולת קבלת החלטות מהירה ואורח הפעלת שיפוט; בכלי רחיפה ממונע – גם יכולת שמירה על נתיב). הוכחת הבקיאות כאמור בנושאים המפורטים לעיל יכולה להיות בדרך של מבחן או מבדק, עיוני ומעשי, או לאחר הדרכה שלמה ומסודרת, בהתאם לשיקול דעתו של המדריך ובהתאם לניסיונו ומיומנותו של החניך. אישור המדריך לחניך, על פיו הוא כשיר להפעיל כלי רחיפה באופן עצמאי ובבטחה, יהיה על גבי טופס, בנוסח סטנדרטי ואחיד, שרשות הרישוי תפרסם באתר האינטרנט של רת"א.

**לתקנת משנה (ב):** מוצע כי המדריך יהיה רשאי ליתן למפעיל הכללי אישור בכתב כאמור כי הוא רשאי לרחף באופן עצמאי כאמור, מבלי שנתן לו הדרכה לפני הנפקת האישור, אם המפעיל הכללי מחזיק ברישיון ממדינה זרה, והוכיח להנחת דעתו של המדריך ידע ומיומנות מספקים. ואולם, בנושאים המפורטים בתקנה 6(1)(ב) וכן תקנה 9(3) (קרי:הכרת הוראות תעבורה אווירית ופרסומי המידע התעופתי בישראל, ושימוש בשירותי יחידות הנת"א בישראל, בהתאמה)— עליו בכל זאת להדריכו, שכן נושאים אלה מאופיינים ב"לוקאליות", בהיותם קשורים להפעלת כלי רחיפה בשטח ישראל וככאלה, ישנו סיכוי רב שהמפעיל הזר אינם בקיא בהם. מאחר שיש חשיבות להכרת הוראות התעבורה האווירית, הפמ"ת, האזורים, המפות המקומיות וכן התקשורת עם יחידות הנת"א המקומיות, טרם ביצוע רחיפה במדינה זרה, לשם שמירה על בטחונם של צדדים שלישיים– מוצע כי בעניינים אלה בלבד תתקיים חובת הדרכה מלאה, תמיד.

**לתקנת משנה (ג):** חובה על מי שמפעיל כלי רחיפה בהפעלה כללית, אשר קיבל בהתאם לחובה החוקית המוטלת עליו לפי תקנת משנה (א) אישור בכתב מבעל רישיון רחפן עם הגדר מדריך, להציג את האישור הכתוב כאמור, בפני מפקח רת"א או רשות הרישוי ברת"א, בהתאם לדרישותיהם, במועד ובמקום שיורו לו על כך. המשמעות הינה שעליו לשמור אישור זה ולשאת אותו איתו תמיד. עם זאת, מקום שהאישור אבד לו או נבצר ממנו לאתרו מסיבה כלשהי, כך למשל ייתכנו מצבים בהם המדריך נפטר, פשט רגל, נסע לחו"ל לתקופה ממושכת וכיוצא בזה מקרים שונים בהם המפעיל הכללי לא מוצא את האישור וגם לא מאתר את המדריך על מנת שיעניק לו עותק הימנו, ועל מנת שלא יעמוד בפני שוקת שבורה, קובעת התקנה כי רשות הרישוי תורה על נוהל בעניין זה, ותפרסמו באתר האינטרנט של רת"א. נעיר באימרת אגב שבמצבים דומים לגבי עובדי טיס אחרים דורשים תצהירים או מסמכים אחרים המוכיחים את עמידתו של המבקש בדרישות הכשירות הקבועות בתקנות בדרכים חלופיות.

**לתקנת משנה (ד):** בתקנת משנה זו מוצע להטיל חובה חוקית על המדריך, המעניק אישורים למפעילים של כלי רחיפה הפועלים בהפעלה כללית, לנהל רישומים מסודרים אודות פרטי כל החניכים שהוא אישר את פעילותם והעניק להם אישורים המתירים להם לפעול באופן עצמאי, בהתאם לאמור בתקנת משנה (א). עליו לשמור את הרישומים למשך 3 שנים לפחות ולהציגם לביקורת רשות הרישוי או מפקחי רת"א בכל מקום ומועד שיורו לו. תקנה דומה קיימת בהוראת תקנה 144(ב) לתקנות הרישיונות ובתקנה 13 (ג) לתקנות רישוי שירותי התעופה (בתי ספר להוראת טיס), התשל"א- 1971.

**לתקנה 25 המוצעת (איסור השלכת חפצים וריסוס):**

תקנה זו מבוססת על הוראת תקנה 13 לתקנות ההפעלה, הקובע איסור השלכת חפצים מכלי טיס וכן איסור ריסוס מכלי טיס, אלא באישור מראש של המנהל ובהתאם לתנאי האישור. השלכת חפצים או ריסוס מהגובה מסכנות את בני האדם שנמצאים על הקרקע, מתחת לכלי הרחיפה. יחד עם זאת המנהל יוכל להתיר חריגים במקרים מיוחדים, למשל: עלוני פרסום. המנהל יידרש לשקול את סוג הכלי, סוג החפץ המושלך, הכשרת המפעיל, המקום, הזמן, וכיו"ב הנסיבות והתנאים בהם בכל זאת תותר פעילות כאמור.

השינוי שנערך הוא שינוי המונח "כלי טיס" ל"כלי רחיפה". התקנה מייתרת גם את תקנה 179 הדנה בגילשון אוויר בלבד, וקובעת איסור השלכת חפץ מגילשון אוויר בעת רחיפה (בהתאם, מוצע לבטל את תקנה 179 לתקנות ההפעלה במסגרת תיקון תקנות ההפעלה המוצע המתפרסם כקובץ נלווה לקובץ זה).

**לתקנה 26 המוצעת (איסור רחיפה בקירבה לכלי רחיפה או כלי טיס אחר וכללי זכות קדימה):**

**לתקנת משנה (א)**:

תקנת משנה זו מבוססת על ההסדר הקבוע בתקנה 67 לתקנות ההפעלה, הדנה בקרבה בין שני כלי טיס. מוצע לאסור על רחיפה בקרבה לכלי רחיפה או לכלי טיס אחר, עד כדי התהוות סכנה של התנגשות או הפרעה זה לזה. הרציונל בבסיס התקנה הינו רציונל של בטיחות הכלים והאנשים המפעילים אותם, והוא הגיוני ודומה בעניין זה להוראה לגבי כלי טיס. יצוין כי "קירבה מסוכנת" בין שני כלי רחיפה שונה מ"קירבה מסוכנת" בין שני כלי טיס או בין כלי רחיפה לכלי טיס. מבחינה בטיחותית, אין מניעה שכלי רחיפה ירחפו יחסית קרוב אחד לשני, והדבר אף מקובל ונהוג, שכן כלי רחיפה, במיוחד הכלים הבלתי- ממונעים, מרחפים פעמים רבות בקבוצות גדולות. לפיכך, תקנה זו משמעה איסור ביצוע רחיפה קרובה וסמוכה מאוד, באופן בלתי סביר, בתוואי רחיפה כזה שיהווה סכנה להתנגשות בין שני כלי רחיפה או בין כלי רחיפה לבין כלי טיס, או העולה כדי הפרעה לאחד מהכלים המעורבים.

**לתקנת משנה (ב):**

במסגרת תקנת – משנה זו מוצע להסדיר את כללי זכות הקדימה בזמן ביצוע רחיפה (בתפעול יבשתי בלבד), בהתבסס על ההסדר הקבוע בתקנות 68 לתקנות ההפעלה. מוצע בהקשר זה להפנות לתקנות ההפעלה ולא ליצור הסדר נפרד בתקנות אלה, בשל מורכבות ההסדר, ובשל העובדה שהוא מערב הוראות לגבי כלי רחיפה וכלי טיס גם יחד, כאשר הוראות הפעלה לעניין כלי טיס מרוכזות כידוע בתקנות ההפעלה, ולא בקובץ מוצע זה. ראה לעניין זה דברי ההסבר לתיקון בתקנה 68 לתקנות ההפעלה, המוצע במקביל בקובץ תקנות נפרד, שעניינו תיקונים נלווים בתקנות ההפעלה, לעניין כלי הרחיפה.

**לתקנה 27 המוצעת (רחיפה אווירובטית):**

התקנה המוצעת מבוססת על ההסדר הקבוע בתקנה 71 לתקנות ההפעלה, ומוצע להסדיר בה את הנושא של רחיפה אווירובטית, ובעיקר- את האיסורים המינימליים החלים בעת ביצוע רחיפה אווירובטית, בכל סוגי ההפעלה (קרי: כללית, מסחרית ובעת הדרכה), לשם שמירה על חייו ושלמות גופו – הן של המפעיל והן של סביבתו.

התקנה אוסרת על הפעלת כלי רחיפה בצורה אווירובטית מעל אזור מאוכלס של עיר, כפר או מקום ישוב אחר; מעל התקהלות בני אדם בשטח פתוח וכן בתוך תחומי אזור פיקוח שדה, אזור פיקוח טרמינלי- כמשמעם בתקנה 18, וכן פרוזדור אוויר כמשמעו בתקנה 54 לתקנות ההפעלה. להלן נפרט את הרציונלים לאיסורים אלה, החלים כאמור על כל סוגי כלי הרחיפה המנויים בתקנות אלה, בכל סוגי ההפעלה, לרבות בהפעלה כללית:

**לפסקה (1)-** מוצע לקבוע איסור רחיפה אווירובטית מעל אזור מאוכלס של עיר כפר או מקום ישוב אחר, זאת בשל החשש כי כלי הרחיפה, על מפעילו, ייקלע למצב חירום וייאלץ לנחות נחיתת חרום או יתרסק אל בתים, כבישים או בני אדם, ויסכן או יסב נזק הן לעצמו והן לסביבתו.

**לפסקה (2)-** מוצע לקבוע איסור רחיפה אווירובטית מעל התקהלות של בני אדם בשטח פתוח. אף במקרה זה קיים חשש כי כלי הרחיפה, על מפעילו, ייקלע למצב חירום וייאלץ לנחות נחיתת חרום וייאלץ לנחות נחיתת חרום, או יתרסק בקרב האוכלוסייה העומדת בשטח הפתוח. לצורך הגנה על בטיחותם של האנשים העומדים בשטח הפתוח מוצע לאסור רחיפה אווירובטית מעל התקהלות אנשים כאמור.

**לפסקה (3)-** מוצע לאסור איסור רחיפה אווירובטית בתוך תחומי אזורי פיקוח של שדה, אזור פיקוח טרמינלי ופרוזדורי אוויר, בהם מרובה הפעילות של כלי טיס הניגשים לנחיתה; ברחיפה אווירובטית, הכוללת ביצוע תמרונים שאינם שגרתיים, קיים חשש כי כלי הרחיפה, על מפעילו, ייקלע למצב חירום עלולה לגרום להתנגשות עם כלי טיס אחרים וכן כי למפעיל כלי הרחיפה יהיה קשה יותר בזמן ביצוע התרגילים להיות מודע לתמונה אווירית מלאה; לפיכך רחיפה אווירובטית בתוך תחומי אזורי פיקוח של שדה תעופה, אזור פיקוח טרמינלי ופרוזדורי טיסה, בהם מרובה הפעילות של כלי טיס הניגשים לנחיתה מסוכנת הן למפעיל כלי הרחיפה והן למשתמשים האחרים באזורים אלה. לעניין הגדרות מונחים אלה – בוצעה הפנייה לתקנה 18 לגבי אזור פיקוח שדה וטרמינלי (שהיא כשלעצמה מפנה להגדרות של מונחים אלה בפרק ג' בתקנות ההפעלה), ולתקנה 54 לתקנות ההפעלה לגבי פרוזדור אוויר.

**לתקנה 28 המוצעת (יירוט):**

יירוט הוא מצב בו כלי טיס (בדרך כלל צבאי) מצטרף לטיסתו של כלי טיס אחר (בדרך כלל אזרחי) ומורה לו לבצע פעולות מסוימות (למשל: לפנות, לנחות וכיו"ב). הכלי הצבאי הוא המיירט, והכלי האזרחי הוא המיורט. פעולת היירוט מתרחשת כאשר מטעמים ביטחוניים או בטיחות אווירית נדרש הכלי המיורט לפנות את האזור בו הוא מצוי, או לנחות לאלתר על פי הוראות הכלי המיירט. ייתכן ויתעורר צורך ליירט כלי רחיפה, ולכן מוצע להחיל על כלי רחיפה את הסדרי היירוט הקיימים בתקנות ההפעלה, בשינויים מסוימים, כלהלן-

**לפסקה (1)-** מוצע לקבוע את חובתו של מפעיל כלי רחיפה שיורט ע"י כלי טיס, למלא אחר כל ההוראות שניתנו לו על ידי הכלי המיירט, ולהשיב להן, ככל שהוא מסוגל לעשות זאת, בהתאם לאותות המוסכמים המפורטים בתקנה 121 לתקנות ההפעלה.

**לפסקה (2)** – מוצע לקבוע כי מפעיל כלי הרחיפה המיורט יפעל לפי האותות המוסכמים בעניין יירוט המופיעים בתקנה 121 לתקנות ההפעלה . אלה אותות בין- לאומיים המקובלים בכל העולם בעניין זה, ועניינן נדנוד הכנפיים של כלי הטיס, ובהקבלה – נדנוד כנף כלי הרחיפה עצמו, ונצנוץ אורות, ככל שיש למפעיל כלי הרחיפה או לכלי עצמו אורות כלשהם המאפשרים נצנוץ כאמור.

**לפסקה (3)-** מפעיל כלי הרחיפה המיורט יודיע על היירוט ליחידת הנת"א הקרובה ביותר, אם יש באפשרותו לעשות זאת (יש לזכור כי למפעיל כלי רחיפה, להבדיל מטייס, בדרך כלל אין מכשיר קשר בכלי, עם זאת לעיתים בכל זאת מצליח לתקשר עם טלפון סלולארי, תלוי בגובה בו נמצא).

**לפסקה (4)** - מוצע לקבוע את חובתו של מפעיל כלי הרחיפה לנסות ליצור קשר עם כלי הטיס המיירט, ככל שעולה בידו לעשות זאת. חובה זו נועדה לאפשר תקשורת והבנה המיטביים האפשריים בין כלי הרחיפה לבין כלי הטיס המיירט. יש לזכור כי כלי רחיפה בדרך כלל פועל ללא מכשיר קשר, ואילו כלי טיס פועל עם מכשיר קשר ואין בידו בדרך כלל טלפון סלולארי או אמצעי תקשורת אחרים, שייתכן שיש בידי מפעיל כלי הרחיפה. בנסיבות אלה, חובה זאת אינה ברת - ביצוע תמיד, אך מהטעמים שבגינם בדרך – כלל מתבצעת פעולת היירוט (כאמור טעם בטחוני או בטיחותי) יש להטיל חובה כאמור על מפעיל כלי הרחיפה לכל הפחות לנסות ליצור קשר עם כלי הטיס המיירט. ניסיון יצירת קשר כזה יכול שיהיה דרך יחידת נת"א.

**סימן ב' לפרק ד' (תקנות 27-32): כללים להפעלה בטוחה של כלי רחיפה בהפעלה מסחרית או במסגרת הדרכה:**

**לתקנה 29 המוצעת (פעולות לפני רחיפה):**

התקנה המוצעת מבוססת על ההסדר הקבוע בתקנה 6 בתקנות ההפעלה, שכותרתה "פעולות לפני טיסה". תקנה 6 האמורה קובעת כי טייס מפקד יצטייד לפני התחלת הטיסה בכל המידע הרלבנטי לטיסה וניתן להשגה. בסעיפים קטנים מפורטות הדרישות להצטיידות במידע לגבי: מזג אוויר, מצב הדלק בכלי הטיס, נתיבים חלופיים ושדות תעופה חלופיים לנתיב ולשדה שתוכננו מראש, למקרה בו ייקלע כלי הטיס למצוקה.

התקנה הועתקה ושונתה לצרכיו של כלי רחיפה, כלהלן:

לגבי מזג האוויר - מידע אודות מזג האוויר הצפוי הינו חיוני למפעיל כלי הרחיפה. למזג אוויר גרוע יש השפעה גדולה על רחיפה בכלי רחיפה, ומזג אוויר סוער יכול להכניס מרחף למצב חרום. לפיכך, חשוב שמפעיל כלי הרחיפה יתעדכן מבעוד מועד, טרם ביצוע הרחיפה, לגבי מזג האוויר הקיים והצפוי, לא רק בהיבטים של גשם וסערה, אלא גם כיוון הרוח ועוצמתה ועוד.

לגבי חלופות אפשריות - כגון: נתיבים חלופיים, מקומות אפשריים להמראה ונחיתה במהלך הנתיב המתוכנן; נושאים אלה חשובים שכן אם מפעיל כלי רחיפה ייקלע לתקלה או חרום, עליו לתכנן מראש נתיב חלופי או להכיר מקומות המראה ונחיתה לאורך הנתיב. הדבר יסייע לו בהיחלצות ממצב המצוקה.

לגבי מצב הדלק - נושא רלבנטי רק כאשר הכלי ממונע (מצנח ממונע) או בעל מנוע עזר (גילשון אוויר עם מנוע עזר או מצנח רחף עם מנוע עזר). מפעילי כלים אלה צריכים להתעדכן במצב הדלק (הכוונה לנתוני צריכת הדלק של כלי הרחיפה וכמות הדלק שיש במכליו בפועל) טרם הרחיפה, על מנת לתכנן את משכה של הרחיפה לפרק זמן, בהלימה לכמות הדלק.

**לתקנה 30 המוצעת (איסור גרירה):**

התקנה המוצעת מבוססת על ההסדר הקבוע בתקנה 17 לתקנות ההפעלה. מוצע לקבוע בה איסור גרירה של דבר כלשהו, באמצעות כלי רחיפה, אלא בהתאם לאישור מראש של המנהל ולפי תנאי האישור. גרירת דבר באמצעות כלי רחיפה עלולה להשפיע על התפעול של כלי הרחיפה הגורר, במהלך הגרירה, הן בקרקע והן באוויר, ולפיכך עלולה לסכן את הנוסע או החניך. משכך, היא בדרך – כלל אסורה. יחד עם זאת, המנהל יוכל להתיר גרירת דברים באמצעות כלי רחיפה, והוא יעשה זאת במקרים בהם שקל ומצא כי נסיבות העניין, לרבות: סוג הכלי הגורר, החפץ הנגרר, הכשרת המפעיל, האזור והזמן, מאפשרים בכל זאת גרירה כאמור, בתנאים ובמגבלות כפי שיקבע המנהל, לשם הבטחת רמת בטיחות סבירה.

**לתקנה 31 המוצעת (רחיפה אווירובטית בהפעלה מסחרית או בעת הדרכה):**

בעוד תקנה 27 דנה באיסורים הכלליים בעת ביצוע רחיפה אווירובטית, בכל סוגי ההפעלה, לרבות במקרה של הפעלה כללית, בסימן זה מוצעת תוספת הוראות בהקשר של רחיפה אווירובטית, איסורים רחבים ומחמירים יותר, אשר תחולתם רק על מי שפועל באופן מסחרי או במסגרת הדרכה, על מנת להגן על הנוסע המשלם או על החניך המתאמן באווירובטיקה. ההוראות הועתקו, בשינויים המחויבים הנדרשים לשם התאמתן לכלי רחיפה (במקום כלי טיס) מתקנה 71(א) לתקנות ההפעלה.

**לפסקה (1)** - מוצע לאסור רחיפה אווירובטית המבוצעת במסגרת הפעלה מסחרית או הדרכה מתחת ל - 500 רגל מעל פני הקרקע, לגבי כלי רחיפה (להבדיל מ- 1500 רגל במקרה של כלי טיס). זהו גובה שמתחת אליו ברחיפה אווירובטית הכוללת מטיבה תמרונים ותרגילים מסוכנים יותר מרחיפה סטנדרטית, לא נשמר מרחק בטוח מן הקרקע המאפשר היחלצות, אם בתמרון ואם על ידי פתיחת מוצלחת של מצנח חירום. לפיכך, מוצע לקבוע שחמש מאות רגל הוא הגובה המזערי הבטוח לביצוע רחיפה אווירובטית.

**לפסקה (2)-** מוצע לאסור רחיפה אווירובטית בהפעלה מסחרית או במסגרת הדרכה בתנאי ראות טיסה של פחות מ- 5 קילומטרים. תנאי ראות כאמור אינם מאפשרים טיסה בכללי טיסת ראייה (ראו תקנה 93(2)(ז) לתקנות ההפעלה) ומשמעם כי קיימים ערפל או עננים, המסכנים את מבצע הרחיפה. בנסיבות אלה, יש לאסור רחיפה אווירובטית, שמטבעה היא מסוכנת יותר מרחיפה רגילה.

**לתקנה 32 המוצעת (כללי הפעלה בטוחה):**

מוצע להסדיר בתקנה זו כללים להפעלה בטוחה של כלי רחיפה, אשר יחולו בהפעלה מסחרית או במסגרת הדרכה, במטרה להגן על הנוסע המשלם או החניך.

תקנה זו, הלכה למעשה, מאחדת ומאגדת הוראות שונות הקבועות כיום בסימנים ה' ו- ט' לפרק התשיעי בתקנות ההפעלה, החלות כיום לגבי גילשונים ומצנחים ממונעים בלבד. הוראות אלה יבוטלו במסגרת תיקון לתקנות ההפעלה, המתפרסם במקביל לקובץ תקנות זה ויוחלפו בהסדר זה שהוא רחב יותר בחלקו, וצר יותר בחלקו. רחב יותר - במובן זה שהתווספו הוראות נוספות הרלבנטיות לסוגיות בדבר הפעלה בטוחה, כפי שיפורט להלן. צר יותר- במובן זה שיחול מעתה ואילך רק על בעל רישיון רחפן, הפועל במסגרת הפעלה מסחרית או הדרכה, ולא יחול על מפעיל כלי רחיפה הפועל בהפעלה כללית.

**לפסקה (1)-** **רחיפה ביום**: מוצע לקבוע כי רחיפה תבוצע ביום בלבד. הרציונל הינו שמירה על בטיחות של צד ג' , קרי: הנוסע המשלם או החניך. בכלי רחיפה לא מותקן ציוד או מכשור, בוודאי לא כזה המאפשר ראייה בתנאי ראות גרועים. המונח "יום" בתקנה 1 (תקנת ההגדרות) לתקנות ההפעלה, מוגדר כך: "חלק היממה שאינו לילה". הוראה זו הייתה קבועה עד כה בתקנה 180יט(1) לגבי מצנחים ממונעים בלבד, ומוצע להרחיבה לכל סוגי כלי הרחיפה, בהפעלה במסגרת מסחרית או בעת הדרכה, כאמור.

**לפסקה (2)-** **איסור כניסה לעננים**: מוצע לקבוע כי על מפעיל כלי רחיפה להימנע מכניסה בין עננים. כניסה לעננים תגרום לכלי הרחיפה לאבד קשר עין עם הקרקע ובתוך העננים הראות של המפעיל מוגבלת. כאמור כלי רחיפה מטיבו נעדר מכשור בכלל, ומכשור המחליף את ראיית המרחף בפרט (אופק מלאכותי), ומשכך, בשונה מכלי טיס, יש להימנע מרחיפה בתוך העננים, המסכנת את המפעיל ואת סביבתו. הסדר דומה (אם כי מחמיר פחות) הוחל עד כה לגבי מצנחים ממונעים בלבד, באמצעות תקנה 180(יט)(1) וכעת מוצע להחילו על כל 5 הסוגים של כלי הרחיפה המנויים בתקנות אלה, בעת הפעלה מסחרית או במסגרת הדרכה בלבד.

**לפסקה (3)- רוח**: בתקנה 180יט(6) לתקנות ההפעלה קבוע איסור על הפעלת מצנח ממונע ברוח שעוצמתה עולה על 10 קשרים או כפי שקבע היצרן, הנמוך מבניהם. מוצע לבטל את המגבלה של 10 קשרים ולהותיר על כנה את המגבלה לפי הוראת היצרן, ככל שקיימת כזו. מגבלת ה- 10 קשרים לא מעשית ולא נכונה לאופי ההפעלה של כלי רחיפה. כאמור כלי הרחיפה מונים סוגים שונים של כלים, אשר ביחס לכל אחד מהם ישנן הוראות יצרן שונות. מוצע להורות למפעילים לפעול לפי הוראות היצרן בלבד, מקום שקיימות, ולא לקבוע מגבלות שונות אשר לעיתים אינן מעשיות ואינן עולות בקנה אחד עם הוראות היצרנים.

**לפסקת משנה (4)- גובה:** מוצע לקבוע איסור להפעיל כלי רחיפה בגובה של פחות מ- 30 מטרים מעל כביש, פסי רכבת, קווי חשמל או טלפון; ואם הכלי לקראת נחיתה- 15 מטרים כאמור. הוראה זו הועתקה מתקנה 178(2) לתקנות ההפעלה, החלה על גילשון אוויר בלבד. עם זאת, ההוראה שוכללה ביחס להוראה הקיימת במובן זה שישנו היתר חריג לרחף 15 מטרים בלבד מעל כבישים, פסי רכבת, קווי חשמל או טלפון, אם מפעיל כלי הרחיפה גולש לקראת נחיתה. זאת בהיות המגבלה של 30 מטרים בהקשר של גלישה לקראת נחיתה- בלתי מעשית. הרציונל בבסיס התקנה- בטיחותו של מפעיל כלי הרחיפה, אשר קירבה רבה מדי לכביש, פסי רכבת, קווי טלפון או חשמל יכולים לסכן את בטיחות הכלי, וממילא- את בטיחות המפעיל ונוסעים הנלווים לו. מאחר והתקנה הועתקה והתווספה עליה הוראה בדבר גלישה לקראת נחיתה- הרי שתקנה 178(2)לתקנות ההפעלה מתייתרת, ותבוטל.

**לתקנת משנה (5)- קשר עין עם הקרקע**: מוצע לקבוע כי על מפעיל כלי רחיפה להיות בקשר עין מתמיד עם הקרקע. הרציונל הינו כי כלי הרחיפה מטיבו מרחף לאט ובגובה נמוך (יחסית לכלי טיס), ביום בלבד ונעדר מכשור המחליף את ראייתו של מפעיל הכלי; ככזה- נדרש להיות בקשר עין עם סביבתו, בכלל, ועם הקרקע, בפרט. כך גם מקובל לרחף בדרך כלל. פסקה זו מבוססת על תקנה 93(2)(א) לתקנות ההפעלה.

**לתקנה 33 המוצעת (ציוד, ציוד- מגן ולבוש - מגן):**

התקנה קובעת כללים בדבר ציוד, לבוש מגן וציוד מגן, למפעיל כלי הרחיפה בהפעלה מסחרית או במסגרת הדרכה, לשם הגנה על הנוסע המשלם או החניך.

מוצע לקבוע חובת נשיאת רתמה או חגורת כתף, קסדת מגן, מד גובה (ברחיפה מעל גובה של 800 רגל מעל פני השטח), מצנח רזרבי (ברחיפה מעל גובה של 500 רגל מעל פני השטח)ומחווני מנוע (בכלי ממונע או בעל מנוע עזר בלבד).

הכלים והציוד המפורטים יסייעו למפעיל כלי רחיפה מקום שהכלי ייקלע למצב חירום או מצוקה.

תקנה זו מייתרת את תקנה 33(ז) לתקנות ההפעלה, הקובעת כי הפעלת מצנח ממונע מצריכה קסדת מגן, חגורת כתף, מד מהירות, מד גובה, ומד טמפרטורה. בקובץ נפרד ובו התיקונים בתקנות ההפעלה, בוטלה תקנה 33(ז) לתקנות ההפעלה בהיותה מיותרת לאור ההסדר המוצע בתקנה זו.

תקנה מוצעת זו מציעה הסדר רחב יותר מתקנה 33 לתקנות ההפעלה, בהכלילה בציוד חובה גם רתמה כחלופה לחגורת כתף, מצנח רזרבי, ומחווני מנוע. חגורת כתף, מד גובה וקסדת מגן- הועתקו מההסדר הקיים. מד מהירות ומד טמפרטורה - הושמטו בהיותם לא רלבנטיים לכלי רחיפה. מד מהירות אינו רלבנטי למפעיל כלי רחיפה. המהירות אינה רכיב משמעותי הנלקח בחשבון בעת ביצוע רחיפה, כאשר מרבית הכלים מטיבם מרחפים לאט ובגובה נמוך, חלקם במהירות שאין יכולת לשנותה, אלא במעט. מד טמפרטורה מודד את טמפרטורת המנוע של הכלי והוא איננו רלבנטי לגבי הכלים שאינם ממונעים. באשר לכלי ממונע או בעל מנוע עזר- הרי שישנה דרישה במסגרת תקנות מוצעות אלה כי המפעיל יישא בכלי מחווני מנוע אשר ממילא מראים את טמפרטורת המנוע של הכלי. משכך, הוראה זו מיותרת.

כמו כן, תקנה 180יז לתקנות ההפעלה, המחילה על כלי רחיפה את ההוראות בפרקים הראשון עד החמישי לתקנות ההפעלה החלות על כלי טיס, הופכת לבלתי רלבנטית בכל הנוגע להסדרים לגבי לבוש מגן וציוד מגן, במובן זה שההסדר המוצע רחב יותר מההסדר הקיים כיום בתקנות ההפעלה, כמפורט לעיל, ומייתר אותו.

**לפסקת משנה (1)- רתמה או חגורת כתף-** החגורה ו/או הרתמה מגנה על מפעיל כלי הרחיפה ומהווה אמצעי בטיחות חשוב וחיוני. המפעיל רתום לכלי הרחיפה באמצעות חגורה או רתמה בקשירה הדוקה, והיא מונעת ממנו להשתחרר או חלילה ליפול מהכלי תוך כדי הפעלה. יובהר, כי מקום שהרתמה או החגורה אינה מתאימה למידת הגוף, למשל: רתמה או חגורה במידה של מבוגר אשר רותמים בה או חוגרים בה ילד, אינה יעילה ואינה בטוחה, שכן בעת תאונה ספק אם תגן עליו.

**לפסקת משנה (2)- קסדת מגן לראש -**  הקסדה נועדה להגן על ראש המפעיל בעת הפעלה, בכלל, ובעת תקרית או תאונה, בפרט. התאמת קסדת המגן למידת הראש הינה חיונית לשלמות גופו וחייו של חובש הקסדה. יובהר, כי מקום שהקסדה אינה מתאימה למידת הראש, למשל: קסדה במידה של מבוגר אשר חובשים לראשו של ילד אינה יעילה ואינה בטוחה, שכן בעת תאונה ספק אם תגן עליו .

**לפסקת משנה (3)(א)- מד גובה -**  מקום שהרחיפה מבוצעת בגובה של למעלה מ- 800 רגל מעל פני השטח, אזי המפעיל בעל רישיון רחפן נדרש לשאת עמו מד גובה, המסייע לו לדעת או לבדוק את הגובה בו מצוי בעת הפעלת כלי הרחיפה, שכן אזורי הרחיפה המותרים תחומים בגובה. נבהיר כי מקום שכל הרחיפה מבוצעת בגובה נמוך, קרי: פחות מ- 800 רגל מעפ"ש - לא נדרש מד גובה, משום שניתן להעריך את הגובה וכן משום שלא צפויה חריגה מגבהי המקסימום המותרים לרחיפה. כך למשל, ב"רחיפת רכס" בחוף הים ("רחיפת רכס" כוללת: המראה מצוקים בגובה נמוך באופן יחסי, הסמוכים לחוף הים, רחיפה לאורכם, ונחיתה בחזרה על גבי מצוק כאמור או למרגלותיו) אינה מחייבת נשיאת מד – גובה משום שאין חשש לחריגה מהגובה המותר במהלכה של רחיפה מסוג זו.

**לפסקת משנה (3)(ב) - מצנח רזרבי -** מצנח רזרבי נועד לתת מענה מקום שיש כשל בכנף של כלי הרחיפה ולכן חיוני לבטיחותו של המפעיל. ואולם, ההוראה תחול רק מקום שהרחיפה הינה בגובה העולה על 500 רגל מעפ"ש . במקרה שהרחיפה בגובה כאמור - המפעיל נדרש לשאת עמו מצנח רזרבי מתאים. למצנח רזרבי יש גבהי פתיחה יעילים מינימליים המתאימים לגודלו ולמשקל שאותו עליו לשאת. גבהים אלה נעים ב- 500 רגל מעפ"ש לערך, בהתאם לסוג המצנח וגודלו. המצנח הרזרבי נדרש להיות מתאים בגודלו למשקל שעליו לשאת. כאשר המפעיל נושא עמו נוסע נלווה או חניך המשקל המצטבר של המפעיל והנוסע הנלווה/ החניך - גדול יותר מהמשקל של המפעיל לבדו.

**לפסקת משנה (4) -** **מחווני מנוע**- פסקה זו תחול רק על כלי רחיפה ממונעים או בעלי מנוע עזר, קרי: מצנח רחף עם מנוע עזר, גילשון אוויר עם מנוע עזר, או מצנח ממונע (ממ"ג). מחווני מנוע מסייעים למפעיל כלי הרחיפה בקבלת מידע ונתונים בעת הרחיפה אודות מצב המנוע. אם מחווני המנוע מסמנים פוטנציאל למצב - חירום או פוטנציאל לכשל במנוע- אזי יוכל בעל רישיון הרחפן לקבל החלטה שקולה בזמן אמת ולהנחית את הכלי בבטחה מבעוד מועד, או לפתוח מצנח חרום.

**לתקנת משנה (ב) –**

מוצע לקבוע את חובתו של בעל רישיון רחפן המפעיל כלי רחיפה בהפעלה מסחרית או במסגרת הדרכה, לוודא ולהבטיח כי הנוסע או החניך, לפי העניין, חגור ברתמה או חגורת כתף וכן חבוש בקסדת מגן המתאימה להיקף ראשו. החובה החוקית והאחריות המשפטית בהקשר זה, הינן של בעל הרישיון, ולא של הנוסע או החניך. צד ג'- נוסע נלווה או חניך בתחילת הכשרתו - לא תמיד מודעים לסיכונים והיקפם ואף לא להוראות, לדינים ולכללים בדבר הציוד הנדרש. הם אינם בקיאים ואינם מסוגלים לבדוק את קיומו של הציוד הנלווה. על כן, מוטלת בזאת חובה חוקית על המפעיל המסחרי או המדריך לוודא את קיומו של הציוד המגן מסוג : קסדה ורתמה או חגורת כתף, המתאימה למידתו של הנוסע או החניך, בהתאמה.

**לתקנה 34 המוצעת – פרק זמן איסור רחיפה לאחר שתיית משקה משכר:** תקנה זו חלה על בעל רישיון רחפן בלבד, הפועל בהפעלה מסחרית או במסגרת הדרכה בלבד**.** סעיף 89 לחוק הטיס אוסר על שתיית משקה משכר בעת הפעלה של כלי רחיפה, במסגרת מסחרית או הדרכה. הסעיף נועד לשמירה על שלומו, בריאותו ובטיחותו, הן של מפעיל הכלי, הן של הנוסע הנלווה לו (בהפעלה מסחרית) או החניך (בעת הדרכה) והן של עוברי אורח באזור הרחיפה.

בתקנה זו מוצע לקבוע איסור הפעלה של כלי רחיפה למטרה מסחרית או לצרכי הדרכה, אלא אם כן חלפו לפחות 8 שעות מתום המועד בו שתה המפעיל משקה משכר, וזאת בהתבסס על ההסדר הקובע כיום לגבי איש צוות אוויר בכלי טיס בתקנה 11(ב)(2) לתקנות ההפעלה. ההסמכה לקביעת הוראה זו קבועה בסעיף 89 לחוק הטיס.

**פרק ה' (הוראות כלליות) (תקנות 35- 37):** פרק זה כולל בתוכו 3 הוראות בעלות תוכן כללי, שלא נכללו בפרקים המנויים לעיל (רישוי, מרחבי האוויר וכללי הפעלה בטוחה) ולכן מוצע לייחד להן פרק נפרד. ההוראות הן לגבי: אסדרת החובות החניך והמדריך, הוראת מעבר וסעיף התחילה.

**לתקנה 35 המוצעת (חובות מדריך וחניך):**

**לתקנת משנה (א)-** מוצע לקבוע כימקום שמבוצעת הדרכה מעשית על כלי רחיפה ב "טנדם" כלומר: המדריך (בעל רישיון רחפן) והחניך מצויים יחד בכלי הרחיפה, בין באוויר בין על הקרקע, החובות המנויות בפרקים ג' ו- ד' (ב- 2 הסימנים) – חלות על המדריך, שייחשב כמפעיל כלי הרחיפה, ולא על החניך.

**לתקנת משנה (ב)-** תקנה זו דנה בהדרכת רחיפה מעשית מן הקרקע, כלומר בסיטואציה שבה המדריך על הקרקע והחניך מרחף לבדו באוויר. כידוע, חלק מן ההדרכה המעשית מבוצע בדרך של הדרכה מן הקרקע – החניך מפעיל את כלי הרחיפה באופן עצמאי ושוהה לבדו באוויר בכלי הרחיפה (רחיפת "סולו") ואילו המדריך נותן לו הוראות מן הקרקע באמצעות מכשיר קשר. תקנת משנה (ב) נועדה להסדיר את חלוקת האחריות בין המדריך לחניך בעת ביצוע הדרכה מעשית מן הקרקע כמשמעה כאמור.

**לפסקה (1) -** מוצע לקבוע כיהמדריך נדרש לוודא שהחניך עומד בכל דרישות התקנות, לרבות בהוראות פרקים ג' ו- ד' לתקנות אלה, בדבר המרחב האווירי המותר לרחיפה וכללי הפעלה בטוחה, ב- 2 הסימנים של פרק ד'.

**לפסקה (2)** - מוצע לקבוע כי יראו את החניך כמפעיל כלי הרחיפה וככזה - עליו לעמוד בעצמו בכל ההוראות הנדרשות בסוגית כללי הפעלה בטוחה, כולל ההוראות החלות על בעל רישיון רחפן (סימן ב' לפרק ד') זאת לאחר שהמדריך וידא זאת כאמור. מבוקש להבהיר כי אע"פ שכמפעיל כללי לא יידרש לרישוי מהמדינה ולא יידרש לעמוד בדרישות הקבועות בסימן ב' לפרק ד' בדבר כללי הפעלה בטוחה, החלות רק על בעל רישיון רחפן (כגון: קיום קשר ראייה מתמיד עם הקרקע, איסור כניסה בינות העננים, מגבלות בנושא רוח וגובה, חובת חבישת קסדה, חובת קשירה באמצעות רתמה או חגורת כתף, וכיוצא בזאת) - הרי שהוראות אלה הינן חשובות, ואפילו לא תהיה עליו חובה חוקית כמפעיל כללי לקיים אותן- חשוב שבמסגרת ההדרכה החניך יכיר אותן, יהיה מודע אליהן ויתנסה בהן במהלך ההדרכה. כך יהיו בידיו מירב הכלים הדרושים על מנת לבצע החלטה מושכלת כמפעיל כללי עצמאי בעתיד ביחס לשאלה: אילו הוראות מבין כללי ההפעלה הבטוחה המנויות בסימן ב' לפרק ד' ברצונו לאמץ ואילו אינן מתאימות עבורו כמפעיל כללי בעתיד.

**לתקנה 36 המוצעת (הוראת מעבר):**

**לתקנת משנה (א):**

התקנה המוצעת קובעת כי רשות הרישוי רשאית ליתן פטור מדרישות הכשירות המפורטות בפרק ב' לתקנות מוצעות אלה, כולן או חלקן, מקום שהרחפן הינו ותיק ומיומן, ובהתאם לשיקול דעתה של הרשות לאחר בדיקה של כל מקרה ומקרה באופן פרטני, וזאת - אם המדובר במי שהחזיק ברישיון הפעלה מבצעית מרת"א ב- 10 השנים שקדמו לפרסום תקנות אלה, בעצמו או באמצעות תעודת – חבר או רישיון מגוף (אגודה), שהוא כשלעצמו כעת או היה בעבר בעל רישיון הפעלה מבצעית מרת"א, כנדרש לפי ההסדר המשפטי הקיים בתקנה 8(ב) לתקנות הרישיונות בצירוף תקנה 163(ב) לתקנות ההפעלה.

חלק ממפעילי כלי הרחיפה בארץ, הפועלים לצרכים מסחריים או כמדריכים, הינם ותיקים ובעלי ניסיון רב בתחום. חלקם פעלו בשנים עברו כדין, בהיותם חברים באגודות שהיו כשלעצמן בעלות רישיון הפעלה מבצעית מרת"א (אגודת גילשוני האוויר, אגודת מצנחי הרחף ואגודת המצנחים הממונעים), בהתאם להוראת תקנה 163(ב) לתקנות ההפעלה, הדורשת כאמור כי מפעיל כלי רחיפה יחזיק ברישיון הפעלה מבצעית מרת"א, בעצמו או באמצעות חברות בגוף שהוא כשלעצמו בעל רישיון הפעלה מבצעית מרת"א כאמור.

ייתכן שחלק מן המפעילים של כלי רחיפה בארץ הפועלים באופן מסחרי או כמדריכים כיום עומדים זה מכבר במרבית דרישות הכשירות הנקובות בתקנות מוצעות אלה, וככאלה- לא יידרשו לעבור מחדש קורס, מבחן עיוני או מבחן מעשי, ורק יוכיחו בקיאותם בפני רשות הרישוי בהליך מקוצר, שיש בצדו פטור מדרישות הכשירות המצוינות בתקנות אלה, באופן מלא או חלקי, בהתאם לשיקול דעתה של רשות הרישוי, ביחס לכל בקשה בנפרד.

מאחר והשונות בין האגודות ובין החברים רבה, יש קושי לקבוע מסמרות בהקשר זה, ומשכך נקבע כי כל בקשת פטור תיבחן באופן פרטני על ידי רשות הרישוי, ולאחר הפעלת שיקול דעת מנהלי, סביר ומידתי, יוחלט מאילו מדרישות הכשירות יהיה המבקש פטור, אם בכלל. נוסח התקנה הותיר שיקול דעת גמיש לרשות המנהלית בשל השונות הרבה בין החברים בשטח והצורך לבחון כל מקרה לגופו.

בנסיבות אלה, הותקנה הוראת מעבר, הקובעת כי מי שהחזיק בתעודת חבר או ברישיון מסוג מסוים, מגוף מסוג: איגוד, אגודה, עמותה או תאגיד מכל סוג, אשר היה כשלעצמו בעל רישיון הפעלה מבצעית תקף מרת"א, ב- 10 השנים שקדמו למועד התחילה של תקנות אלה, יהיה רשאי לבקש את רשות הרישוי לפטור אותו מדרישות הכשירות הנקובות בתקנות אלה, כולן או מקצתן, בהתאם לנסיבות.10 שנים אחורה דהיינו בשנת 2004, שנה בה שלושת האגודות היו פעילות ובעלות רישיון הפעלה מבצעית תקף מרת"א (אגודת מצנחי הרחף פורקה ב- 2005; אגודת הממ"גים החזירה רישיונה המבצעי לרת"א ב- 2012; אגודת גילשוני האוויר עדיין פעילה ומחזיקה ברישיון הפעלה מבצעית תקף מרת"א נכון למועד כתיבת שורות אלה).

בנסיבות אלה, כל מי שהיה בעל תעודת חבר באגודות אלה, וכן עומד בדרישות הכשירות המצוינות בתקנות מוצעות אלה, רשאי לבקש את רשות הרישוי לבחון האם הוא כלול בהוראת המעבר והאם זכאי לפטור, מלא או חלקי, מדרישות הכשירות הנקובות בתקנות, ורשות הרישוי תחליט בבקשה כאמור.

**לתקנת משנה (ב):**

תקנה זו דנה בהוראת המעבר אשר תחול ביחס למפעילים הכלליים, אשר על פי תקנות מוצעות אלה יידרשו לקבל אישור כתוב ממדריך שהוא בעצמו בעל רישיון רחפן מוסמך מרת"א, וזאת על מנת שיוכלו לבצע הפעלה כללית באופן עצמאי, החל ממועד כניסתן של תקנות אלה לתוקף משפטי, ואילך, ובהתאם לאמור בהוראת תקנה 24 לתקנות המוצעות. הוראת המעבר קובעת שמפעיל כלי רחיפה הפועל בהפעלה כללית, אשר מחזיק ברישיון מאגודה, שהיא כשלעצמה הייתה או עודנה בעלת רישיון הפעלה מבצעית מרת"א, יהיו פטורים מהדרישה בדבר חובת אישור כתוב מבעל רישיון רחפן עם הגדר הדרכה, כנדרש בהתאם לתקנה 24. דינו של רישיון מאגודה – כדין אישור ממדריך מוסמך לפי תקנה 24, ובעצם מפעיל כללי המחזיק מרישיון מאגודה - פטור מהדרישה בתקנה 24. עוד נקבע בתקנה זו, שהוראת תקנה 24, הקובעת חובה חוקית על אדם המפעיל כלי רחיפה בהפעלה כללית לשאת עמו את האישור הכתוב שקיבל ממדריך ולהציגו לביקורת רשות הרישוי או מפקחי רת"א בכל עת ומקום שיורו לו, תחול, בשינויים המחויבים, על מי שפטור מהוראת תקנה 24 ובהתאם להוראת המעבר מחזיק ברישיון מאגודה שהייתה או עודנה בעלת רישיון הפעלה מבצעית מרת"א בהתאם להוראת תקנה 163(ב) לתקנות ההפעלה, במובן זה שעליו לשאת עמו את הרישיון מהאגודה ולהציגו לביקורת רשות הרישוי או מפקח רת"א בכל עת ומקום שיורו לו.

**לתקנת משנה (ג):**

מוצע לקבוע, כהסדר מעבר, שיקול דעת למדריך רשוי, לאשר כשירותו של אדם להפעלת כלי רחיפה, מבלי שנתן לו הדרכה מלאה בכל הנושאים המפורטים בתקנה 24, ובלבד שהחניך צבר ידע ומיומנות לפני מועד התחילה של תקנות אלה, והוכיח להנחת דעתו של המדריך כי הידע והמיומנות מספקים בכל הנושאים כאמור. הוראת מעבר זו נועדה לשרת ציבור של כמה מאות מפעילים כלליים של כלי רחיפה מסוגים שונים, המבצעים רחיפה במיומנות רבה מכוח ניסיון צבור מזה שנים רבות, ואינם זקוקים להדרכה אלא רק לאישורו של מדריך רשוי, אשר נוכח באמצעות ביצוע רחיפה שהאיש אכן הינו בגדר מפעיל כללי של כלי רחיפה מיומן ומנוסה באופן מספק דיו לשם ביצוע רחיפה עצמאית בבטחה.

**לתקנה 37 המוצעת (תחילה):**

**לתקנת משנה (א):**

מוצע כי התקנות ייכנסו לתוקף- 90 ימים מיום הפרסום.

הכוונה לפרקים א', ג', ד' ו- ה', הכוללים את ההגדרות, מרחבי האוויר, כללים להפעלה בטוחה, והוראות כלליות.

יהיה צורך בהיערכות בהקשרים אלה הן של רת"א – פרסום הוראות בפמ"ת ופרסום המפות הנדרשות בהקשר של מרחבי האוויר המותרים לפעולת רחפנים, והן הכרה והטמעה של הכללים בדבר הפעלה בטוחה בקרב ציבור המרחפים.

על שום כך, אנו סבורים ומעריכים כי יהיה צורך במועד כניסה לתוקף משפטי שהוא כ- 3 חודשים מעבר למועד הפרסום של תקנות אלה.

**לתקנת משנה (ב):**

מוצע כי פרק ב' שעניינו רישוי בעלי רישיון רחפן, הפועלים באופן מסחרי או כמדריכים, וכן תקנות הקשורות לפרק הרישוי – תקנה 24 שעניינה באישורים שיחלקו בעלי רישיון רחפן למפעילים הכלליים וכן תקנה 36 שעניינה בהוראות המעבר, ייכנסו לתוקף 6 חודשים לאחר מועד הפרסום.

להערכת רת"א נדרשת הערכות מיוחדת לשם יישום הוראות התקנות בהקשר לרישוי, במובן זה שיהיה עליה לעסוק בגיבוש הכנה, כתיבה ופרסום של – הנהלים והטפסים הדרושים להליכי הבקשה לקבלת רישיון רחפן, מבחנים עיוניים, מבחנים מעשיים, גיוס ומינוי בוחנים ויועצים, וכיוצא בזאת. כמו כן תידרש היערכות מצד המפעילים שיבקשו לפעול באופן מסחרי או כמדריכים - יהיה עליהם להגיש בקשה לרת"א, לעבור מבחנים, להמציא אישורים רפואיים, להמציא הוכחות וראיות בדבר הכשרתם וניסיונם על מנת להוכיח עמידה בדרישות הכשירות המפורטות בתקנות, וכיוצ"ב.

בנסיבות אלה, רת"א רואה לנכון לדחות את תחילת תוקפו המשפטי של פרק ב' (רישוי) בחצי שנה ממועד הפרסום, כך שתהיה אפשרות הן לרשות המנהלית והן לציבור בעלי העניין להיערך למצב המשפטי החדש כיאות בהקשרים אלה.

בהלימה, התיקונים המוצעים בתקנות ההפעלה (ביטול תקנה 163 (ב) בדבר רישיון הפעלה מבצעית) ובתקנות הרישיונות, שעניינם רישוי – גם שם סעיף התחילה צריך להיות בהתאמה 6 חודשים ממועד הפרסום.

1. סעיף 197(א) לחוק הטיס מעמיד בתוקף את כל תקנות הטיס שהותקנו מכוח חוק הטיס, 1927 "כאילו הותקנו לפי הסעיפים בחוק זה שבהם נתונה סמכות התקנת תקנות באותם עניינים... והכל זולת אם נקבעו בחוק זה הוראות במקומן בעניינים שהוסדרו בתקנה מהתקנות הקיימות...וגו'". סעיף 198(ד)(2) לחוק הטיס העמיד בתוקף את רישיונות ההפעלה המבצעיים שניתנו להפעלת כלי רחיפה לפי תקנות ההפעלה, כל עוד השר לא קבע בעניין זה הוראות אחרות; כפי שיוסבר להלן, סעיף 87 לחוק הטיס משנה את משטר הרישוי להפעלת כלי רחיפה לעומת המצב המשפטי הקיים, אך מאחר שתחילתו של סעיף 87 לחוק היא דחויה ומותנית בכניסתן לתוקף של התקנות המוצעות, ולנוכח הוראות סעיפים 197(א) ו- 198(ד)(2) לחוק, מסקנתנו היא כי עד להשלמת התקנות המוצעות, המשטר החל הוא זה הקבוע כיום בתקנות הרישיונות ובתקנות ההפעלה. [↑](#footnote-ref-1)
2. לצד זאת קבועות בסימנים ה' ו- ט' לפרק התשיעי לתקנות ההפעלה הוראות לעניין הפעלה בטוחה של מצנחים ממונעים וגילשוני אוויר. בנוסף, בפרק השני לתקנות ההפעלה נקבעו הוראות מסוימות לעניין ציוד של מצנחים ממונעים וגילשוני אוויר. [↑](#footnote-ref-2)
3. ס"ח התשכ"ג, בעמ' 104 [↑](#footnote-ref-3)
4. במסגרת הגדרת "כלי רחיפה" בחוק הטיס, פורטו שישה כלים: גילשון אוויר, גילשון אוויר עם מנוע עזר, מצנח רחף, מצנח רחף עם מנוע עזר, מצנח ממונע וטיסן ממונע נהוג רדיו. בתקנות כלי הרחיפה המוצעות מבוקש להחיל הסדרים על חמישה מתוך ששה סוגי הכלים כאמור, קרי: כל הכלים המנויים לעיל, למעט טיסן נהוג רדיו. התקנות המוצעות אינן כוללות הסדרים לעניין כלי רחיפה מסוג "טיסן נהוג רדיו", בהיותו כלי מסוג אחר, בעל אופי הפעלה שונה תכלית שינוי, אשר אינו מאויש, להבדיל מיתר סוגי כלי הרחיפה, שהינם מאוישים. משכך, ההסדר לגביו ייבחן בעתיד, וככל שהשר יסבור כי יש לתקן את ההסדר הקיים לגביו - הדבר יוסדר בעתיד בקובץ תקנות נפרד ושונה, אשר יכלול את ההסדרים המתוקנים לגבי טיסן נהוג רדיו. בשלב זה יישארו לגביו בתוקף ההסדרים הקיימים בסימנים א' ו- ז' לפרק התשיעי בתקנות ההפעלה. יצוין, כי אין הסדרים לגבי טיסן נהוג רדיו בתקנות האגרות ובתקנות הרישיונות. [↑](#footnote-ref-4)
5. ק"ת התשע"ג, בעמ' 1214 [↑](#footnote-ref-5)
6. ק"ת התשע"ד, בעמ' 188 [↑](#footnote-ref-6)
7. ק"ת התשע"ד, בעמ' 1148 [↑](#footnote-ref-7)
8. ס"ח התשמ"ה, בעמ' 60 [↑](#footnote-ref-8)
9. ק"ת התשל"א; בעמ' 1284 [↑](#footnote-ref-9)
10. ס"ח התשכ"ב, בעמ' 120 [↑](#footnote-ref-10)